އައިކާ (30) – ފަހުބައި – Esfiya\nހިތާމަ ލޯބި March 4, 2018\nއައިކާ (30) – ފަހުބައި\n***** 29ވަނަ ބައިގެ ތެރެއިން *****\n“ކޮފީއެއް ހަދާލަދީބަލަ.. އަހަރެން އެބަ ދަން..” ޔޫޝައު އަންނަ ވާހަކަ ބުނުމުން ނާޒް ހައިރާންވިއެވެ. އޭނާއަށް ޔޫޝައުއާ ދިމާ ބަލާލެވުނުއިރު ޔޫޝައުވެސް އިނީ އޭނާއާ ދިމާ ބަލަން ހިނިތުންވެލައިގެންނެވެ. އޭނާ ބަލާލުމާއެކު އެއްލޯ މަރާލިއެވެ. އޭނާއަށް ޤަބޫލުކުރަން ދަތިވި ނަމަވެސް ހުރިހާ ކަމެއް އެ ހިނގަނީ އޭނާ ހޭލާ ހުއްޓާ އޭނާގެ ލޮލު ކުރިމަތީގައެވެ. ވީއިރު ދެކޮޅު ހެދޭނެ ޖާގައެއް ނެތެވެ. ނާޒް ހިނިތުންވެލަމުން ތުއި ގޮތަކަށް ކޮފީ ހަދަން ދިއުމުން ޔޫޝައު މޫނު ކުނިކޮށްލިއެވެ. ފޫހިވެފައި ހުރެ އޭނާ ގޮސް ނާޒްގެ ކެބިންއަށް ވަނެވެ.\n“ކީއްތަ ވާނީ؟ މީ ޕްރައިވެޓް އޮފީހެކޭ.. މިތަނުގަ އަހަރެން ބޭނުން ކަމެއް ކުރެވޭނެ.. އެކަކަށްވެސް ނޭނގޭނެ.. މިތާ ތިބޭއިރު އެކަކަށްވެސް ނުފެންނާނެ.. ހިނގާބަލަ..” ޔޫޝައު އެހެން ބުނެލުމުން ނާޒް ބޯޖަހާލަމުން އޭނާ ލައިގެން ހުރި ގަމީހުގެ މޭމަތިން ދެގޮށް ނައްޓާލިއެވެ.\n“ކާކު ބުނީ އިތުރަށް އޮރިޔާންވާށޭ؟” ޔޫޝައުގެ އަޑު ކުއްލިއަކަށް ބާރުވުމުން ނާޒް ސިހިފައި ބަލާލިއެވެ. ޔޫޝައު ދުރަށް މޫނު އަނބުރާލީ ނާޒް ހުރިގޮތުން އިތުރަށް ނުބަލަންވެގެންނެވެ.\n“ހޯހޯ.. ގޯސް ހަދަން ނޫޅޭ.. ތިމާގެ އަތުން ފޭހުނު އިލޮށިގަނޑު އަމިއްލަ ލޮލަށް ހެރުނީމަ އެހެން މީހުންނަށް ކޮންވަރެއް ބާލާކަށް؟ ތިހިރީ ވަޒީފާއިން ވަކިކޮށްފަ.. މިހާރު ހުންނާނީ އަހަރެންގެ ފަރާތުން އުފާ ހޯދިފަ.. ނުކުމޭ މިތަނުން!” ޔޫޝައު ހަރުކަށިކަމާއެކު އަމުރުކުރިއެވެ. ނާޒް ފާޑަކަށް އަނގަ ރޮވިފައި ހުރެ އޭނާގެ އަތްދަބަހާއި ފޯނު ހިފައިގެން ބާރު ހިނގުމެއްގައި ގޮސް ކެބިންއިން ނުކުތެވެ. އޭނާގެ ޔޫޝައުގެ ކެބިންއިން ނުކުމެވުނީ ނިހާދުގެ ކުރިމައްޗަށެވެ. ނިހާދުއަށް ނާޒް ހުރިގޮތް ފެނުމާއެކު ވީގޮތް އެނގި އިޚްތިޔާރަކާއިނުލާ ހެވުނެވެ.\n“ކޮބައިތަ މައްސަލައަކީ؟ މާޒް! އަހަރެން ބުނަންތަ ވާހަކައެއް.. ތިމާދެކެ ލޯބިވާ މީހަކު ލިބޭނީ ވަރަށް ނަސީބު ރަނގަޅު މީހަކަށް.. ވިސްނަބަލަ.. މާޒް އައިކާދެކެ ވަރަށް ލޯބިވެއެއްނު.. އެކަމް އައިކާ ލޯތްބެއް ނުވޭ ދޯ މާޒް ދެކެއެއް.. އެހެންވީމަ މާޒް އައިކާއާ ގުޅުނުނަމަ މާޒްއަށް ރަނގަޅު ދިރިއުޅުމެއް ލިބޭނެތަ؟ އައިކާގެ އެއްވެސް އަޅާލުމެއް ނުލިބޭނެ ދޯ އޭނަ މާޒްދެކެ ލޯބިނުވަންޏާ.. އެކަމަކު މާޒްދެކެ ލޯބިވާ މީހަކާ ގުޅިއްޖެއްޔާ މާޒްއަށް ގޯސްކޮށް ކަންތައް ކުރެވުނަސް އޭނަ ކަންތައް ކުރާލެއް އާއްމުކޮށް ރަނގަޅުވާނެ.. އޭނަގެ ރަނގަޅު ކަންކަން ފާހަގަކުރެވި މާޒްގެ ހިތް އޭނަގެ މައްޗަށް ލެނބެން ފަށާނެ.. އެއީ އަންހެނުންނަށްވުރެ ފިރިހެނުންގެ ހިތް ބަދަލުވާލެއް އަވަސްވާނެ..” ޒިޔާން ވަރަށް ދަންނަ މީހަކު ފަދައިން ކިޔައިދިނެވެ. ޒިޔާންގެ ވާހަކަތަކަށް މާޒް ބޯޖަހާލިއެވެ.\n“ލަމް! އަވަސްކޮށްބަލަ.. މިހާރު ކޮންއިރެއް މި ނިމެނީއޭ ކިޔާތާ.. ތިހެން އުޅެގެން މިއަދު ޑޮކްޓަރަށް ނުދެއްކި ނިމޭނީ..” ލަމްހާ ލަސްވެގެން ޔޫޝައު ގޮވާލިއެވެ.\n“މި ނިމުނީ.. ހިނގާ ދާން..” ކޮޓަރިން ނުކުންނަމުން ލަމްހާ ބުންޏެވެ.\n“ޢައިޝަތު އައިކާ ނާޒިމްގެ އެހީތެރިއަކު..” ނަރުސްކުއްޖާ ތަކުރާރުކޮށްލިއެވެ. ލަމްހާއަށްވެސްވީ ހަމަ ޔޫޝައުއަށް ވީވަރެވެ. ދެމީހުންނަށް ދެމީހުންގެ މޫނަށް ބަލާލެވުމާއެކު ޔޫޝައު އޮޕަރޭޝަން ތިއޭޓަރާއި ދިމާއަށް ހިނގައިގަތެވެ. ފަހަތުން ލަމްހާވެސް ހިނގައިގަތެވެ.\n“އައިކާގެ އެހީތެރިއަކަށް..” ނަރުސް ކުއްޖާގެ ކައިރިއަށް ހުއްޓިލަމުން ޔޫޝައު ބުނެލިއެވެ.\n“މިބޭސް ގެނެސްދެއްވާ..” ނަރުސްކުއްޖާ އެހެން ބުނެލުމުން ޔޫޝައު ބޭސް ސިޓީ ހިފައިގެން ބޭސް ނަގަން ދިއުމަށް އަވަސްވެގަތެވެ\n“ލަމް މިތާ މަޑުކުރޭ.. އަހަރެން އަންނާނަން..” ޔޫޝައު އެހެން ބުނެލުމަށްފަހު ދާން ހިނގައިގަތް ވަގުތު ހުއްޓުން އެރީ އެދިމާއަށް އަންނަ ނާޒިމްއާއި ސަނާ ފެނިފައެވެ.\n“ބައްޕާ! މަންމާ!” ޔޫޝައު މަޑުމަޑުން ގޮވާލިއެވެ.\n“ދަރިފުޅަށް ކިހިނެއް މިތަނަށް އަންނަން އެނގުނީ؟” ނާޒިމް އަހާލިއެވެ.\n“އަޅުގަނޑު އައީ ލަމްހާ ޑޮކްޓަރަށް ދައްކަން.. ނިމިގެން ދަނިކޮށް އައިކާގެ އެހީތެރިއަކަށް ގޮވި އަޑު އިވިގެން މި އާދެވުނީ.. ކީއްވެތޯ އަޅުގަނޑަށް އަންގާނުލީ؟” ޔޫޝައުއަށް ޝަކުވާ ކޮށްލެވުނެވެ.\n“މީ އައިކާ ބޭނުންވި ގޮތް..” ޖަވާބުދިނީ ސަނާއެވެ.\n“އަޅުގަނޑަށް ކަންތައް ކުރެވުނު ގޮތާއިމެދު އަޅުގަނޑު ލަދުވެތިވަން.. އަޅުގަނޑަށް މާފްކުރައްވާ..” ޔޫޝައު މާފަށް އެދުނެވެ.\n“އެފަދަ މަންޒަރެއް ފެނުމުން ކޮންމެ މީހަކަށްވެސް ފުން އަސަރުތަކެއް ކުރާނެ.. ރުޅިވެސް އާދެވޭނެ.. އެކަމަކުވެސް ދަރިފުޅަށް ކަންތައް ކުރެވުނީ ރަނގަޅަކަށް ނޫން.. އެކަމަކު ދަރިފުޅުގެ ކުށް ޤަބޫލުކޮށް މާފަށް އެދުނީތީ ބައްޕަމެން ދަރިފުޅަށް ހެޔޮހިތުން މާފްކޮށްފިން..” ނާޒިމް ޔޫޝައުގެ ކޮނޑުގައި ޖަހާލަމުން ބުނެލިއެވެ.\n“ތީ ކޮން ބޭސް ސިޓީއެއް؟” ސަނާ އަހާލިއެވެ.\n“އާނ.. މީ އައިކާއަށް ނަގަން ދިން ބޭހެއް.. އަޅުގަނޑު ވަރަށް އަވަހަށް އެބަ އަންނަން..” ޔޫޝައު އެހެން ބުނެލާފައި އަވަސްއަވަހަށް ދިޔައެވެ. ޔޫޝައު ދިއުމުން ސަނާއާއި ނާޒިމް ގޮސް އިށީނީ ގޮނޑިބަރީގައި އިށީނދެގެން އިން ލަމްހާ ގާތުގައެވެ.\n“ލަމްހާ! ކިހިނެއް އެކޮއިގެ ހާލު؟” ސަނާ އަހާލިއެވެ.\n“އިރާދަކުރެއްވީތީ އަޅުގަނޑުގެ ހާލު ވަރަށް ރަނގަޅު.. ދައްތައާ ބޭބެގެ ހާލު ކިހިނެއްތޯ؟” ލަމްހާ އަހާލިއެވެ.\n“އަލްޙަމްދު ލިﷲ.. ވަރަށް ރަނގަޅު..”\n“މިހާރު ކިތައް މަސް؟” ސަނާ އަހާލިއެވެ.\n“މިހާރު ފަސްމަސް..” ލަމްހާ ހީލަމުން ބުންޏެވެ.\nޔޫޝައުއަށް ބޭސް ނަގައިގެން އާދެވުނީ ނަރުސް ކުއްޖާ ނުކުތްތަނާއެވެ. ނަރުސް ކުއްޖާއާއި ބޭސްކޮތަޅު ހަވާލުކޮށްފައި ޔޫޝައު އައިސް ނާޒިމް ގާތުގައި އިށީނދެލިއެވެ. އިރުކޮޅެއްނުވެ އަނެއްކާވެސް ނަރުސް ކުއްޖާ ނުކުތެވެ.\n“ކޮބާ ލޭ ހަދިޔާ ކުރާނެ ފަރާތެއް ހޯއްދެވިއްޖެތޯ؟” ނަރުސް ކުއްޖާ ނާޒިމް ގާތު އަހާލިއެވެ.\n“އާދެ.. އަޅުގަނޑުގެ ހުންނަނީ އޯ ޕޮޒިޓިވް ލޭ..” ނާޒިމް އެހެން ބުނެލުމުން ނަރުސް ކުއްޖާ އެދުނީ އޭނާއާއެކު އައުމަށެވެ. ނާޒިމް ދިއުމުން ޔޫޝައުއަށް ހަމަޖެހުމުގެ ނޭވައެއް ލެވުނެވެ.\n“އިކާ އޮޕަރޭޝަނަށް ވައްދައިފި..” ލީން މާޒް ގާތު ބުނެލިއެވެ.\n“އެހެންތަ؟ ކޮންކަހަލަ ކުއްޖެއްބާ ލިބޭނީ؟” މާޒްއަށް ބުނެވުނެވެ.\n“އިކާ ބުނި ޓުވިންސްއެކޭ.. ދެވައްތަރު ދެކުދިންނޯ..” ލީން އޭނާއަށް އެނގޭވަރަށް ބުނެދިނެވެ.\n“ޔޫޝައު ހާދަ ނަސީބު ރަނގަޅޭ ދޯ..”\n“ކޮބާ ނަސީބު ރަނގަޅުވެފަ.. އަހަރެންނަކަށް ހިއެއްނުވޭ އިކާ ދެން އޭނައާ ގުޅޭނެހެނެއް..” ލީން ބުނެލިއެވެ.\n“ކީއްވެ ތިހެން ތިބުނީ؟” މާޒް ހައިރާންވެފައި އަހާލިއެވެ.\n“އެއީ އޭނަ އަބަދުވެސް ބުނާނެ އޭނާގެ ދިރިއުޅުމަށް އައިސްފަ އޭނަ ދޫކޮށްލާފަ ދާ މީހަކަށް ދެވަނަ ފުރުސަތެއް ނޯންނާނެ ވާހަކަ.. އެހެންވެ..” ލީން އޮޅުންފިލުވައިދިނެވެ.\n“އެހެންތަ؟ އެކަމަކު ދަރިންނާ ދޭތެރޭ ވިސްނާލާފަ ޚިޔާލު ބަދަލުވެދާނެތާ..” މާޒް ބުނެލިއެވެ.\n“އެނގިދާނެތާ.. އެކަމް ހިއެއްނުވޭ..”\nޔޫޝައު އޮޕަރޭޝަން ތިއޭޓަރ ކައިރީ ދެކޮޅަށް ހިނގާލަ ހިނގާލާ ހުރީ އައިކާއާ ބެހޭ އެއްވެސް ޚަބަރެއް ނުލިބޭތީ ކަންބޮޑުވެފައެވެ. ނާޒިމް ކަންބޮޑުވެފައި ހުރެވެސް ޔޫޝައުއަށް ހިތްވަރު ދެވޭތޯ ބެލިއެވެ. ސަނާއާއި ލަމްހާ ކަންބޮޑުވެފައި ގޮނޑިބަރީގައި ތިއްބެވެ. އިންތިޒާރުގައި ތިބޭތާ މާގިނައިރެއް ނުވަނީސް ތުއްތު ދެކުދިންގެ ރުއިމުގެ އަޑު އިވުނެވެ. އެންމެންނަށްވެސް ހިނިތުންވެލެވުނީ އެކުއެކީގައެވެ. ވަގުތަކީ ނަރުސް ކުއްޖަކު އެ އުފާވެރި ޚަބަރު ދިނުމަށް ނުކުތް ވަގުތެވެ.\n“މަރުޙަބާ! އަންހެން ކުއްޖަކާއި ފިރިހެން ކުއްޖެއް.. ތިންމައިންގެ ހާލުވެސް ރަނގަޅު..” ނަރުސް ކުއްޖާ އެހެން ބުނެލުމުން ޔޫޝައުއަށް ހިތްހަމަޖެހުމުގެ ނޭވައެއް ލެވުނެވެ.\nކުޑައިރުކޮޅެއް ފަހުން ދެ ނަރުހުން ދެކުދިން ގޮވައިގެން އާއިލާ މީހުންނަށް ދައްކައިލުމަށް ނުކުތެވެ. އޭރު ދެކުދިންނަށްވެސް ވަނީ ނިދިފައެވެ. ނަރުސް ކުއްޖާ އެއްކުއްޖަކު ޔޫޝައުގެ އަތުތެރެއަށްލީ ވަގުތު ޔޫޝައުގެ ދެލޮލުން އުފާވެރިކަމުގެ ކަރުނަ ހިލުނެވެ. ބައްޕަގެ ބީހުން އިހުސާސްކުރެވިގެން ކަންނޭނގެއެވެ. އެދަރިފުޅުގެ ލޯ ހުޅުވާލިއެވެ. އެވަގުތު ޔޫޝައުގެ ލޮލުން ވެއްޓުނު ކަރުނަތިކި އެ ތުއްތު ކުއްޖާގެ ކޮލުގައި ޖެހުމާއެކު އެ ކުޑަކުޑަ ތުންފަތަށް ހިނިތުންވުމެއް ވެރިވިއެވެ. އެވަގުތު އެކުއްޖާގެ އެއްކޮލަށް އެޅިގެން ދިޔަ އަޑިކޮޅާއިއެކު ޔޫޝައުއަށް “މާޝާﷲ”އޭ ބުނެލެވުނެވެ. ކޮންމެ މީހަކުވެސް އެ ތުއްތު ދެކުދިން އުރާލުމަށްފަހު ނަރުހުންނާ ހަވާލުކުރިއެވެ.\n“ކޮންއިރަކުތޯ އައިކާ ފެންނަވަރު ވާނީ؟” ޔޫޝައު އަހާލިއެވެ.\n“ކުޑައިރުކޮޅެއް ވާނެ..” ނަރުސްކުއްޖާ ބުނެލިއެވެ. ޔޫޝައު ނަރުސް ކުއްޖާއަށް ޝުކުރު އަދާކުރުމަށްފަހު ދިޔައީ ޕްރައިވެޓް ރޫމެއް ހަމަޖެއްސުމަށެވެ. މާބޮޑު އުނދަގޫތަކަކާއި ކުރިމަތިނުވެ އެކަންވެސް ހަމަޖެހުނެވެ.\nއައިކާ ޕްރައިވެޓް ރޫމަށް ބަދަލުކުރެވުމާއެކު ސަނާއާއި ނާޒިމް އެތެރެއަށް ވަނެވެ.\n“ޔޫ! ހިނގާ ވަންނަން..” ލަމްހާ އެތެރެއަށް ވަންނަން ހިނގައިގަންނަމުން ޔޫޝައުގެ އަތުގައި ހިފާލާފައި ބުނެލިއެވެ.\n“ލަމް ވަދޭ.. އަހަރެން ވަނީމަ ކަމަކު ނުދާނެ.. މިހާރު އައިކާއަށް ބޭނުންވާނީ ހިތްހަމަޖެހުމާއި އަރާމު.. އަހަރެންގެ ސަބަބުން އެކަން ގެއްލޭކަށް އަހަރެން ބޭނުމެއްނޫން..” ޔޫޝައު ދެރަވެފައި ބުނެލިއެވެ.\n“ޔޫ! ތިހެން އުޅެގެން އައިކާގެ ހިތް ހަލާލެއް ނުލިބޭނެ.. ޔޫއަށް ކުރެވުނު ކުށަށް އައިކާގެ ކިބައިން މާފަށް އެދުނީމަ އޭނަ މާފްކުރާނެ.. އެއީ އޭނަ ޔޫދެކެ ވަރަށް ލޯބިވާތީ.. ހިނގާ ދާން..” ލަމްހާ ބެލީ ޔޫޝައުއަށް ވިސްނައިދެވޭތޯއެވެ.\n“ޕްލީޒް! އަހަރެންނަށްޓަކާ..” ލަމްހާގެ އާދޭސްތަކަށް ޔޫޝައުއަށް ބީރު ކަންފަތެއް ނުދެވުނެވެ.\n“އައި ލަވް ޔޫ..” ލަމްހާ ބުނެލިއެވެ.\n“ލަވް ޔޫ ޓޫ..”\nދޮރު ހުޅުވާލި އަޑަށް އައިކާ ބޯ ހިއްލާލައި ދޮރާއި ދިމާއަށް ބަލާލިއެވެ. އެތެރެއަށް ވަތް ލަމްހާ ފެނުމާއެކު އައިކާއަށް ހައިރާންކަމާއެކު ލަމްހާއަށް ގޮވާލެވުނެވެ. ނަމަވެސް އެ ހައިރާންކަމާއެކުވެސް އޭނާގެ މޫނުމައްޗަށް ހިނިތުންވުމެއް ވެރިވިއެވެ. އޭނާއަށް ކުޑަކޮށް ބޯ އަރިކޮށްލާފައި ދޮރާއި ދިމާއަށް ބަލާލެވުނީ ލަމްހާއާއެކު ޔޫޝައުވެސް އައިކަމުގައި ހީކޮށްފައެވެ. ނަމަވެސް ހިނދުކޮޅެއްގެ ތެރޭގައި އޭނާގެ ހިތުގައި އޮތް ކުޑަކުޑަ އުއްމީދުވެސް ގެއްލިއްޖެއެވެ.\nއައިކާގެ މޫނަށް ވީގޮތް ފެނުމުން ލަމްހާ ފަހަތަށް އެނބުރުނީ ހިތްހަމަނުޖެހިފައެވެ. އޭނާ އެވަރަށް ބުނުމުންވެސް ޔޫޝައު އެތެރެއަށް ނުވަނީމައެވެ. ނަމަވެސް އޭނާއަށް ހިނިތުންވެލެވުނީ ދޮރު ހުޅުވާލާފައި ޔޫޝައު އެތެރެއަށް ވަނުމުންނެވެ. ޔޫޝައުއަށް ޖެހިލުންވެފައި ހުރެވުނީ އައިކާ އެ އެންމެންގެ ތެރޭ ހިނިތުންވެގެން އިންނަމަވެސް އޭނާއާއެކު އެކަނިވެއްޖެނަމަ ކަންތައް ކުރާނެ ގޮތް އެނގޭތީއެވެ.\nއައިކާ ޔޫޝައުއަށް ބަލަން އިންއިރު އޭނާގެ މޫނުމަތީގައިވާ ހިނިތުންވުމުން އޭނާ ހިތްހަމަޖެހިފައިވާވަރު އޭނާ ފެނުނު ކޮންމެ މީހަކަށް އެނގޭނެއެވެ. ޔޫޝައު މަޑު ހިނގުމެއްގައި އައިސް ހުއްޓިލީ ދެކުދިން ބާއްވާފައި އޮތް ކުޑަ އެނދު ކައިރީގައެވެ. ޔޫޝައުގެ ހުރިހާ ހަރަކާތަކަށް އައިކާ ބަލަން އިނީ ޝައުޤުވެރިކަމާއެކުގައެވެ. ސަނާއަށް އައިކާ އިންގޮތް ފެނުމުން ނާޒިމް ގައިގައި ކޮއްޓާލާފައި ދައްކާލިއެވެ. ނާޒިމްއަށް އެމަންޒަރު ފެނުމުން ސަނާއަށް ބޭރަށް ނުކުތުމަށް އިޝާރާތްކުރަމުން ހިނގައިގަތީ ޔޫޝައުއާއި އައިކާ ޞުލްޙަވުމަށް ވާހަކަދައްކަން ފުރުސަތު ދިނުމުގެ ގޮތުންނެވެ. ސަނާއާއި ނާޒިމް ނުކުންނަމުން ލަމްހާއަށް އިޝާރާތްކޮށްލިއެވެ. އެމީހުންގެ އިޝާރާތް ވިސްނިގެން ލަމްހާވެސް އެމީހުންގެ ފަހަތުން ނުކުތެވެ.\nއައިކާ ޔޫޝައުއަށް ބަލަން ގެއްލިފައި އިންދާ ޔޫޝައު އައިކާއާ ދިމާއަށް އެނބުރުނެވެ. އައިކާގެ ދެލޮލުގައި ކަރުނަތައް ގިނަވަމުން ދިޔަކަން ޔޫޝައުއަށް އެނގުނެވެ. އޭނާ މަޑު ފިޔަވަޅުތަކެއްގައި ގޮސް އައިކާ އޮތް އެނދު ކައިރީ ހުރި ގޮނޑީގައި އިށީނެވެ. ދެމީހުންގެ ލޮލާއި ލޯ ގުޅިފައި ތިބިއިރު ހިތާހިތުން އެތައް ވާހަކައެއް ދައްކަމުން ދިޔަނަމަވެސް ދުލާއި ހަމައަށް އެއިން އެއްވެސް ވާހަކައެއް ނައެވެ. ޔޫޝައުއަށް އައިކާގެ ދެލޮލުން ފެނުނު ރިހުމާއި ވޭނުން އޭނާގެ ހިތް ތޮރުފާލި ކަހަލައެވެ. އެދެލޮލުން އޭނާއަށްޓަކައިވި ސާފު ތެދުވެރި ލޯބީގެ އިތުރުން އޭނާއަށްޓަކައިވި އެތައް ޝަކުވާއެއް ފެނުނެވެ. ޔޫޝައު އައިކާގެ ދެލޮލުން އޮހޮރެމުންދިޔަ ކަރުނަތައް ވަރަށް ލޯތްބާއެކު ފޮހެލައިދިނެވެ.\n“ނޫން.. ދެން ނުރޮއި.. މިހާރުވެސް މާގިނައިން ރޮއިފި.. އިތުރަށް މިދެލޮލުން އެންމެ ކަރުނަ ތިއްކެއްވެސް ވެއްޓޭކަށް އަހަރެން ބޭނުމެއްނޫން..” ޔޫޝައު ބުނެލިއެވެ. އައިކާ ދުރަށް މޫނު އަނބުރާލިއެވެ.\n“ޕްލީޒް.. މިކޮޅަށް އެނބުރި ބަލާލަބަލަ.. އަހަރެންނަށް އައިކާއާ ދޭތެރޭ ކަންތައް ކުރެވުނު ގޮތާއިމެދު ވަރަށް ދެރަވޭ.. ލަދުގަނޭ.. ހާލަތުގެ ގޮތުން އަހަރެންނަށް ވިސްނާލާނެ ފުރުސަތެއްވެސް ނުލިބުނީ.. ބުއްދިއަށްވުރެ ރުޅި އިސްކުރެވުނީ..” ޔޫޝައު އިސްޖަހައިގެން އިނދެ ބުނެލިއެވެ.\n“އައިކާ!” ޔޫޝައު އައިކާގެ މަޑު އަތްތިލައިގައި ހިފާލަމުން މަޑުމަޑުން ގޮވާލިއެވެ. އައިކާ ޔޫޝައުއާ ދިމާއަށް އެނބުރިލިއެވެ. އޭރުވެސް އޭނާގެ ދެލޮލުން ކަރުނަތައް އޮހެމުންދިޔައެވެ.\n“އަހަރެންނަށް މާފްކުރޭ.. އޭރު އަހަރެންނަށް ވިސްނާނުލެވުނީ.. އަހަރެން އައިކާދެކެ ވަރަށް ލޯބިވޭ..”\n“ދޮގު.. ޔޫޝައު އަހަރެންދެކެ ކުޑަކޮށްވެސް ލޯބިވާނަމަ އަހަރެން އެރޭ ކުރި އާދޭސްތައް އެންމެ ފަހަރަކުވެސް އަޑުއެހީސް.. އަހަރެން ވާހަކަދައްކާނެ އެންމެ ފުރުސަތެއް ދިނީސް.. އެދަންވަރުގެ ވަގުތު އަހަރެން ވަރިކޮށްލާފަ ގެއިން ނުކުންނަން ބުނިއިރު އަހަރެން ގޮސް ވަންނާނެ އެއްވެސް ތަނެއް ނެތްކަންވެސް ޔޫޝައު ހަނދާނެއް ނެތް.. އެރޭ އަހަރެން އެގޮތަށް ނެރެލީމަ އަހަރެން ނިކަމެތިވާނެ ވަރެއް ޔޫޝައު ވިސްނާކަށް ބޭނުމެއްނުވި.. އަހަރެންގެ ބަނޑުގައިވި ޔޫޝައުގެ ދެދަރިން މަތިންވެސް އެރޭ ޔޫޝައު ހަނދާނެއް ނެތް.. އެރޭ ލަމްހާ ނެތްނަމަ އެ ދަންވަރުގެ ވަގުތު އަހަރެން މަގުމަތިވީސް.. ތީ އަހަރެންދެކެ ލޯބިވާކަމަށް ބުނާ މީހާއެއްނު.. އަހަރެން ރަށަށް ގޮސްވެސް މިވީ މަހެއްހާ ދުވަހު އެންމެ ފަހަރަކުވެސް އަހަރެންގެ ހާލު ބަލާނުލީ ކީއްވެ؟ ލޯބިވާވަރުން ދޯ އެހެންވެސް ކަންތައްކުރީ؟” އައިކާ އޭނާގެ ހިތުގައިވި ޝަކުވާތައް ޔޫޝައުގެ ކުރިމަތީ ބަންޑުންކޮށްލިއެވެ.\n“އަހަރެން އަހަރެންގެ ކުށް ޤަބޫލުކުރަން.. އަހަރެންނަށް އައިކާއާ ދޭތެރޭ ކަންތައް ކުރެވުނީ ވަރަށް ގޯސްކޮށް.. އަހަރެން އެކަން ޤަބޫލުކުރަން.. އަހަރެންނަށް މާފްކުރޭ..” ޔޫޝައު އަނެއްކާވެސް މާފަށް އެދުނެވެ.\n“އަހަރެން ޔޫޝައުއަށް މާފްކޮށްފިން..”\n“އަހަރެން ބޭނުން އަހަރެމެންގެ ދެކުދިންނަށް މައިންބަފައިންގެ ފުރިހަމަ ލޯބި ދޭން.. އެކަން އެންމެ ރަނގަޅު ގޮތުގައި ކުރެވޭނީ އަހަރެމެން ދެމީހުން އެކަތިގަނޑަކަށް ވެގެން.. އަހަރެމެން ދެމީހުން އެކައްޗެއް ކިޔައިގެން.. އަހަރެމެން ދެމީހުން ގުޅިގެން.. އެހެންވީމަ ކުރިން ވީ ހުރިހާ ކަމެއް ހަނދާން ނައްތާލާފައި ހިނގާ ދެމީހުން އިންނަން..” ޔޫޝައު އޭނާ އެދޭގޮތް ހާމަކުރިއެވެ.\n“ނޫން.. އަހަރެން ބޭނުމެއްނޫން ޔޫޝައުއާ އިންނާކަށް..” އައިކާ ބުނެލިއެވެ.\n“ކީއްވެ؟ އެކަމަކު އައިކާ ބުނީމެއްނު އަހަރެންނަށް މާފްކޮށްފީމޭ..” ޔޫޝައު އިނީ އައިކާ ދައްކާ ވާހަކައިން ވިސްނަންވީ އެއްޗެއް ނޭނގިފައެވެ.\n“އާނ.. އަހަރެން ޔޫޝައުއަށް މާފްކޮށްފީމޭ.. މިހާރަކުވެސް އަހަރެން ނުބުނަމެއްނު އަހަރެން ޔޫޝައުއަށް މާފް ނުކުރަމެކޭ..” އައިކާ ދުރަށް މޫނު އަނބުރާލިއެވެ.\n“ދެން؟” ޔޫޝައު އައިކާގެ މޫނުގައި ހިފާ އޭނާއާ ދިމާއަށް އަނބުރާލަމުން އަހާލިއެވެ.\n“އަހަރެން ދެން އިތުރު ކައިވެންޏެއް ކުރާކަށް ބޭނުމެއްނޫން.. އެއީ ސަބަބަކީ..” އައިކާ އެހެން ބުނިއިރު ޔޫޝައުގެ ދެލޮލަށް ގިނަވަމުން ދިޔަ ކަރުނަތައް އޭނާއަށް ސާފުކޮށް ފެނުނެވެ. އެހެންކަމުން އޭނާ އަނެއްކާވެސް ދުރަށް މޫނު އަނބުރާލީ ޔޫޝައުގެ ސަބަބުން އޭނާގެ ޢަޒުމަށް ގުޑުން އަރާފާނެތީއެވެ. އެހާ ފަސޭހައިން ޔޫޝައުއަށް މާފްކުރާކަށް އޭނާގެ ހިތެއް ނޭދެއެވެ.\n“ޕްލީޒް! އަހަރެމެންގެ ދަރިންނަށްޓަކައި.. އަހަރެމެން ދެމީހުން ވަކިވީމަ އެކުދިންނަށް ވަރަށް ނިކަމެތިކަން ލިބޭނެ..” ޔޫޝައު އައިކާގެ އަތުގައި ހިފާލަމުން އާދޭހުގެ ރާގެއްގައި ބުނެލިއެވެ.\n“ނޫން.. އަހަރެމެން ދެމީހުން ނުގުޅުނަސް ކުދިންނަށް އޭގެ އެއްވެސް އަސަރެއް ފޯރިޔަކަ ނުދޭނަން.. ޔޫޝައު ބޭނުން އިރަކު ކުދިންނާ ބައްދަލުކުރެވޭނެ.. އަހަރެން އެކަމަކަށް އެއްވެސް ހުރަހެއް ނާޅާނަން..” އައިކާ އަނެއްކާވެސް ބުނެލިއެވެ.\n“ކުރާނެ ކަމެއް ނެތް.. އަހަރެން ބޭނުން އަހަރެންގެ ތިން ކުދިންނަށްވެސް އެއްވަރަށް ލޯބިދޭން.. އެކަމަކު.. ދުރުގައި ތިބީމަ ކޮންމެ ގޮތެއްވިޔަސް ކައިރީގައި ހުންނަ ކުއްޖާއާ އެއްވަރަށް ލޯތްބެއް ނުދެވޭނެ.. އެކަމަކުވެސް އަހަރެން ބަލާނަން އަހަރެންގެ ތިދެކުދިންނަށްވެސް އަހަރެންގެ ކައިރީ ހުންނަ ކުއްޖާއާ ތަފާތުކުރުމެއްނެތި ބައްޕައެއްގެ ލޯބި ދެވޭތޯ.. އަދި އަހަރެން އެދެން ކަމަކަށް ދަތިވަންޏާ އަހަރެންނަށް އެންގުމަށް.. އަހަރެން ނޭދެން އައިކާއަށްވެސް އަދި އަހަރެމެންގެ ދެކުދިންނަށްވެސް ދެރަގޮތެއް ވާކަށް.. އަހަރެން އުއްމީދުކުރަން ދެކުދިންނާ ދޭތެރޭ ވިސްނާލާފައި ނަމަވެސް އަދި އައިކާގެ ޚިޔާލު ބަދަލުވާނެކަމަށް.. އެކަމަކު މިހާރު އަހަރެންގެ ބަސް ޤަބޫލުނުކޮށްފިއްޔާ އައިކާ ފަހުން ދެރަވާނެ.. އަހަރެން ދެން ދަނީ.. އިރާދަކުރެއްވިއްޔާ އަދިވެސް އަންނާނަން..” ޔޫޝައު އެހެން ބުނެފައި ދާން ހިނގައިގަތެވެ. އައިކާގެ ކަރުނުން ފުރިފައިވާ ދެލޮލުން ޔޫޝައު ދިޔަ ދިމާއަށް ބަލަން އޮތްއިރު ޔޫޝައު ދެލޯ ފޮހެލަމުން ބޭރަށް ނުކުތެވެ.\nޔޫޝައު ބޭރަށް ނުކުތްއިރު ބޭރު ގޮނޑިބަރީގައި ލަމްހާއާއި ސަނާއާއި ނާޒިމް ތިއްބެވެ. ޔޫޝައު ނުކުތުމުން ދެން ދަނީއޭ ބުނެފައި ލަމްހާ ޔޫޝައުއާ ދިމާއަށް ހިނގައިގަތެވެ. ލަމްހާ ޔޫޝައު ގާތު ހުރިހާ ކަމެއްވެސް ރަނގަޅުތޯ އަހާލިއެވެ. ލަމްހާ އެ އިޝާރާތްކުރީ ކޮން ކަމަކަށްކަން އެނގުމުން އޭނާ ބޯ ހޫރުވާލިއެވެ. ޔޫޝައުގެ މޫނުމަތިން ފެނުނު ކުލަވަރުތަކުން ކަންތައްތައް ރަނގަޅު ނޫންކަން ނާޒިމްގެ ތަޖުރިބާކާރު ސިކުނޑިން ދެނެގަތެވެ. އޭނާ ޔޫޝައުގެ ކޮނޑުގައި މަޑުމަޑުން ޖަހާލީ އަދި ރަނގަޅުވާނެޔޭ ބުނާފަދަ ގޮތަކަށެވެ.\n“އަޅުގަނޑުމެން އަދި ފަހުން އަންނާނަން..” ޔޫޝައު އެހެން ބުނެލުމުން ނާޒިމް ބޯޖަހާލިއެވެ. ޔޫޝައު ލަމްހާއާ އަތް ގުޅުވާލައިގެން ނުކުންނަން ދިޔަތަން ބަލަން ތިބެފައި ނާޒިމްއާއި ސަނާ ވަނީ އައިކާ އޮތް ޕްރައިވެޓް ރޫމަށެވެ.\nހަވީރު މާލެ ފުރާ ލޯންޗުން، ފިހާރައަށް މުދާ ބަލައި މާލެ ދިއުމަށްޓަކައި މާޒް ފައިސާ ގުނަން އިނީ އޭނާގެ އަމިއްލަ ކޮޓަރީގައެވެ. އޭނާ އެހެން އިންދާ ކޮޓަރީގައި ޓަކި ޖަހާލި އަޑު އިވުނެވެ.\n“ވަދޭ.. ހުޅުވާފަ ހުރީ..” މާޒް ކާކުތޯވެސް ބަލާނުލާ ވަނުމަށް ހުއްދަ ދިނީ ގޭ މީހަކު ނޫނީ އޭނާގެ ކޮޓަރީގައި ޓަކި ނުޖަހާނެކަން އެނގޭތީއެވެ. ނަމަވެސް އޭނާ ހައިރާންވީ ދޮރު ހުޅުވާލާފައި އެތެރެއަށް ވަތް ލީން ފެނިފައެވެ.\n“ލީން! ހާދަ ނުގަޑިއެއްގައި.. އަނެއްކާ ކަމެއް ގޯސްވީތަ؟” ކަންބޮޑުވެފައި މާޒް އަހާލިއެވެ.\n“ސާބަހޭ.. ހާދަ ކަންބޮޑުވެފައި.. އަހަރެން ނޫޅެމޭ ތީން ރުފިޔާއެއް ނަގާކަށް..” ލީން ސަމާސާކޮށްލިއެވެ.\n“ތިކަމަކާ އަހަރެން ހާހެއް ނުވޭ.. އަހަރެންނަށް އިނގޭ ލީންއަކަށް މީގައި އަތްލާކަށްވެސް ނުކެރޭނެކަން.. އަސްލު، ދުވަހަކުވެސް މިގަޑީގައި ނާންނާތީ ހީކުރީ ވަރަށް ބޮޑު ކަމެއް ވީކަމަށް..” މާޒް އޮޅުންފިލުވައިދިނެވެ. ލީން ބޯހޫރާލީ ތިކަހަލަ އެއްވެސް ކަމެއް ނުވެޔޭ ބުނަމުންނެވެ.\n“އައިކާ ވިހައިފި.. މިބުނީ އޮޕަރޭޝަން ކޮށްފި.. ދެވައްތަރު ދެކުދިން..” ލީން ބުނެލިއެވެ.\n“އެހެންތަ.. މަރުޙަބާ..” މާޒް ފަރުވާކުޑަ ޖަވާބެއް ދީފައި އަނެއްކާވެސް ފައިސާ ގުނުމައިގެން ކުރިއަށް ދިޔައެވެ.\n“ތިއުޅެނީ ތިޖޫރީގަ ފައިސާ ހަމަތޯ ބަލަންތަ؟ ތިޔަކުން މަދެއް ނުވާނެޔޭ.. މިގެއަކީ މީހުން ވަންނަ ގެއެއްވެސް ނޫނެއްނު..” މާޒް މަޑުޖެހިލި ވަގުތު ލީން ސަމާސާ ރާގެއްގައި ބުނެލިއެވެ.\n“ސާބަސް.. މިއުޅެނީ ހަވީރު ލޯންޗުން މާލެ ދާންވެގެން.. ފިހާރައަށް މުދާ ބަލައި.. މާދަމާ ނޫން އަނެއް ދުވަހު އޮންނަ ދޯނިން އަންނާނަން އިރާދަކުރެއްވިއްޔާ..” މާޒް ބުނެލިއެވެ.\n“މާދަމާ ނޫން އަނެއް ދުވަހު އޮންނަ ދޯންޏަކަށް އަރުވަން މުދާ ގަންނަން މިއަދު ދާން ތިއުޅެނީ؟ މުދާ ބަލައި ދާ ނަމުގައި އަހަރެންނަށް ހީވަނީ ތިދަނީ މުޅިން އެހެން ކަމަކުހެން.. އަޅެ މީ ދޮގެއްތަ؟” ލީން ދިމާކޮށްލިއެވެ.\n“ލީން މިއަދު ކީކޭ ކިޔަން އުޅޭ ދުވަހެއްތަ؟”\n“އަހަރެން މިބުނި އެއްޗެއް ވިސްނިއްޖެއެއްނު.. އެހެންވީމަ ބުނެބަލަ.. އަހަރެން މިބުނީ ދޮގެއްތަ؟” ލީން އަހާލިއެވެ.\n“އަސްލުވެސް އަހަރެން މިދަނީ ތިކަހަލަ ކަމަކު ނޫން.. ހަމަ މުދާ ބަލައި މިދަނީ.. އެކަމް އިކާ ގާތަށް ގޮސްނުލާނަމެކޭ ނޫން.. އޭނަގެ ދެ ފުށްގަނޑު ދެކެލަން ދާނީ.. ކޮންމެހެން އޭނަ ދެކޭކަށް ނޫން..” މާޒް ވަރަށް ނޫން ގޮތަކަށް ބުނެލިއެވެ.\n“ހޫމް.. ދެން އެންމެ ރަނގަޅޭ އެއްބަސް ނުވިޔަކަސް..”\n“އަސްލު ބުނެބަލަ.. ކަމަކުތަ ތިއައީ؟” މާޒް އަހާލިއެވެ.\n“ފިހާރައަށް އައީ.. އައިސްފަ އިކާ ވިހޭ ޚަބަރު ދޭންވެގެން މިވަނީ..”\n“ފިހާރަ ހުސްކޮށްލައިގެންތަ ތިދަނީ؟” ލީންގެ އަތުގައި ގަތް އެއްވެސް އެއްޗެއް ނެތުމުން މާޒް ސަމާސާކޮށްލިއެވެ.\n“އަހަރެން ގަންނަން އައި އެއްވެސް އެއްޗެއް ނެތް މިވަގުތު.. އެހެންވީމަ ހުސްއަތާއެއްނު ދާން ޖެހޭނީ.. ހޫނ.. ދެން ދަނީއޭ.. މިހާރު ޒިޔާ ގެއަށް އައިސްދާނެ..” ލީން އެހެން ބުނެލުމުން މާޒްވެސް ބޯޖަހާލިއެވެ.\nހަވީރުގެ ލޯންޗުން މާޒް މާލެ ދިޔައިރު އޭނާގެ ހިތް އަވަސްވަމުން ދިޔައެވެ. އައިކާ ދެކެލުމަށް އެހިތް އެދެމުން ދަނީއެވެ. އައިކާދެކެ ރުޅިއަންނަން އުޅުނުނަމަވެސް އޭނާގެ ބަސްނާހާ ހިތް އެކަމަކަށް އެއްބަހެއް ނުވެއެވެ. އައިކާ ފެންނަ ހިސާބަށް ދުވަހަކުވެސް ނުދާން ނިންމައިގެން ހުރި ނަމަވެސް އައިކާގެ ގާތަށް ދިއުމަށް އެހިތް މަޖުބޫރުކުރަނީއެވެ.\nމާލޭގެ ފަސްގަނޑުގައި ފައި ޖެހުމާއެކު މާޒް ދަބަސް ހިފައިގެން ހިނގައިގަތީ ޓެކްސީއެއް ލިބޭތޯއެވެ. ނަސީބު ރަނގަޅުކަމުން ނުހަނު ފަސޭހައިން ޓެކްސީއެއް އަތުޖެހިއްޖެއެވެ. ޓެކްސީއަށް އެރުމަށްފަހު އޭނާ ގެސްޓް ހައުސްއެއްގެ ނަން ބުނެލުމާއެކު ޑްރައިވަރ ޓެކްސީ ދުއްވާލިއެވެ. މާދުރު ނޫންނަމަވެސް ހަވީރުގެ ވަގުތުކަމުން އިންތިހާއަށް ބާރުބޮޑު ޓްރެފިކުން ސަލާމަތްވެގެން ގެސްޓް ހައުސްއަށް ދެވުނީ ތިރީހަކަށް މިނެޓުންނެވެ.\nޑްރައިވަރަށް ފައިސާ ދިނުމަށްފަހު މާޒް ގެސްޓް ހައުސްއަށް ވަދެ ކައުންޓަރު ކައިރިއަށް ގޮސް އޭނާ މިއަދު މެންދުރު ބުކްކުރި ރޫމްގެ ނަންބަރު ބުނެލިއެވެ. އޭނާ ގޮސް ރޫމަށް ވަދެ ފުރަތަމަވެސް އެނދުގައި ޖައްސާލިއެވެ. މާ ކަނޑުގަދަ ނޫނަސް މަޑެއްވެސް ނޫނެވެ. އެހެންކަމުން އޭނާ ހުރީ ފާޑަކަށް ލޮޑުވެފައެވެ. އެހެންކަމުން އޭނާ ބޭނުންވީ ކުޑައިރުކޮޅަކު އޮވެލާށެވެ. ނަމަވެސް ތާޒާވެނުލައި އޮންނަން ބޭނުންނުވާތީ އޭނާ ކަންނެތް ގޮތަކަށް ތެދުވެ ތުވާލި ހިފައިގެން ފާޚާނާއަށް ވަނެވެ. ފެންވަރައި ތާޒާވެލައިގެން ނުކުމެ ހުސް ބޮކްސާގައި އޭނާ އެނދުގައި އޮށޯވެލީ އަރާމުކޮށްލާށެވެ. އެހެން އޮއްވާ އޭނާއަށް ނިދުނީ ކޮންއިރަކު ކަމެއްވެސް ނޭނގުނެވެ.\n“ލަމް! އަހަރެން މިދަނީ ހޮސްޕިޓަލަށް.. އެހާ ލަސްނުވެ އަންނާނަން އިނގޭ..” ޔޫޝައު ކޮޓަރިން ނުކުމެ ބަދިގެ ތެރޭގައި ރިހަ ހޫނުކުރަން ހުރި ލަމްހާ ގާތު ބުނެލިއެވެ.\n“މަޑުކޮށްބަލަ އަހަރެންވެސް ގޮވައިގެން ދާން..”\n“މާދަމާ ލަމް ގޮވައިގެން ދާނަން.. މިރޭ ހޮސްޕިޓަލަށް ގޮސްފަ އެބަޖެހޭ ރައްޓެއްސަކާއެކު ތަނަކަށް ގޮސްލަންވެސް.. އެހެންވެ ލަމް ނުލައި މިދަނީ.. އެކަނި ބޭރަށް ނުދައްޗޭ އިނގޭ..” ޔޫޝައު އެހެން ބުނެލުމުން ލަމްހާވެސް އެގޮތާއި އެއްބަސްވިއެވެ. ނަމަވެސް ޔޫޝައު ދިއުމުން އޭނާ އެކަނި ގޭގައި އިންނަން ޖެހޭތީ އިނީ ފޫހިވެފައެވެ.\nޔޫޝައު ހޮސްޕިޓަލަށް ވަދެފައި އޭނާގެ ރައްޓެއްސަކު ގުޅުމުން އެއްޗެއް ހަވާލުކޮށްލުމަށް ނުކުތް ވަގުތު މީހެއްގެ ގައިގައި ލައިގަތެވެ. އެވަގުތު އޭނާގެ އަތުން ފޯނު ދޫވެގެން ވެއްޓެން ދިއުމާއެކު އެމީހަކު އެ ވެއްޓުނަނުދީ ހިފިއެވެ.\n“ތޭންކްސް..” ޔޫޝައު އެހެން ބުނަމުން އެމީހާއާ ދިމާ ބަލާލުމާއެކު އޭނާ ހުއްޓުން އެރީ މާޒް ފެނުމުންނެވެ.\n“ސޮރީ!” މާޒް އެހެން ބުނެލުމާއެކު އެތެރެއަށް ވަންނަން ހިނގައިގަތެވެ. އޭނާ ޔޫޝައުއާ އެއްވެސް ވަރަކަށް ވާހަކަ ދައްކާ ހިތެއް ނެތެވެ. ނަމަވެސް ޔޫޝައު އޭނާއަށް ގޮވާލި އަޑު އިވުމުން އޭނާ މަޑުކުރިއެވެ.\n“އަހަރެން ހިއެއް ނުކުރަން މާޒްއަށް މިތަނަށް އަންނަން ކެރޭނެ ކަމަކަށް..”\n“ކީއްވެ ތިހެން ތިބުނީ؟” މާޒް ހައިރާންވެފައި އަހާލިއެވެ. ވާނީވެސް އެހެން ނޫން ހެއްޔެވެ؟ ހޮސްޕިޓަލަށް ވަނުމުގެ އަމުރު އޮންނަނީ ވަކި ބަޔަކަށްކަމެއް އޭނާ ނުދެނެހުއްޓެވެ. އެއީ އެންމެންގެވެސް ތަނެކެވެ. ވީއިރު ޔޫޝައުއަށް އެހެން ބުނުމަށް އޮތީ ކޮން ޙައްޤެއް ހެއްޔެވެ؟\n“އައިކާއާ ދޭތެރޭ އެގޮތަށް ކަންތައް ކޮށްފަވެސް އައިސް އޭނައާ ބައްދަލުކުރަން ވަންނަން އުޅޭތީވެ..”\n“ޔޫޝައުއަށް ކިހިނެއް އެނގެނީ އަހަރެން މިއައީ އައިކާއާ ބައްދަލުކުރަން ކަމެއް؟ އެހެންނޫނަސް މީ ޕަބްލިކް ތަނެއް.. މިތަނަށް އައިސް ވަންނަން އަހަރެން ލަދުގަންނަން ޖެހޭނެކަމެއް އަހަރެން ނުދެނަހުރިން..” މާޒް ވަރަށް ފުރިހަމަ ރައްދެއް ދިނެވެ.\n“މީ ރޭގަނޑުކަން ޔަޤީންވާ ފަދައިން އަހަރެންނަށް ޔަޤީންވޭ މާޒް ތިއައީ އައިކާއާ ބައްދަލުކުރަންކަން..”\n“އެހެންވިޔަސް ކޮބާ މައްސަލައަކީ؟ ޔޫޝައުއަކަށް އެކަމަކާ ނުބެހެވޭނެ..” ޔޫޝައުގެ ވާހަކަ ހުރިގޮތުން މާޒް ގާތަށް ރުޅިއައެވެ. ނަމަވެސް އޭނާ ވާހަކަދެއްކީ މަޑުމަޑުންނެވެ.\n“ކީއްވެ ނުބެހެވެންވީ؟ އެއީ އަހަރެންގެ ދެކުދިންގެ މަންމަ..”\n“އެކަމަކު މިހާރު ތީ އައިކާއަށް ހިލޭ މީހެއް.. އަހަރެންނެކޭ ޔޫޝައުއެކޭ ތިގޮތުން ވާނީ ހަމަހަމަ.. އަހަރެމެން ދެމީހުންކުރެ އެކަކަށްވެސް އަނެކަކު ކުރާ ކަމަކާ ބެހުމުގެ އެއްވެސް ޙައްޤެއް ނޯންނާނެ.. އައިކާއާ ގުޅޭ އެއްވެސް ކަމެއްގައި.. އަހަރެންނަށް ހީވަނީ އަހަރެންނަށްވުރެ ބޮޑަށް އައިކާއާ ބައްދަލުކުރަން މިތަނަށް އަންނަން ލަދުގަންނަންޖެހޭ މީހަކީ ޔޫޝައުހެން.. ދުވަސް ފުރެން ގާތްވެފަ އިންދާ ވަރިކޮށް ގެއިން ނެރެ އެއްލާލާފަ.. އަދި އެވަރުންވެސް އަހަރެންތަ ލަދުގަންނަންވީ އައިކާއާ ބައްދަލުކުރަން އަންނަން؟ އޭނަ ރަށުގަ ހުރިއިރު އޭނަ ގާތަށް އައިސްވެސްނުލާ، ހާލުވެސް ބަލާނުލާ އުޅެފަ ވިހެއީމަތަ ދެދަރިންގެ މަންމަކަން ހަނދާންވީ؟ އެ ދެމަސްދުވަސް ތެރޭ އޭނަ އުފުލި ބުރަތަކޯ؟ އޭނަ ކުރި ހިތާމަތަކޯ؟ މިއިން އެއްވެސް ކަމެއްގެ ބަދަލު ޔޫޝައުއަށް ދެވިދާނެތަ؟ ނުދެވޭނެ.. އަހަރެން ނަމަވެސް ނުދެވޭނެ.. ބަލަ އޭނަގެ ނިކަމެތި ހާލަށް އެހީވީ އަހަރެންނޭ.. އެހެންވީމަ އޭނައާ ބައްދަލުކުރަން ޔޫޝައުއަށްވުރެ އައުލާކަން ބޮޑީ އަހަރެންނެއް ނޫންތަ؟ އަހަރެން އުފާވޭ އަހަރެންނަށް ނިކަމެއްޗަކަށް އެހީވެވުނީމަ.. އަހަރެންނަކީ ކަލަ ގޮވާ މީހެއްވެސް ނޫން.. އެކަމަކު މިއަދު ކަލޭ އަހަރެން ލައްވާ އެކަންވެސް ކުރުވައިފީމު.. އެހެންވީމަ ވަރަށް ބޮޑަށް މަރުޙަބާ.. އެކަމަކު ދެންވެސް ހަނދާން ކޮށްދެން ނުބެހޭ ކަންތަކާ ނުބެހި ދުރުގައި ހުރުމަށް..” މާޒް ކިޔާނެ އެއްޗެއް ކިޔުމަށްފަހު، ޔޫޝައު ކިޔާނެ އެއްޗަކަށް ބެލުމެއްނެތި އެތެރެއަށް ހިނގައިގަތެވެ. މާޒް ދިޔަ ދިމާއަށް ބަލަން ހުރި ޔޫޝައުއަށް ދެއަތް މުށްކަވާލެވުނެވެ.\nޔޫޝައު ސަނާއަށް ގުޅާފައި އައިކާ އޮތް ކޮޓަރި އޮޅުންފިލުވިއެވެ. އޭނާ ގޮސް އައިކާ އޮތް ކޮޓަރީގެ ދޮރުމައްޗަށް ހުއްޓިފައި ފުން ނޭވާއެއްލީ ހިތުގެ ތެޅުން ހަމައަކަށް އަޅުވާލުމަށެވެ. ވަރަށް ހިތްވަރުކޮށްފައި އޭނާ އެތެރެއަށް ވަނެވެ. އެނދުގައި ތެދުވެ އިށީނދެލައިގެން އިން އައިކާ ފެނުމުން އޭނާގެ ފިޔަވަޅުތަކަށް ހުއްޓުމެއް އައެވެ. އެމޫނުމަތިން ވޭތުވެދިޔަ ދެމަހެއްހާ ދުވަހު ނުފެންނަފަދަ ހިތްގައިމު ހިނިތުންވުމެއް ފެންނަން ހުއްޓެވެ. އަނެއްކާ އެއީ ޔޫޝައުގެ ސަބަބުން ވެރިވި ހިނިތުންވުމެއްބާވައޭ އޭނާގެ ހިތަށްއެރިއެވެ. އެހެން ހިތަށް އެރުމާއެކު އޭނާގެ ކުޑަކޮށް މާޔޫސްވިއެވެ. ހިތްވަރު އެލޭގޮތްވިއެވެ. ނަމަވެސް އެހެން މީހަކަށް އެކަން ފާހަގަވުމުގެ ކުރިން އޭނާ ހަމަޖެހޭ ގޮތް ދައްކާލިއެވެ.\n“ދައްތާ! ކިހިނެއް؟” މާޒް އެނދާއި ގާތަށް ހިނގައިގަންނަމުން އަހާލިއެވެ.\n“އަލްޙަމްދު ލިﷲ! ވަރަށް ރަނގަޅު.. އެކޮއި ކިހިނެއް؟“\n“އަލްޙަމްދު ލިﷲ! އިކާ ކިހިނެއް؟” މާޒް ހިނިތުންވެލަމުން އަހާލިއެވެ.\n“ރަނގަޅު..” ދުރަށް މޫނު އަނބުރާލައިގެން އިނދެ އައިކާ ބުނެލިއެވެ. އެކަމުން މާޒްގެ ހިތަށް ތަދުވިއެވެ. އަދިވެސް އައިކާ ޙައްޤު ނޫން ކަމަކާ އޭނާއަށް އެހާ ނަފުރަތު ކުރާތީއެވެ.\n“ކޮބައިތަ ބޭބީތައް؟ ދައްކަބަލަ ބަލާލަން..”\n“ނިދިފައި އޮތީ މިހާރު..” އައިކާ އަވަސްއަވަހަށް ބުނެލިއެވެ.\n“އަހަރެން އެކުދިން ހޭލައްވައެއް ނުލާނަމޭ..” މާޒް އެހެން ބުނެލުމުން އައިކާ އެއްފަރާތުގައި ހުރި ކުޑަ އެނދަށް އިޝާރާތްކޮށްލިއެވެ. އެވަގުތު ސަނާ އެބަ އަންނަމޭ ބުނެފައި ބޭރަށް ނުކުތެވެ.\nމާޒް އެނދު ކައިރީ ހުއްޓި ހުރެ ވަރަށް ފަރުވާތެރިކަމާއެކު ދެކުދިންނަށް ބަލާލިއެވެ. އަންހެންކުއްޖާގެ ލޯ އެއީ ހަމަ އައިކާގެ ދެލޮލެވެ. ފިރިހެން ކުއްޖާގެ ކަނާއަތުގެ ކޮނޑުހުޅު ކައިރީ ބޮޑު ލަފެއް ހުއްޓެވެ. އެއީ ޔޫޝައުގެވެސް އަތުގެ މުލައްދަނޑީގައި ހުންނަ ކަހަލަ ލަފެކެވެ. ކޮންމެއަކަސް ދެމަފިރިންނާ ވައްތަރު ސިފަތަކެއް ލިބިފައިވާ ދެކުދިންނެވެ.\n“މިހާރު ފެނިއްޖެއެއްނު.. ތިހާވަރަށް ތި ބަލަނީ ކީއްވެ؟ އެއްވެސް ކަހަލަ އައިބެއް ފެންނަން ނެތީމަ ދެރަވީތަ؟ އެސްފީނާ ޖައްސަންވެގެން ދޯ..” އައިކާ މަޑުމަޑުން ބުނިނަމަވެސް އޭނާގެ އަޑުގައިވާ ހިތްހަމަނުޖެހުން މާޒްއަކަށް ސިއްރެއް ނުވިއެވެ. އައިކާ ބުނެލި ވިހަގަދަ ބަސްތަކުން މާޒްގެ ހިތަށް ހީވީ ތުނޑު ތޫނު ކަށިތަކެއް ހަރާލިހެންނެވެ.\n“ހެޔޮނުވާނެ ތިކަހަލަ އެއްޗެހި ބުނާކަށް.. އަހަރެން ކީއްވެ އެދެކުދިންނަށް އެސްފީނާ ޖެހޭތޯ އުޅެންވީ؟ އެދެކުދިންގެ އޮތީ ކޮން ކުށެއް؟ އިކާވެސް ކުށެއް ނުކުރޭ.. ކުށް ކުރެވުނީ އަހަރެންނަށް.. ލިބެން ނެތް އެއްޗަކަށްޓަކައި މާބޮޑަށް އުއްމީދުކުރެވުނީ.. މާބޮޑަށް އެދެވުނީ.. އަހަރެންނަކީ އެހާ ހިތުނިޔަތް ނުބައި މީހެއް ނޫނޭ އިކާ.. އިކާ މިއަދު ތިހެން އަހަރެންނާ ދިމާއަށް ހިތަށް އައިހާ އެއްޗެއް ގޮވިޔަސް އިކާގެ ދިރިއުޅުން ހަލާކުވުމުގައި އަހަރެންގެ އެއްވެސް އަތެއް ނެތްކަން އެނގޭ ދުވަހަކުން އިކާ ރޯނެ.. އަހަރެންނާ ދިމާއަށް ތިކިޔާ ހަޑިހުތުރު އެއްޗެހީގެ ސަބަބުން އަހަރެންނާ ކުރިމަތިލާން ލަދުގަންނާނެ.. މިއަދު ތިގޮތަށް ކަންތައް ކުރެވުނީތީ އެދުވަހަކުން ހިތާމަކުރާނެ.. މީ އަހަރެން އިކާދެކެ ރުޅިއައިސްގެން ދައްކާ ވާހަކައެއް ނޫން.. އަހަރެން ބޭނުންވަނީ އިކާއަށް އެއްޗެއް ވިސްނެން.. އަހަރެން ނޭދެން އިކާއަށް ދުވަހަކުވެސް ދެރަގޮތެއް ވާކަށް.. އެކަން އިކާއަށް ކޮންމެވެސް ދުވަހަކުން ވިސްނޭނެކަމަށް އުއްމީދުކުރަން..” މާޒް އޭނާގެ މޫނުމަތީގައި އަތް އަޅާލީ އޭނާގެ ދެލޮލަށް ޖަމާވަމުންދިޔަ ކަރުނަތައް ފޮރުވުމަށްޓަކައެވެ. އައިކާގެ ކުރިމަތީ އެންމެ ކަރުނަ ތިއްކެއްވެސް ވައްޓާލާކަށް އޭނާ ބޭނުމެއްނޫނެވެ. ކަރުނަތައް ހިންދާލުމަށްފަހު މާޒް މޫނުމަތިން އަތް ނެގިއެވެ.\n“އަހަރެން މިތަނަށް މިއައީ އިކާގެ ރުހުން ހޯދާކަށް ނޫން.. އަހަރެން މިއައީ ހަމައެކަނި އިކާއާ އިކާގެ އެތިބަ ތުއްތު ދެކުދިންގެ ހާލު ބަލާލަންވެގެން.. އަހަރެން އުއްމީދުކުރިން އިކާ އަހަރެންނާ ރީތިކޮށް ވާހަކަދައްކާނެކަމަށް.. އެކަމަކު އަދިވެސް އަހަރެންނާ ދޭތެރޭ އިކާގެ ހިތް ބަދަލުނުވާކަން އެނގުނީމަ ވަރަށް ދެރަވެއްޖެ.. އަދިވެސް އިކާ އަހަރެންނާ ރީތިކޮށް ވާހަކަދައްކާނެ ދުވަހަކަށް އަހަރެން އިންތިޒާރުކުރާނަން.. އަހަރެން މިތަނަށް އައި ބޭނުން ފުދިއްޖެ.. އެހެންވީމަ ދެން ދަނީ..” މާޒް އެހެން ބުނެލުމަށްފަހު ދާން ތެދުވިތަނާ ދޮރު ހުޅުވާލާފައި ނާޒިމްއާއި ސަނާ އެތެރެއަށް ވަނެވެ. މި ހުރިހާއިރު އޭގެ ދެމީހުން ބޭރުގައި ތިބީ މާޒްއާއި އައިކާ ދެއްކި ވާހަކަތައް އަޑުއަހާށެވެ.\n“މާޒް! އިހަށް މަޑުކުރޭ.. ބޭބެ ބޭނުން މާޒް ގާތު ވަރަށް ބޮޑު ކަމަކު ކިޔަން.. މިކަމަށް އަހަރެން ބޭނުންވަނީ ހަމައެކަނި މާޒްގެ ރުހުން..” ނާޒިމް ބުނެލިއެވެ.\n“އެއީ އަނެއްކާ ކޮންކަމެއް؟” މާޒްގެ ހިތް ނުތަނަވަސްވިއެވެ.\n“މާޒް އައިކާއާ އިންނަންވީނު..” ނާޒިމްގެ ޖުމްލައިން މާޒްއާ އައިކާއާ ދެމީހުންނަށްވެސް ލިބުނީ ކުއްލި ސިހުމެކެވެ.\n“އެއްވެސް ވާހަކައެއް އަޑުއަހާކަށް ބޭނުމެއްނޫން.. އައިކާ އަހަރެމެން ގާތު ކަމަކު ބުނީމަ އަހަރެމެންވެސް ދެކޮޅެއް ނުހަދަން.. އަހަރެންގެ މުޅި ދިރިއުޅުން އަހަރެން ނުވެސް ދަންނަ މީހަކަށް އަހަރެން ހަވާލުކުރީ ހަމައެކަނި ﷲއަށް ވަކީލުކޮށްފައި.. އޭރަކުވެސް އަހަރެން ޔޫޝައުއާ ދޭތެރޭ އެހާ ބޮޑަކަށް ހިތްހަމައެއް ނުޖެހޭ.. އެހެންވީމަ މިފަހަރު އައިކާ އިންނަން ޖެހޭނީ އަހަރެން ދައްކާ މީހަކާ.. އޭނާ ޤަބޫލިއްޔާ، އައިކާ ޤަބޫލަސް ނުޤަބޫލަސް ޖެހޭނީ މިކަން ކުރަން.. މި ނިންމުން ބަދަލެއް ނުކުރެވޭނެ..” ނާޒިމްގެ މަޑުން ވާހަކަދެއްކި ނަމަވެސް އޭނާގެ އަޑުގައި ހަރުކަށިކަން އެކުލެވިފައިވެއެވެ. ނާޒިމްގެ ވާހަކަ ހުރިގޮތުން އައިކާގެ ކަރު އެލޭގޮތްވިއެވެ. އޭނާ މާޒްއާ އިންނާކަށް ބޭނުމެއް ނޫނެވެ. ނަމަވެސް ދެން އޭނާއަށް މާޒްއާ ނީނދެ ވާނެ ހަމަ އެއްގޮތެއްވެސް ނޯންނާނެއެވެ.އެހެނަސް އޭނާއަކަށް މާޒްއަށް އަނތްބެއްގެ ފަރާތުން ކޮށްދޭން ޖެހޭ އެއްވެސް ކަމެއް ނުކޮށްދެވޭނެއެވެ. ކުޑަމިނުން ރުހުމުގެ ލޮލަކުން ބަލާވެސްނުލެވޭނެއެވެ. ވީއިރު ގަދަކަމުން އެ ކައިވެނި ކުރުވުމުގެ ބޭނުމަކީ ކޮބައިހެއްޔެވެ؟\n“ނޫން.. އަހަރެން އައިކާއަކާ ނީންނާނަން..” މާޒް ނާޒިމްގެ އެ ހުށަހެޅުމަށް ވަގުތުން އިންކާރުކުރިއެވެ. ނާޒިމްއާއި ސަނާގެ އިތުރުން އައިކާއަށްވެސް ލިބުނީ ސިހުމެކެވެ. އެމީހުން ހީކުރީ ނާޒިމް އެގޮތަށް އެކަން ހުށަހެޅުމުން މާޒް އުފަލުން އެކަން ޤަބޫލުކުރާނެކަމަށެވެ. ނަމަވެސް ކަންތައްވީ އެމީހުން ހީކުރި ގޮތަކަށް ނޫނެވެ.\n“ކީއްވެ؟ މާޒް އައިކާދެކެ ލޯބިވެއެއް ނޫންތަ؟” ނާޒިމް އަހާލިއެވެ.\n“ލޯބިވިން.. ވަރަށް ބޮޑަށް ލޯބިވިން.. މިހާރުވެސް ލޯބިވޭ.. އެކަމަކުވެސް އަހަރެން އައިކާއާ އިންނާކަށް ބޭނުމެއްނޫން..” މާޒް އޭނާ އެކަން ނުކުރާނެކަން ކަށަވަރުކޮށްދިނެވެ.\n“އަހަރެން މި އަހަނީ ކީއްވެހޭ؟ ލޯބިވޭ.. އެކަމަކު އިންނާކަށް ބޭނުމެއްނުވޭ.. ލޯބިވަނީ ކީއްކުރަންތަ؟ ޒަވާޖީ ހަޔާތެއް ފަށާކަށް ނޫންތަ؟ ތީ ކޮންކަހަލަ ލޯތްބެއް؟” މާޒް އެކަމާ އެއްބަސްނުވުމުން ނާޒިމް ގާތަށް ރުޅިއައެވެ.\n“ރަނގަޅު.. ލޯބިވަނީ ޒަވާޖީ ހަޔާތެއް ފަށަން.. އަހަރެންވެސް ލޯބިވީ އެމަޤުސަދުގައި.. އަދިވެސް އެކަން އޮތީ ހަމަ އެގޮތަށް.. އެކަމަކު އައިކާގެ ނުޤަބޫލަކު ނޫން.. އޭނަ ހިތުން ރުހުމުން އެކަމަށް އެއްބަސްވެ އަހަރެން ގާތު ބުނެފިނަމަ އަހަރެން މިހުރީ މިހާރުވެސް ތިކަން ކުރަން ތައްޔާރަށް.. އަހަރެން ލޯބިވީ ހަމައެކަނި އައިކާގެ ހަށިގަނޑު ދެކެއެއް ނޫން.. އައިކާގެ ހަށިގަނޑާ ހިތާ ފުރާނަދެކެ.. އައިކާގެ ކޮންމެ އުފަލަކީ އަހަރެންނަށްވެސް ލިބޭ އުފަލެއް.. އަދި ކޮންމެ ހިތާމައަކީވެސް އަހަރެންނަށް ލިބޭ ހިތާމައެއް.. އަހަރެންގެ ފަލްސަފާއަކީ މިލްކުކުރުމެއް ނޫން.. އަދި ޖަހައިގަތުމެއްވެސް ނޫން.. މިއީ ސަބަބަކީ.. އަހަރެން އެދެނީ ބޭބެމެންވެސް އައިކާއަށް ތިކަމަށް މަޖުބޫރު ނުކުރުމަށް.. އެމީހަކު ގުޅެންވާނީ އެމީހަކު ލޯބިވާ މީހަކާ.. އެމީހަކަށް ނަފުރަތު ކުރާ މީހަކާ އިނދެގެން ކިހިނެއް ދިރިއުޅޭނީ؟ އަހަރެން ހުރީ ބޭބެމެން ކޮންމެ ކަމަކު ބުންޏަސް އެކަމެއް އުފަލުން ކޮށްދޭން ނިންމައިގެން.. އެކަމަކު ބޭބެމެން ތި އެދޭ ކަންތައް އަހަރެންނަށް ކޮށްދެވޭކަށް ނެތް.. އަހަރެންނަށް މާފްކޮށްދޭތި.. ދެން ދަނީ..” މާޒް އެހެން ބުނެލުމަށްފަހު މަޑުވެސްކޮށްނުލާ ނުކުމެގެން ދިޔަތަން ބަލަން ނާޒިމްއާއި ސަނާ ތިބީ ބަސް ހުއްޓިފައެވެ. އައިކާގެ ހިތަށްވެސް ތަފާތު ގޮތެއް ވެއްޖެކަން ޔަޤީނެވެ. އެއްވެސް އިޚްތިޔާރަކާނުލާ އޭނާއަށް ރޮވެން ފެށުނެވެ. ސަބަބެއް ނޭނގެއެވެ.\nޖެހިގެން އައި ދުވަހެވެ. އައިކާ ހޮސްޕިޓަލުން ދޫކޮށްލުމުން އެމީހުން ބަދަލުވީ ކުލީ ކޮޓަރިއަކަށެވެ. ޔޫޝައު އެތައް އާދޭހެއް ކުރުމުންވެސް އައިކާ ޔޫޝައުގެ ގެއަށް ދާން އެއްބަސްނުވުމުންނެވެ. އޭނާ ބޭނުންވީ އަވަހަށް ރަށަށް ދާށެވެ. ނަމަވެސް ހަފްތާއެއް ވަންދެން މާލޭގައި މަޑުކޮށްލުމަށް އެދުމުން ނާޒިމްއާއި ސަނާ ވަރަށް ކިޔައިގެން އޭނާއަށް މަޑުކުރަން މަޖުބޫރުވީއެވެ. ހުރިހާ ޚަރަދެއްގައި ޔޫޝައު ހިފިއެވެ. އައިކާ ކިތަންމެ ނުރުހުނަސްވެހެވެ.\nދެދުވަސް ފާއިތުވެގެން ހިނގައްޖެއެވެ. މާޒްވެސް ރަށަށް ގޮސްފިއެވެ. ހިތް ކުދިކުދިވެފައިވާ ހާލުގައެވެ. ނުހަނު ހިތް އެދުނު ވަގުތުކޮޅެއް އައިސް ހިތުގައި އަތް އަޅާލުމަށްފަހު އެކަމަށް ފުރަގަސްދީފައެވެ. އެއީ ހަމައެކަނި އައިކާގެ އުފަލަށްޓަކައެވެ. އައިކާގެ އެތިބަ ފުށްގަނޑެއްފަދަ ލޯބިލޯބި ދެކުދިންގެ މުސްތަޤުބަލަށްޓަކައެވެ. މަޖުބޫރުން އައިކާ އޭނާއާ އިނދެ އެދެކުދިންނަށް ދެރައެއް ލިބިއްޖެނަމަ އޭނާއަށް ދުވަހަކުވެސް އޭނާގެ އަމިއްލަ ނަފްސަކަށް މާފެއް ނުކުރެވޭނެއެވެ. އޭރުން އޭނާއަށް އިހުސާސްކުރެވޭނީ އެއީ އޭނާގެ ސަބަބުން އެކުދިންނަށް ލިބުނު ދެރައެއް ކަމަށެވެ. އައިކާއާއި އޭނާގެ ކައިވެންޏަށް އޭނާ އިންކާރުކުރި އެންމެ ބޮޑު ސަބަބަކީ އެއީއެވެ.\nހަފްތާއެއް ފަހެވެ. ޔޫޝައުއާއި އޭނާގެ އެންމެ ގާތް އެކުވެރިޔާ އަޒްމީލް ތިބީ މާލޭގެ މަޝްހޫރު ރެސްޓޯރެންޓެއްގައެވެ. ކޮފީއެއް ބޯލަން ގަސްތުކޮށްގެން ދިޔަނަމަވެސް އަޒްމީލްގެ އެދުމުގެ މަތިން ޔޫޝައުވެސް ކެއުމަކަށް އޯޑަރ ދިނީއެވެ.\n“މަރުޙަބާ އިނގޭ.. އަދި މިއުޅެނީ ކުދިވެރިން ދެކިލަން ޖައްސާނުލެވިގެން.. އެނގެއެއްނު ދޯ މަގޭ ލައިފް ބިޒީވާނެވަރު..” އަޒްމީލް އެހެން ބުނެލުމުން ޔޫޝައު ބޯޖަހާލީ ހުރިހާ ކަމެއްވެސް ދެނެހުރީމޭ ބުނާފަދަ ގޮތަކަށެވެ.\n“އާނ ދެން ބިޒީވާނެތާ ދޯ.. އަޒޭމެން ކުދިން ހޯދާއިރަކު ނުވިސްނާ ވިއްޔަ.. އަހަރު ދެކޮޅު ކުދިން ހޯދާއިރު ކެތްވާކަމޭ ހިތަށްއަރަނީ..” ޔޫޝައު ބުނެލިއެވެ.\n“ކެތްނުކޮށް ކީއްކުރާނީ؟ ކޮންމެ ފަހަރަކުވެސް ގޯސް ހެދެނީއޭ މަށަށް..” އަޒްމީލް ބޯކަހާލަމުން ބުނެލިއެވެ.\n“ހޫނ ދެން ތިއެއްނޫނޭ.. ކޮބައިތަ ވަރިކުރިފުޅު ރުއްސުމުގެ ކަންތައް ކިހާ ހިސާބެއްގަތަ އޮތީ؟” އަޒްމީލް އަހާލިއެވެ.\n“އެކަން ނުވެގެން މިއުޅެނީ.. ވަރަށް ބޯހަރު މަންޖެއެއް.. އަސްލު ދެން އަހަރެންނަށްވެސް ވިސްނާނުލެވުނީމަ ވީގޮތް.. އޭރު އައިސްފައި ހުރި ރުޅީގައި ވަރީގެ ލަފްޒު ބޭރުވީ..” ޔޫޝައު އޭނާގެ ކުށް ޤަބޫލުކުރިއެވެ.\n“އަދި ވާނެ.. ކެތްކޮށްލާ.. ޔޫޝައު އޭނަ ރަށުގަ ހުރިއިރު އޭނަ ކައިރިއަށް ގޮސް ގުޅާ ހާލު ބެލިނަމަ، އަހަރެންނަށް ސަތޭކަ ޕަސެންޓް ޔަޤީންކަން އެބައޮތް އޭނަ މިހާރު ހުންނާނީ ޔޫޝައުއަށް އާނބަސް ދީގެންކަން..” އަޒްމީލް ވަރަށް ޔަޤީންކަމާއެކު ބުނެލިއެވެ.\n“ވެދާނެ ތިހެންކަމަށްވެސް.. އެކަމު އޭރު އަހަރެންނަށް ކަންތައް ކުރެވުނު ގޮތުން ނުކެރުނީ ތީން އެއްވެސް ކަމެއް ކުރަން..” ޔޫޝައު އިނީ ވަރަށް ސީރިއަސްވެފައެވެ. ކުއްލިއަކަށް އޭނާގެ ސަމާލުކަން ދަމައިގަތީ އޭނާ އިން މޭޒުގެ ފަހަތުގައި ހުރި މޭޒު ކައިރިން އިވުނު އަންހެންކުއްޖާގެ އަޑެވެ. އެއީ އޭނާއަކަށް އާ އަޑެއް ނޫނެވެ. ދާދި އިހަކަށް ދުވަހަކާ ޖެހެންދެން ކޮންމެ ދުވަހަކު އެތައް ފަހަރަކު އިވި ބާވެފައިވާ އަޑެކެވެ. އާނއެކެވެ. ނާޒްގެ އަޑެވެ.\n“ހިނގާބަ މިރޭ ރޫމްއަކަށް ދާން.. މިރޭ ވަރަށް ފީލްވާ ރެޔެއް..” ނާޒް ބުނެލިއެވެ. އެކަހަލަ ހާމަކަން ބޮޑު ތަނެއްގައި އޭނާ އެކަހަލަ ވާހަކަ ދައްކާކަށް ލަދެއްވެސް ނުގަނޭބާއޭ ޔޫޝައުގެ ހިތަށްއެރިއެވެ.\n“ރޫމަކަށް ދާނީއޭ ކެއުން ނިންމާލާފައި.. އަދި މަޑުކޮށްލަބަލަ..” ދެންވެސް އިވުނީ އާ އަޑެއް ނޫނެވެ. މާގިނަ ފަހަރު އިވިފައި ނުވިނަމަވެސް އެއީ ޔޫޝައު ދަންނަ އަޑެކެވެ. އެހެންކަމުން ވަރަށް ސިއްރު ސިއްރުން ފަހަތް ބަލާލިއެވެ. އާނއެކެވެ. ޔޫޝައުއަށް ހީކުރެވުނީ ހަމަ ރަނގަޅަށެވެ. އެއީ ދިރިއުޅުމުގައި އޭނާއަށް އެންމެ ކަތި ފިޔަވަޅެއް އަޅުވަން މަޖުބޫރުކުރި އިންސާނާއެވެ. އައްޒާމްއެވެ.\n“ދެން އަދިވެސް ކިޔައެއް ނުދެމެއްނު ބޭބީ ޖޮބުން ކަނޑާލީ ކީއްވެކަމެއް؟” އައްޒާމްގެ އެވާހަކައަށް ޔޫޝައު ސަމާލުވެލީ އަޒްމީލް ގާތު ވާހަކަ ނުދެއްކުމަށް އިޝާރާތްކޮށްފައެވެ.\n“އެއީ ދެން ކުޑަ ކަމެއް ހިނގީ ބޮސްއާ ދެމީހުން ދޭތެރޭ..” ނާޒް ތަފްސީލެއް ނުދިނެވެ.\n“ކޮންކަހަލަ ކަމެއް؟” އައްޒާމް އޮޅުންފިލުވަން ބޭނުންވިއެވެ.\n“ލަވްއަށް އެނގެއެއްނު ނާޒްއަށް ފީލްވީމަ ކޮންޓްރޯލް ނުކުރެވޭކަން.. އެއްރެޔަކު ކޮންޓްރޯލް ނުވެގެން ބޮސްއަށް ނިދާ ބޭސް އަޅައި ކޮފީ ދީފަ ރަނގަޅަށް..” ނާޒް ޖުމްލަ ފުރިހަމަ ނުކޮށް ހުއްޓާލިއެވެ.\n“ވަޓް؟ އާރ ޔޫ ސީރިއަސް؟” ޔަޤީން ނުކުރެވިފައި އައްޒާމް އަހާލިއެވެ.\n“ވަޓް ދަ ހެލް!! ކީއްވެ؟ ކީއްވެ އަހަރެންނާ ރައްޓެހިވެގެން ހުރެ؟ އަހަރެން ކީއް ނުކޮށްދޭތީ؟” އައްޒާމް ވަރަށް ހިތްހަމަނުޖެހުނެވެ.\n“ރުޅިމަޑުކޮށްބަލަ.. މީހަކަށް އަޑުއިވިދާނެއޭ..”\n“ވަރިހަމައޭ އަޑުއިވުނަކަސް.. އަހަރެން ބޭނުމެއްނޫން އިތުރަށް އެންމެ މިނެޓަކުވެސް ނާޒްއާ އެކީ އުޅޭކަށް.. އަހަރެން ހިއެއްނުކުރަން ނާޒް ތީ އެކަހަލަ މީހެއް ކަމަކަށް.. އަހަރެން ހީކުރީ އަހަރެންނާ އެކީ އެހެން އުޅުނީ އަހަރެންނާ މެރީކުރަން ނިންމައިގެން ހުރީމަ ކަމަށް..” އައްޒާމް ވަރަށް ރުޅިއައިސްފައި ބުނެލިއެވެ.\n“މެރީކުރާށޭ!!؟ ޗީ.. ނެވަރ.. އަހަރެން އެއްވެސް އިރަކު އައްޒާމްދެކެ ލޯތްބެއްނުވޭ.. އަހަރެން ބޭނުންވާ ކަންތައް އައްޒާމް ކޮށްދީފި.. ހީކޮށްލާ ތީ އަހަރެންގެ މިޝަނެއްގަ ބޭނުންކޮށްލި އެހީތެރިއެކޭ..” ނާޒްގެ އަޑުގައި އެއްވެސް ކަހަލަ ޖެހިލުންވުމެއް ނެތެވެ. އެއަޑުގައި ވަނީ މަލާމާތެވެ.\n“އެއީ އަހަރެންގެ ދެ ދުޝްމަނުން، އައިކާއާއި މާޒްގެ ދިރިއުޅުން ބަރުބާދުކޮށްލުން.. އައިކާގެ ސަބަބުން މާޒް އެދުވަހު އަހަރެންގެ ލޯތްބަށް ފުރަގަސްދިނީ.. އޭނަ ދުވުނީ އައިކާގެ ފަހަތުން.. ކޮންމެ ފަހަރަކުވެސް މާޒް އައީ އަހަރެން އިގްނޯ ކުރަމުން.. އެކަމާ ހެދި އަހަރެންގެ ހިތުގައި އައިކާއާ ދޭތެރޭ ނަފުރަތު އުފެދުނީ.. އައިކާ ޔޫޝައުއާ އިނީމަވެސް އަހަރެންގެ ހިތަކަށް ހަމަޖެހުމެއް ނުލިބުނު.. އެއީ އޭނަ އުފަލުގަ އުޅޭތީ.. އެދުވަހު މާޒް އަހަރެންގެ ލޯތްބަށް ފުރަގަސްދިނީތީ އަހަރެންގެ ބައްޕަ ފައިސާއަށްޓަކައި އަހަރެން ވިއްކާލީ.. އަހަރެންގެ ޒުވާން އުމުރުގެ އެއްބައި މި ބޭކާރުވީ އެ ހަންޓޯޓޯ މީހާގަނޑާ އެކީ އުޅެ.. ދުވަހެއްގެ ކޮޅުންވެސް އޭނަ އަހަރެން ވަރިއެއް ނުކުރާނެ.. އެހެންވީމަ އަހަރެން ބޭނުންވީ އަހަރެންނަށް މާޒް ނުލިބުނުތާ އައިކާއަށްވެސް މާޒް ނުލިބޭނެ ގޮތެއް ހަދަން.. އެކަމާ އަހަރެން ވަރަށް ވިސްނިން.. އަހަރެން ހިތަށްއެރި ޔޫޝައު އައިކާ ދޫކޮށްލައިފިއްޔާ އައިކާ މާޒްއާ ގުޅިދާނެޔޭ.. އެހެންވެ އަހަރެން ބޭނުންވީ އައިކާގެ ދިރިއުޅުން ހަލާކުކޮށްލީ މާޒްކަމަށް އޭނައަށް ޤަބޫލުކުރެވޭނެހާ ގޮތަކަށް ކަންތައްތައް ކުރަން.. އެކަން އަހަރެންނަށް ކާމިޔާބުވެސް ކުރެވުނު.. ދެނެއް އައިކާ ދުވަހަކުވެސް މާޒްއަކާ ނުގުޅޭނެ.. މުޅި އުމުރަށް އޭނާއަށް ނަފުރަތުކުރާނެ.. ދެން ހުރީ ޔޫޝައު.. އޭނަ އަހަރެން ވަޒީފާއިން ވަކިކޮށްލުމުގެ ކުރިން އަހަރެންނަށް އޭނަގެ ކިބައިން އެކަމަށްވެސް ބަދަލު ހިފިއްޖެ.. އައިކާ ދެން ޔޫޝައުއަކާވެސް ނުގުޅޭނެ.. އެއީ އޭނައަކީ އެއްވެސް މީހަކަށް ދެވަނަ ފުރުސަތެއް ދޭނެ މީހެއްނޫން.. އަޅެ އަހަރެން މޮޅެއް ނޫންތަ؟ އަހަރެންނަށް ލަނޑެއް ދޭން ހިތަށް އަރުވާ މީހަކުވެސް ޖެހޭނީ މުޅި އުމުރަށް ރޯން.. އެއީ ކޮންމެ މީހަކަށްވިޔަސް..” ނާޒްގެ އަޑުގައި ވަނީ ނުރައްކާތެރިކަމެވެ. ބަދަލު ހިފުމުގެ ރޫޙުން އޭނާ ވަނީ ހަފުސްވެފައެވެ.\n“އެކަމުގެ ތެރެއަށް އަހަރެން ވެއްދީ ކީއްވެ؟” އައްޒާމްގެ ހިތުގައި އުފެދުނު އޭނާއަށް އެންމެ އުނދަގޫ ކުރި ސުވާލު އޭނާ ނާޒްއާ ކުރިއެވެ.\n“އެއީ މާޒް ކުރުވި ކަމެއްކަމަށް ދައްކަންވެގެން..”\n“އެކަމަކު ކީއްވެ އަހަރެން؟” އައްޒާމް އަނެއްކާވެސް އޭނާގެ ހަޤީޤީ ސުވާލު ތަކުރާރުކުރިއެވެ.\n“އަހަރެންނަށް އެނގުނު އައްޒާމް އަހަރެންނާ ދޭތެރޭ ދެކެނީ ކިހިނެއްކަން.. މިބުނީ އަހަރެންދެކެ ލޯބިވާކަން.. އެހެންވީމަ އަހަރެން ބުނާ ކޮންމެ ކަމެއްވެސް ކުރާނެކަން އަހަރެންނަށް ޔަޤީންވީ.. އެހެންވެގެން އަހަރެން އެގޮތަށް ކަންތައްކުރީ..” ނާޒް ފަޚުރުވެލިއިރު ހީވީ އޭނާއަށް މާ މޮޅު ކަމެއް ކުރެވިގެން އުޅޭހެންނެވެ. ކުއްލިއަކަށް ފަހަތުން އަތްތިލަބަޑި ޖަހަން ފެށި އަޑަށް ނާޒްއާ އައްޒާމް އެއްފަހަރާ ބަލާލިއެވެ. އެދެމީހުންނަށްވެސް ކުއްލި ސިހުމެއް ލިބުނީ ރުޅިވެރި ނަޒަރަކުން އެދެމީހުންނަށް ބަލަން އިން ޔޫޝައު ފެނުމުންނެވެ.\n“ވާއު! ހާދަ މޮޅު ޕްލޭންއެކޭ ތީ.. މާސްޓަރ މައިންޑެއްގެ ވެރިއެއް ދޯ މީނީ..” ނާޒްއަށް އިޝާރާތްކޮށްލަމުން ޔޫޝައު މަލާމާތުގެ ރާގަކަށް ބުނެލިއެވެ.\n“އަނގަ މަޑުންލައިގެން އިނދޭ!” ޔޫޝައު އަމުރުވެރި ރާގަކަށް ބުނެލުމުން ނާޒްއަކަށް އެއްވެސް ހަރަކާތެއް ކޮށްލާކަށް ނުކެރުނެވެ. ދެންމެ ނުހަނު ގަދަވެލާފައި ވާހަކަދެއްކި މީހާ ކުޑަވިވަރުން އަޒްމީލް ގާތަށް ޒާތެއްގެ ހިންޏެއްވެސް އައެވެ.\n“ހީކުރީ ތިކުރެވުނީ ވަރަށް މޮޅުކަމެއް ކަމަށްތަ؟ އެނގޭތަ؟ އެނގޭތަ ތި ހަލާކުކޮށްލެވިނީ ކިތައް މީހުންގެ ދިރިއުޅުންކަން؟ ހަމައެކަނި އައިކާއާ މާޒްގެ ދިރިއުޅުމެއް ނޫނޭ ހަލާކުވީކީ.. އެދެމީހުންނާ އަހަރެންނާ އަހަރެންގެ ދެދަރިން އަދި މީނދަ އައްޒާމްގެ ދިރިއުޅުންވެސް..” ނާޒްއާ ދިމާއަށް ގުދުވެލަމުން ރުޅިވެރިކަމާއެކު ޔޫޝައު ބުނެލިއެވެ.\n“އަމިއްލަ ދިރިއުޅުން އަމިއްލަ އަތުން ހަލާކުކޮށްލެވުނުއިރުވެސް ނޭނގުނު ދޯ؟” ޔޫޝައު މަލާމާތުގެ ބަހެއް އައްޒާމްއަށް އެއްލިއެވެ. އައްޒާމްއަށް އިސްޖަހާލުން ނޫންކަމެއް ނުކުރެވުނެވެ.\n“ހީކުރީ އައިކާގެ ހިތް ތިގޮތަށް ބަދަލުކޮށްލައިގެން ކަލޭއަށް ވަރަށް އުފަލުގަ އުޅެވިދާނެކަމަށްތަ؟ އަހަރެން ކަލޭ ތި ދެއްކި ހުރިހާ ވާހަކައެއް ރެކޯޑްކޮށްފިން.. އެ ހުރިހާ އެއްޗެއް އޭނައަށް އިއްވީމަ ކަލެއަށް ވަރަށް އުފަލުގަ އުޅެވޭނެޔޭ.. އޭރުން ކާމިޔާބު ލިބުނީ ކާކަށްކަންވެސް އެނގިދާނެ..” ނާޒްއާ ދިމާއަށް ޝަހާދަތް އިނގިލި ދިއްކޮށްލަމުން ޔޫޝައު އެހެން ބުނެލާފައި ދާން ހިނގައިގަތީ އަޒްމީލް ގާތު އައުމަށް އިޝާރާތްކުރަމުންނެވެ.\nޔޫޝައު އައިކާމެން ތިބި ކޮޓަރިއަށް ދިޔައިރު އައިކާ އުޅެނީ ދެކުދިން މަސަލަސްކުރުމުގައެވެ. ސަނާވެސް އެތަނުން އެއްކުއްޖަކު ހުއްޓުވޭތޯ މަސައްކަތްކުރަމުން ދިޔައެވެ. ޔޫޝައު ވަނުމުން ސަނާ އެކުއްޖާ ޔޫޝައުގެ އަތަށް ދިނެވެ. ހަމަ ދިނުމާއި އެކުހެން ރުއިން ހުއްޓާލައިފިއެވެ.\n“އެ ހުއްޓާލީނު.. ބޭބީއަށްވެސް ޑެޑީ ވަކިކުރަން އެނގޭނެއޭ ދޯ.. މާޝާ ﷲ!! ބަލާބަލަ ލޯބިކަން..” އަޒްމީލް ބުނެލިއެވެ. ސަނާއާއި ޔޫޝައުވެސް ހީލިއެވެ.\nދެކުދިންގެ ރުއިން ހުއްޓުމާއެކު ސަނާ ބޭރަށް ނުކުމެލިއެވެ. އަޒްމީލްވެސް ޔޫޝައުގެ ކޮނޑުގައި ޖަހާލާފައި ނުކުތީ އަވަހަށް މަސައްކަތް ކުރިއަށް ގެންދާށޭ ބުނާފަދަ އިޝާރާތެއް ކޮށްލާފައެވެ.\n“އިކާ! އަހަރެން އެބައޮތް ވަރަށް ބޮޑު ވާހަކައެއް ދައްކަންވެފައި.. ހަމަ މިރޭ.. މިހާރު..”\n“އަލުން ދެމީހުން ގުޅޭ ވާހަކަ ދައްކަންޏާ ބުނެވޭނީ ތީ ބޭކާރު ވާހަކަތަކެކޭ.. އަހަރެންގެ ނިންމުން ބަދަލެއް ނުވާނެ..” އައިކާ ބުނެލިއެވެ. އޭނާ ހުރީ އޭނާގެ ގޮތުގައެވެ.\n“ތިއަށްވުރެވެސް މާބޮޑު ވާހަކައެއް ދައްކަން މިއުޅެނީ.. މިވީ ދެތިން މަހެއްގެ ތެރޭ އަހަރެމެން އެންމެންވެސް މިތިބީ ވަރަށް ބޮޑު އޮޅުމެއްގެ ތެރޭގައި..” ޔޫޝައު ބުނެލިއެވެ.\n“އަހަރެންވެސް.. އައިކާވެސް.. އަދި މާޒްވެސް..” ޔޫޝައު ބުނެލިއެވެ.\n“ތިކިޔާ އެއްޗެއް އަހަރެންނަކަށް ނުވިސްނޭ.. ސާފުކޮށް ބުނެދީފާނަންތަ؟” އައިކާ އިނީ ވާނުވާ ނޭނގިފައެވެ. އައިކާ އެހެން ބުނެލުމުން ޔޫޝައު އޭނާގެ ފޯނުން ރިކޯޑްކުރި ނާޒްއާއި އައްޒާމްގެ ވާހަކަތައް ޕްލޭކޮށްލިއެވެ. އިވެމުންދިޔަ ވާހަކަތަކެއް އައިކާއަކަށް ޤަބޫލެއް ނުކުރެވުނެވެ.\n“ނޫން.. ތީ ދޮގެއް..”\n“ނޫން.. މީ ތެދެއް.. މީ މިރޭ އަހަރެންނާ އަޒޭ ރެސްޓޯރެންޓެއްގައި ތިއްބާ އިއްތިފާޤަކުން އަހަރެމެންނަށް އިވުނު ވާހަކަތަކެއް.. ސީދާ ނާޒްއާއި އައްޒާމްގެ ދުލުން ހުރިހާ ވާހަކައެއް ދައްކާފަ މިހުރީ..” ޔޫޝައު ޔަޤީންކަން ދިނެވެ. އެވަގުތު ދޮރުގައި ޓަކި ޖަހާލި އަޑަށް ޔޫޝައުއާ އައިކާއަށް އެއްފަހަރާ ދޮރާއި ދިމާއަށް ބަލާލެވުނެވެ.\n“ހުޅުވާފަ ހުރީ..” އައިކާ އެހެން ބުނެލީ ސަނާމެން ކަމަށް ހީކޮށްފައެވެ. ދޮރު ހުޅުވާލާފައި އެތެރެއަށް ވަތް އައްޒާމް ފެނުމާއެކު ޔޫޝައުގެ ލޭ ކެކިގަތެވެ.\n“ކިހިނެއް މިތަނަށް އަންނަން އެނގުނީ؟” ޔޫޝައު ރުޅިވެރިކަމާއެކު އަހާލިއެވެ.\n“ޔޫޝައުގެ ފަހަތުން އަހަރެން މިއައީ..” އިސްޖަހައިގެން ހުރެ އައްޒާމް ބުނެލިއެވެ.\n“ކީއްކުރަން؟ އަދިވެސް ކުރެވުނު ވަރު ކުޑައީތަ؟” އައިކާ ރުޅިވެރިކަމާއެކު އެހެން ބުނިނަމަވެސް އޭނާ ވާހަކަދެއްކީ މަޑުންނެވެ.\n“ނޫން.. އަހަރެން މިއައީ މާފަށް އެދެން.. އަހަރެންނަށްވެސް މިހުރިހާ ދުވަހަކު މި ހުރެވުނީ އޮޅުމެއްގެ ތެރޭގައި.. ނާޒް މިހުރިހާ ދުވަހު އަހަރެން ކަނުބަނދެގެން ގެންގުޅުނީ.. އަހަރެންނަށްވެސް ހަޤީޤަތް މި އެނގުނީ މިރޭ.. އޭނަ އަހަރެންގެ ގާތުގައި އައިކާއޭ މާޒްއޭ ކިޔައިގެން ދޮގު ވާހަކަދައްކައިގެން އަހަރެން ބޮލަށް ސަވާރުވީ.. އޭނަގެ ބަދަލު ހިފުމުގެ ތެރެއަށް އަހަރެން ވެއްދީ.. އެންމެފަހުން އަހަރެންނަށް ކެހިވެސް ދިނީ.. އަހަރެން ހީކުރީ އޭނަ އަހަރެންދެކެ ލޯބިވާކަމަށް.. އެކަމަކު މިރޭ މި އެނގުނީ އެއީވެސް އޭނަ ދެއްކި ދަޅައެއްކަން..” އައްޒާމް ހުރީ އޭނާއަށް ކަންތައް ކުރެވުނު ގޮތުން ދެރަވެ ލަދުގަނެފައެވެ. އެކަން އޭނާގެ މޫނުމަތިން ސާފުކޮށް ފެންނަން ހުއްޓެވެ.\n“އަހަރެން ހުރިހާ ކަމެއްވެސް ކުރީ ނާޒް ބުނިގޮތަށް.. މާޒްއަށް ވެގެން އައިކާއަށް މެސެޖު ކުރީވެސް.. އަހަރެންނަށް ނާޒްދެކެ ލޯބިވެވުނުލެއް ބޮޑުކަމުން އޭނަ ދެއްކި ހުރިހާ ވާހަކައެއްވެސް ތެދުކަމަށް ހީކުރެވުނީ.. އަހަރެންނަށް މާފްކުރޭ.. އިނގޭ އެހާ ފަސޭހަކަމެއް ނޫންކަންވެސް.. އެކަމަކުވެސް..”\n“ދެން ހެޔޮ.. ދާންއުޅޭ މިތަނުން.. ނުލިބޭނެ އަހަރެންގެ މާފެއް.. ދެން މިތަނަށް އައިސްފިއްޔާ ޕޮލިހަށްވެސް އަންގާނަން.. ހައްޔަރުވާންތަ ބޭނުމީ؟ ކަލޭ މައިންބަފައިން، އަހަރެން ބޭނުން ކޮންމެ އަދަބެއް ކަލެއަށް ދިނުމަށް އިޚްތިޔާރު ދިނުމުންވެސް އެމީހުންނާ ދޭތެރޭ ވިސްނާލާފަ ކުރީ ފަހަރުވެސް ކަލޭ ޕޮލިހުންނާ ހަވާލުނުކުރީ.. އެވަރުންވެސް ކަލޭ އެކަން ހުއްޓައެއްނުލި.. ދެވަނަ ފަހަރުވެސް ދިމާކުރީ.. އެހެންވީމަ މިފަހަރު ކުރީ ބައިގަ މިބުނަނީ.. ދެން އަހަރެން ފެންނަ ހިސާބަށް އަޔަސް އަހަރެން ކަލޭ ޕޮލިހުންނާ ހަވާލުކުރާނަން.. ހަމަ މިހާރު މިތަނުން ނިކުމޭ.. އަހަރެން ކަލޭއަށް ދުވަހަކުވެސް މާފެއް ނުކުރާނަން..” އައިކާ ރުޅިވެރިކަމާއެކު އެހެން ބުނެލުމުން އައްޒާމް އެއްވެސް އެއްޗެކޭ ނުބުނެ ނުކުތެވެ. ކިތަންމެ ވަރަކަށް މާފަށް އެދުނަސް އައިކާގެ މާފު ނުލިބޭނެކަން އެނގޭތީއެވެ. އައްޒާމް ނުކުތުމާއެކު އައިކާއަށް ބާރަށް ރޯން ފެށުނެވެ.\n“އައިކާ ޕްލީޒް! ނުރޮއި ހުއްޓާލާ..” އައިކާ ރޯން ފެށުމުން ޔޫޝައު ވަރަށް ދެރަވިއެވެ.\n“ޔޫޝް! އަހަރެން ދެން ކިހިނެއް ހަދާނީ؟ އަހަރެންނަށް މާޒްއާ ދޭތެރޭ ކަންތައް ކުރެވުނީ ހާދަ ގޯސްކޮށޭ.. އަހަރެން އޭނައާ ދިމާއަށް ނުކިޔަނީ ކޮން އެއްޗެއް؟ އޭނަ އަހަރެންގެ އާއިލާއަށްވީ ހުރިހާ އެހީއެއްގެ ބަދަލު އަހަރެންނަށް ދެވުނީ ހާދަ އިހާނެތި ބަސްތަކަކުންނޭ.. އަހަރެން ކިހިނެއް ދެން މާޒްއާ ކުރިމަތިލާނީ؟ މިރޭވެސް އޭނަ އައިމަ އަހަރެންނަށް އޭނައާ ދިމާއަށް ހާދަ ނުބައި އެއްޗިއްސޭ ގޮވުނީ.. ދެން ނޭނގެ.. އަހަރެންނަށް ހަމަ ޔަޤީން މިހާރު އަހަރެން މާފަށް އެދުނަސް މާޒް އަހަރެންނަށް މާފެއްވެސް ނުކުރާނެކަން..” އައިކާއަށް ވަނީ ވަރަށް އަސަރުކޮށްފައެވެ. ޙައްޤަކާއިނުލާ މާޒްއާ ދިމާއަށް ގޮވުނުހާ އެއްޗެހި ހިތަށް އެރުމުންނެވެ.\n“ނޫން.. މާޒްއަކީ ވަރަށް ރަނގަޅު މީހެއް.. އޭނަ އައިކާއަށް މާފްކުރާނެ..” ޔޫޝައު ޔަޤީންކަން ދިނެވެ.\n“އަހަރެންނަކަށް ނުކެރޭނެ މާޒްއާ ކުރިމަތިލާކަށް.. އޭނަ އަހަރެންނަށް ދުވަހަކުވެސް މާފެއް ނުކުރާނެ..” އައިކާ ބުނަމުންދިޔައެވެ.\n“އައިކާ! ތިހެން ނުބުނޭ.. އައިކާއަށް މާޒްއާ ކުރިމަތިލެވޭނެ.. އައިކާއަކީ ހިތްވަރުގަދަ ކުއްޖެއް.. އެކަން އައިކާ ވަނީ މިވީ ދެމަހެއްހާ ދުވަސްތެރޭ ސާބިތުވެސް ކޮށްދީފައި.. ލޯބިވާ މީހުންނާ ދުރުގައި ހުރުމަކީ ކިހާ ބޮޑު ވޭނެއްކަން އައިކާ ވަނީ ތަޖުރިބާކޮށްފައި..” ޔޫޝައު އައިކާއަށް ހިތްވަރުދިނެވެ.\nހަފްތާއެއް ފަހުން ނާޒިމްއާއި ސަނާ އައިކާއާއި ދެކުދިން ގޮވައިގެން ރަށަށް ދިޔައެވެ. ރަށަށް ދެވުމުންވެސް އައިކާ މާޒްއަކަށް ނުގުޅިއެވެ. މާޒްއާއި ދޭތެރޭ ކަންތައް ކުރެވިފައިވާ ގޮތުން ލަދުންނެވެ. މާޒް ބުނިތަން މިއޮތީ އައިސްފައެވެ. ހަޤީޤަތް އެނގުމުން މާޒްގެ ކުރިމައްޗަށް އަރަން އައިކާ ލަދުގަންނާނެކަމަށް މާޒް ވަނީ ބުނެފައެވެ. އޭނާއާ ދިމާއަށް ގޮވި އެއްޗެހީގެ ސަބަބުން އެކަމާ ހިތާމަކުރާނެކަމަށްވެސް މާޒް ބުނެފައިވެއެވެ. ކަންތައް ވީވެސް އެހެންނެވެ. ހަޤީޤަތް އެނގުނު ފަހުން އައިކާއަށް ހިތްހަމަޖެހިގެނެއް ނުހުރެވެއެވެ. ހަމަ ބުއްދިން މާޒްއާ ދޭތެރޭ އޭނާއަށް ވިސްނާލެވުނީ އަދި ކިރިޔާއެވެ. ވާނެ އެއްޗެއް ވީފަހުންނެވެ. މާޒްގެ މާފު ނުލިބޭނެހާ ވަރަށް މާޒްގެ ހިތުގައި ޖައްސާ ހެދުނު ފަހުންނެވެ. އޭނާ އެކަމާ ހިތާމަކޮށް ކަރުނަ ނުއޮހޮރާ ދުވަހެއް ނުދެއެވެ.\nއައިކާއަށް މިހާރަކަށް އައިސް މާޒްއާ ދޭތެރޭ ވިސްނެނީވެސް މާވަރަކަށެވެ. މާޒްއާ ދޭތެރޭ އޭނާ ދެކެމުން އައި ގޮތް ބަދަލުވަމުން އަންނަކަން އޭނާއަށް ޤަބޫލުކުރެވެއެވެ. މާޒް ދުށުމަށް ހިތް އެދެނީއެވެ. ވާހަކަ ދައްކާލާ ހިތްވަނީއެވެ. އެކުގައި ވަގުތު ހޭދަކުރާ ހިތްވަނީއެވެ. ނުފެނުމުން ހިތް ނުތަނަވަސްވަނީއެވެ. މިއީ ކުރިންވެސް އޭނާއަށް ކުރެވުނު އިހުސާސްތަކެކެވެ. ނަމަވެސް ކުރިން އެ އިހުސާސްތައް ކުރެވުނީ މާޒްއަށްޓަކައެއް ނޫނެވެ.\n“އަހަރެން ކިހިނެއް ހަދާނީ މާޒް ކައިރިން މާފަށް އެދެން؟ މާޒް ގާތު އެވާހަކަތައް ކިޔައިދޭނެ ގޮތެއްވެސް އަހަރެންނަކަށް ނުވިސްނޭ.. މާޒްއާ ދިމާއަށް އަހަރެން ގޮވުނު އެއްޗެހީގެ ސަބަބުން އޭނަ އަހަރެންނަށް މާފުކުރާނެބާ؟ އޭނަ އަހަރެންނަށް މާފް ނުކޮށްފިއްޔާ އަހަރެން ހަދާނީވެސް ކިހިނެއް؟ އަހަރެންނަށް މިހާރު މާޒްއާނުލާ އުޅެން ވަރަށް އުނދަގޫ.. އަހަރެންނަށް މާޒްދެކެ ލޯބިވެވިއްޖެ.. އަހަރެންނަށް އެކަން މިހާރު ޤަބޫލުކުރެވިއްޖެ.. ކޮންމެ ދުވަހަކު މާޒް ފެންނައިރުވެސް އަހަރެންގެ ހިތް އަބަދުވެސް އެދެނީ އޭނަ ފެންނަ ހިސާބުގައި ހުންނަން.. އޭނަ ފެނުނީމަ އެވާ ގޮތްތަކެއްވެސް ނޭނގެ ބުނާކަށް.. ހިތްއަވަސްވެ އަތްފައި ފިނިވެ.. ދެން ނޭނގެ..” އައިކާ އަމިއްލަ ނަފްސާ ވާހަކަދައްކަމުން ދިޔައެވެ.\n“ހިތްވަރުކޮށްލާފަ މާޒްއަށް ގުޅަންވީ ކަންނޭނގެ..” އައިކާގެ ހިތަށްއެރިއެވެ.\n“މާތް ﷲ މިއަޅާއަށް ހިތްވަރު ދެއްވާނދޭވެ.. އާމީން!” މަޑުމަޑުން ދުޢާކޮށްލުމަށްފަހު އައިކާ ފޯނު ނެގިއެވެ. އަދި އޭނާ ބްލޮކް ކޮށްލާފައިވާ މާޒްގެ ނަންބަރު އަންބްލޮކް ކޮށްލިއެވެ. ވަރަށް ނުކެރި ހުރެފައި އޭނާ އެ ނަންބަރަށް ގުޅާލިއެވެ.\nމާޒް އޮތީ އޭނާގެ ކޮޓަރީގައެވެ. އޭނާގެ ވިސްނުންތައް ގުޅިފައިވަނީ އައިކާއާއެވެ. އެނޫންކަމެއް އޭނާގެ ޙަޔާތުގައި ނުވާފަދައެވެ. އެކަން އައިކާއަށް ވިސްނޭނެނަމައޭ އޭނާގެ ހިތަށްއެރިއެވެ. ފޯނު ރިންގުވާ އަޑަށް ސިހިފައި މާޒް ފޯނަށް ބަލާލިއެވެ. ސްކްރީނަށް އަރާފައިވާ އައިކާގެ ނަން ފެނުމުން އޭނާއަށް އިނދެވުނީ ޤަބޫލުނުކުރެވިފައެވެ. އޭނާއަށް މި ފެންނަނީ ހުވަފެނެއް ނޫންބާވައޭ އޭނާގެ ހިތަށްއެރިއެވެ. ހައިރާންވެފައި އިނދެ މާޒް ފޯނު ނެގިއެވެ.\n“ހެލޯ! މާޒް!” ޖެހިލުވެފައި ހުރެ އައިކާ ގޮވާލިއެވެ.\n“އާނ.. ކީކޭ؟” މާޒްގެ އަޑުގައިވާ ބީރައްޓެހިކަން އައިކާއަށް ފާހަގަކުރެވުނެވެ.\n“މިގެއަށް އައިސްދެވިދާނެތަ؟ މިހާރު..” އައިކާ ބުނެލިއެވެ.\n“ކިހިނެއްވީ؟ މާބޮޑު ކަމެއް އޮތީތަ؟” މާޒް ކަންބޮޑުވެފައި އަހާލިއެވެ.\n“ހޫމް.. ކުޑަކަމެއް ނޫން..”\n“އާނ.. އެބަ ދަން އިރުކޮޅަކުން..” މާޒް ބުނެލިއެވެ.\nކުޑައިރުކޮޅެއްވީއިރު މާޒް ހުރީ އައިކާމެން ގޭގައެވެ.\n“އިކާ! ކިހިނެއްވީ؟” ގޭތެރެއަށް ވަންނަމުން ސިޓިންރޫމުގައި އިން އައިކާ ގާތު މާޒް އަހާލިއެވެ.\n“މާޒް! އަހަރެން ވަރަށް ބޮޑު ވާހަކައެއް ދައްކަންވެގެން.. އެކަމަކު އަހަރެންނަކަށް ނޭނގެ މިވާހަކަ ފަށާނީ ކިހާ ހިސާބަކުން ކަމެއްވެސް.. އަހަރެންނަށް މާޒްއާ ދޭތެރޭ ކަންތައް ކުރެވުނީ ވަރަށް ގޯސްކޮށް.. އެކަން އަހަރެން ޤަބޫލުކުރަން.. އަދި އެކަމާ ވަރަށް ދެރަވެސްވޭ..” އައިކާ ސޯފާގައި އިނދެފައި ކޮޅަށް ތެދުވިއެވެ. އަދި މާޒްގެ ފުރަގަހަށްވާ ގޮތަށް ހުއްޓުނެވެ. މާޒްގެ މޫނަށް ބަލަން ހުރެ އޭނާއަށް އެވާހަކަ ދައްކަން ފަސޭހަ ނުވާތީއެވެ.\n“މާޒް! ވަރަށް ލަދުގަނޭ މިވާހަކަ ބުނަންވެސް.. އެކަމަކުވެސް މިހާރު އަހަރެންނަށް ހަމަޖެހުމެއް ނުލިބޭތާ ދެމަސް ވެދާނެ.. ހަޤީޤަތް އެނގުމުންވެސް މާޒްއާ ކުރިމަތިލާން ނުކެރިފަ އަހަރެން މިހުންނަނީ..” އައިކާ ދެއަތް ދެއަތާ މޮޑެމުން ބުނެލިއެވެ.\n“އަހަރެންގެ ދިރިއުޅުން ހަލާކުވުމުގައި މާޒްގެ އެއްވެސް ކުށެއްނެތް.. އަހަރެންނަށް އެކަން އެނގިއްޖެ.. އެ ހުރިހާ ކަމަކީވެސް އަހަރެމެން ދެމީހުންނާ ދުޝްމަންކަން ބާއްވައިގެން އުޅޭ މީހަކު އަހަރެމެން ދެމީހުން ދޭތެރެ ޖައްސަންވެގެން އަހަރެންނަށް ދެއްކި މަންޒަރުތަކެއް.. ބޮޑު އޮޅުވާލުމެއް..” އައިކާ އަދިވެސް ހުރީ މާޒްއާ ދިމާއަށް އެނބުރެން ނުކެރިފައެވެ.\n“އިކާ ތިކިޔަނީ ކީކޭ؟” އައިކާގެ ކޮނޑުގައި ހިފާ އޭނާއާ ދިމާއަށް އަނބުރާލަމުން މާޒް އަހާލިއެވެ.\n“އާނ މާޒް.. އަހަރެން މި ކިޔަނީ ހަމަ ރަނގަޅު އެއްޗެއް.. މި ހުރިހާ ކަމެއްގެ އަޑީގައި ހުރީ ނާޒް..”\n“ކީކޭ!؟ ނާޒްއޭ!؟ ކީއްވެ؟” ހައިރާންކަމާއެކު މާޒްއަށް އަހާލެވުނެވެ.\n“އަހަރެމެން ކިބައިން ބަދަލު ހިފަންވެގެން.. މާޒް އޭނައާ ނުގުޅުނީމަ.. އަހަރެން މާޒްއާ ގުޅިދާނެތީ..”\n“މާޒް! އަހަރެންނަށް މާފްކުރޭ.. އަހަރެންނަށް މާޒްއާ ދޭތެރޭ ކަންތައް ކުރެވުނީ ވަރަށް ގޯސްކޮށް..” އައިކާ ކުއްލިއަކަށް މާޒްގެ ގައިގައި ބައްދާލިއެވެ.\n“އަހަރެން އިކާއަށް ހެޔޮހިތުން މާފްކޮށްފިން.. އަހަރެން އިކާދެކެ ވަރަށް ލޯބިވޭ..” މާޒްއަށް އެއްވެސް އިޚްތިޔާރަކާނުލާ އޭނާ އައިކާދެކެ ލޯބިވާ ވާހަކަ ބުނެވިއްޖެއެވެ.\n“މާޒް! އަހަރެންނާ އިންނާނަންތަ؟” އައިކާ އެހެން އަހާލުމުން މާޒްއަށް ކުއްލިއަކަށް އައިކާއާ ދުރަށް ޖެހިލެވުނެވެ.\n“އިކާ! އަހަރެންނާ ތިކަހަލަ ސަމާސާ ނުކުރޭ.. އަހަރެންގެ ހިތް ކުދިކުދިވެދާނެ..”\n“މާޒް! މީ ސަމާސާއެއް ނޫން.. މީ ހަޤީޤަތެއް.. އަހަރެން މާޒްއާ އިންނަން ބޭނުން.. އަހަރެންނަށް މާޒްދެކެ ލޯބިވެވިއްޖެ..” އައިކާގެ މޫނުމަތިން ފެނުނީ ސީރިއަސްކަމެވެ.\n“ހަމަ އަސްލުތަ؟ ސަމާސާއެއް ނޫންތަ؟” މާޒް ޔަޤީންކުރަން ބޭނުންވިއެވެ.\n“އާނ.. މީ ހަމަ ހަޤީޤަތެއް..” އައިކާ ޔަޤީންކަން ދިނެވެ.\n“އަހަރެން މިއަދު ވަރަށް އުފާވެއްޖެ..” މާޒް ވަރަށް ލޯބިން އައިކާ ގައިގައި ބައްދާލިއެވެ. އަދި މަޑުމަޑުން އައިކާގެ އިސްއުފުލާ އެމޫނަށް ރީތިކޮށް ބަލާލިއެވެ. ދެމީހުންގެ ހަތަރުކަޅި ހަމަވުމާއެކު ދެމީހުންނަށް މަޑުމަޑުން ގާތްވެވެމުން ދިޔައެވެ. މާޒްގެ ތުންފަތް އައިކާގެ ތުންފަތާއި ޖޯޑުވި ވަގުތު އައިކާއަށް ދެލޯ މަރާލެވުނެވެ. އެވަގުތު ބޭރުން އައިސް ގޭތެރެއަށް ވަތް ނާޒިމްއާއި ސަނާ ކަރުކެހިލި އަޑަށް ދެމީހުންނަށް ސިހިފައި ދުރަށް ޖެހެވުނެވެ.\n“ތީ ކޮންކަމެއް؟” ނާޒިމް ރުޅިވެރިކަން ދައްކަމުން ބުނެލި ނަމަވެސް ދެންމެ ފެނުނު މަންޒަރުން އޭނާގެ ހިތުގައި ވަނީ އުއްމީދުގެ ހުޅުކޮޅެއް ރޯވެފައެވެ. ނާޒިމްމެންނަށް އެމަންޒަރު ފެނުނުކަން އެނގުމުން ދެމީހުން ވަރަށް ލަދުގަތެވެ. އިސާހިތަކު އައިކާގެ މޫނުމައްޗަށް ލަދުވެތިކަމުގެ ރަތްކުލަ ވެރިވިއެވެ.\n“ބޭބޭ! އަހަރެން އައިކާއާ އިންނަން ބޭނުން..” މާޒް މަޑުމައިތިރިކަމާއެކު ބުނެލިއިރު އޭނާގެ މޫނުމަތީގައިވެސް ވަނީ ލަދުވެތިކަމެވެ. ނާޒިމްއާއި ސަނާގެ މޫނުމަތިން ފެނިގެން ދިޔައީ މީގެ ކުރިން ދުވަހަކުވެސް ނުފެންނަފަދަ އުފާވެރިކަމެކެވެ.\n“މަންމަ މިއަދު ވަރަށް އުފާވެއްޖެ.. ދަރިފުޅަށް މިއަދު އިހުސާސްކުރެވިއްޖެ ދޯ މާޒް ދަރިފުޅުދެކެ ލޯބިވާވަރު..” ސަނާ އެހެން ބުނެލުމުން އައިކާ ބޯޖަހާލިއެވެ.\nއައްޒާމްއަށް ހަޤީޤަތް އެނގުނު ރެއިން ފެށިގެން ނާޒް އުޅުނީ އައްޒާމްއަށް ފިލައިގެންނެވެ. ނަންބަރުވެސް ބަދަލުކޮށް ގެއިން ނުކުތުން އެއްކޮށްހެން ހުއްޓާލިއެވެ. ކޮންމެހެން ބޭރަށް ދާން ޖެހިގެން ނޫނީ ބޭރަކަށް ނުދެއެވެ. އިއްތިފާޤަކުންވެސް އައްޒާމްއާ ދިމާނުވޭތޯ އޭނާ ހުންނަނީ އަބަދު ދުޢާކޮށްލަކޮށްލައެވެ. އައްޒާމްގެ ފަރާތުން އެރޭ ވަނީ އޭނާއަށް ނުރައްކާތެރި އިންޒާރެއް ދީފައެވެ. އޭނާގެ ހިތުން ނުފިލާވަރުގެ ގޮތެއް އޭނާ ހަދާނެކަމުގެ އިންޒާރެވެ. އެހެންކަމުން ފަހަރެއްގައި ބޭރަށް ނުކުމެލިނަމަވެސް އޭނާ ހުންނަނީ ބިރުން ސިހިސިހިއެވެ.\nމަސްދުވަސް ފަހުން އައްޒާމްއަށް ނާޒް ފެނުނީ މަޖީދީ މަގުގައި ހުންނަ އަންނައުނު ވިއްކާ ފިހާރައަކުން ނުކުންނަނިކޮށެވެ. ނާޒްއަށް އައްޒާމް ފެނުނީ އޭނާއާއި ފުދޭވަރަކަށް ކައިރިއަށް އައިފަހުންނެވެ. ފެނުމާއެކު އޭނާގެ ހިތަށް ބިރުވެރިކަން ވަނެވެ. އެއޮއް ފިނި ދުވަހުވެސް އޭނާ ދާހިއްލާ ފޯވެއްޖެއެވެ. އައްޒާމް އޭނާއާއި ގާތަށް އަޅާ ކޮންމެ ފިޔަވަޅަކާއެކު އޭނާއަށް ލިބެމުން ދިޔައީ އިންޒާރެކެވެ. އޭނާ ބަލާކަށް ނުހުރެ ހުރިގޮތަށް މަގު ހުރަސްކުރަން ހިނގައިގަތެވެ. ހާސްވެ ބިރުގެންފައި ހުރުމުގެ ސަބަބުން އެއްވެސް ކަމެއް އޭނާއަށް ވިސްނައެއްނުލެވުނެވެ. މަގުގެ މެދެއްހާ ހިސާބަށް ދެވުނުތަނާ ބާރު ދުވެލީގައި އައި ލޮރީއެއްގައި ޖެހި އޭގެ ދަށުވީއެވެ. މާ ބާރަށް ނައިނަމަވެސް ކުއްލިއަކަށް އެހާ ކައިރިން މީހަކު ފެނުމުން ޑްރައިވަރަށް ލޮރީގެ ބުރަކި ނުޖެއްސުނީއެވެ. އިސާހިތަކު ލޭގެ ކޯރެއް ހެދި އެހިސާބަށް މީހުން އެއްވާން ފަށައިފިއެވެ.\nއެންބިއުލާންސްގައި ނާޒް ހޮސްޕިޓަލަށް ގެންދިޔައިރުވެސް އޭނާގެ ފުރާނައެއް ނެތެވެ. އައްޒާމްއަށް ހީވީ އޭނާގެ ފައިދަށުން ބިންގަނޑު ދެމިގެން ދިޔަހެންނެވެ. އޭނާ ނާޒްއާ ދިމާއަށް އައީ އެއްގޮތަކަށްވެސް ނާޒްއަށް ގެއްލުމެއް ދޭކަށް ނޫނެވެ. ނަމަވެސް އެރޭ ރުޅިއައިސްފައި ހުރިވަރުން އޭނާއަށް ބުނެވުނު އެއްޗެއްގެ ސަބަބުން ނާޒް މާބޮޑަށް ބިރުގަތީއެވެ. ނާޒްގެ މަރުގެ ޚަބަރު ލިބުމާއެކު އޭނާގެ މަންމަ ދުނިޔޭން މޮޔަވީއެވެ. އޭނާގެ ބައްޕައަށް ހާޓް އެޓޭކެއް ޖެހިގެން ނިޔާވީއެވެ.\n“ލަމް! އެނގޭތަ؟ މާޒްއާ އައިކާ އުޅެނީ އިންނަންވެގެން.. އަންނަ މަހު..” ޔޫޝައު އެހެން ބުނެލުމުން ލަމްހާ ހައިރާންވިއެވެ. ވާނީވެސް އެހެން ނޫން ހެއްޔެވެ؟ އައިކާ ވަނީ ލަމްހާ ގާތުގައިވެސް މާޒްއާ ދިމާއަށް އެހާވަރަށް އެއްޗެހި ގޮވާފައި ވިއްޔާއެވެ. ވީއިރު ކުއްލިއަކަށް އެދެމީހުން ކައިވެނިކުރާ ވާހަކަ ބުނުމުން ހައިރާންވާނެ ނޫންހެއްޔެވެ؟\n“އަސްލުވެސްތަ؟ އެކަމް ހާދަ ހީނުވެޔޭ.. އައިކާ މާޒްދެކެ ވަރަށް ރުޅިއަންނަކަމަށް އަހަރެން ގާތު އައިކާ ބުނީ..” ލަމްހާއަށް ޤަބޫލު ނުކުރެވިގެން ބުނެލިއެވެ.\n“އޭނައަށް ހަޤީޤަތް އެނގުނީމަ އެ ރުޅިވެރިކަން ފިލާ ދިޔައީ ކަންނޭނގެއެއްނު..” ޔޫޝައު އޭނާގެ ހިތުގެ އުދާސްތައް ފޮރުވަމުން ބުނެލިއެވެ.\n“ވެދާނެ ތިހެންކަމަށް.. އަޅާނުލާ ދެން.. އަހަރެން މިހުރީނު.. އައިކާއަށްވެސް މާޒްއާއެކީ އުފާވެރި ދިރިއުޅުމެއް ލިބިއްޖެއްޔާ ކިހާ ރަނގަޅު.. އޭރުން އެ ދެކުދިންވެސް ބޮޑެތިވާނީ މައިންބަފައިންގެ ލޯބި ފުރިހަމައަށް ލިބިގެން ރަނގަޅު ކުދިންތަކެއްގެ ގޮތުގައި..” ލަމްހާ އެހެން ބުނެލުމުން ޔޫޝައުވެސް ބޯޖަހާލިއެވެ.\nއެއްމަސް ފަހެވެ. މާޒްއާއި އައިކާގެ އާއިލާއިން ތައްޔާރުވަމުން ދަނީ އެދެމީހުންގެ ކައިވެންޏަށެވެ. ދެމީހުންވެސް މާބޮޑު ހަފްލާއެއް ބާއްވަން ބޭނުން ނުވިނަމަވެސް އާއިލާ މީހުންނާ ރައްޓެހިންނަށް ކެއުމެއް ދިނުމަށް ތައްޔާރުވަމުން ދިޔައެވެ. އެކަމުގައި އެންމެ ބޮޑު އެހީތެރިކަމެއް ދިން އެކަކަކީ ލިހާމްއެވެ. އެއްއިރެއްގައި މާޒްއާ އެންމެ ދުޝްމަންވެގެން އުޅުނު މީހާއެވެ. އޭނާގެ އަންހެނުން މާޝާ ވިހަން ގާތްވެފައި އިންދާ ބަނޑުން ލޭ ފައިބައިގަނެގެން ލޭ އަޅަން ޖެހުނު ހިނދު މާޒް އޭނާއަށް ލޭ ދިނުމަށްފަހު، ލިހާމް މާޒް ކިބައިން މާފަށްއެދި އެކުވެރިވީއެވެ. އޭގެ ފަހުން އޭނާ މާޒްއަށް ދިމާވާ ކޮންމެ ކަމެއްގައިވެސް އެހީތެރިވެދެއެވެ.\nލީންއާއި ޒިޔާންވެސް އެކަމުގައި އަމަލީ ގޮތުން ބައިވެރިވިއެވެ. ލީން ބަލިވެ އިނދެ އެހާ ގިނަ ދުވަސް ނުވާތީ ސަނާމެން އޭނާ ބުރަކޮށް މަސައްކަތް ކުރިޔަކަ ނުދިނެވެ. އޭނާއަށް ޖެހުނީ އިށީނދެލައިގެން އިނދެ ކޮށްލެވޭ ކަހަލަ ކުދިކުދި ކަންކަން ކޮށްލާށެވެ. މާބަނޑުވުމުގެ ސަބަބުން ގިނަ އަންހެނުންނަށް ދިމާވާ ގަދަ ވަސްތަކަށް ބޯއަނބުރާ މޭނުބައިކުރުންފަދަ އުނދަގޫތައް އޭނާއަށް ދިމާނުވުމަކީ އޭނާގެ ނަސީބެވެ. ނޫންނަމަ އޭނާ އެންމެ ދެކެން ބޭނުންވި ދުވަސްތަކުގެ ތެރެއިން އެއްދުވަސް އައިއިރު އޭނާއަށް އެކަމުގައި ކުޑަކޮށްވެސް ބައިވެރި ނުވެވުނީހެވެ.\nއެރޭގެ ނުވައެއް ޖެހިއިރު މާޒްއާއި އައިކާ ތިބީ ގޭގެ ސިޓިންރޫމުގައި ކައިވެންޏަށް ތައްޔާރުކޮށްފައިވާ މޭޒު ކައިރީގައެވެ. ހެކިވެރިންނާއި ގާޒީގެ އިތުރުން ދެފަރާތުގެ އާއިލާ ތިބިއިރު އެންމެންގެ މޫނުމަތިންވެސް ފެންނަނީ ހިތްހަމަޖެހުމެވެ. މާޒް އިނީ ހިތް އަވަސްވެފައެވެ. އަލަތު ކައިވެނި ނޫންނަމަވެސް އައިކާވެސް އިނީ ހަމަ އެފަދަ ހާލެއްގައެވެ. މާބޮޑު ގޮތްތަކެއް ހަދާފައި ނެތްނަމަވެސް ކަޅާއި ރަތުން ފަރުމާކޮށްފައިވާ ސާދާ ހެދުމުގައި އައިކާ ފެންނަނީ ޕަރީއެއް ފަދައިންނެވެ. މާޒްވެސް ކަޅުކުލައިގެ އަތްދިގު ގަމީހާއި ކަޅު ފަޓުލޫނުގައި އިންއިރު އައިކާއަކަށް ދުލެއް ނުކުރެއެވެ.\n“އަނބި ޤަބޫލުކޮށްފިން..” މާޒްގެ ދުލުން އެބަސްތައް ބޭރުވުމާއެކު އައިކާއަށް ދެލޯ މަރާލެވުނެވެ. ދެމީހުންނަށް ދެމީހުންގެ މޫނަށް ބަލާލެވުނީ ލިބުނު ހިތްހަމަޖެހުމެއްގެ ބޮޑުކަމުންނެވެ. އެދެމީހުންނާއި އެތަނުގައި ތިބި އެންމެންގެ މޫނުމަތިންވެސް ފެންނަމުންދަނީ އުފާވެރިކަމެވެ. އެންމެ ބޮޑު އުފާވެރިކަމެއް ހިއްސާކުރަމުން ދަނީ ދެމީހުންގެ މައިންބަފައިންނެވެ. ރަނގަޅު ދެއާއިލާ އެކުވުމުންނެވެ.\nކައިވެނިކޮށް ނިމުމުން ދެމީހުންނަށް މަރުޙަބާއާއި ތަހުނިޔާގެ ބަސްތައް ކެނޑިނޭޅި އިވެމުންދިޔައެވެ. ބާއްޖަވެރި މުސްތަޤުބަލަކަށް އެންމެންވެސް އެދެމުން ދިޔައެވެ. ވަލީމާގެ ކަންތައް ނިމުމާއެކު މާޒް އައިކާ ގޮވައިގެން އެރެއަށް އެމީހުންނަށް ޚާއްސަކުރެވިފައިވާ ކޮޓަރިއަށް ދިޔައެވެ. ކައިވެނީގެ ފުރަތަމަ ރެއަށް އެކޮޓަރި ވަނީ ވަރަށް ފުރިހަމައަށް ތައްޔާރުކޮށްފައެވެ. މާޒް ކޮޓަރީގެ ދޮރު ތަޅުލުމުން އައިކާގެ މެޔަށް ފިނިވިއެވެ. މިއީ އާ ކައިވެނީގެ ރޭވެސް އޭނާއަށް ކުރެވުނު އިހުސާސެކެވެ. މާޒް އައިކާގެ ގައިގައި ފުރަގަހުން ބައްދާލިއެވެ.\n“އަހަރެން މިރޭ ވަރަށް އުފާވެއްޖެ.. އެތައް ދުވަހެއްގެ އިންތިޒާރުގެ ނިމުން މިރޭ މިއައީ.. އައި ލަވް ޔޫ..” މާޒް އައިކާ އޭނާއާ ދިމާއަށް އަނބުރާލަމުން ބުނެލިއެވެ.\n“އަހަރެންވެސް މިރޭ ވަރަށް އުފާވެއްޖެ.. މާޒް ކަހަލަ ރަނގަޅު މީހަކު ލިބުނީމަ.. އައި ލަވް ޔޫ ޓޫ..” އައިކާ މާޒްގެ މޭތެރޭ ބޮނޑިވެލިއެވެ. މާޒް އައިކާ ދުރުކޮށްލަމުން އައިކާ އޭނާގެ އަތްދަނޑިމައްޗަށް އުފުލާލިއެވެ. އައިކާ މާޒްގެ ކަރުގައި އަތް ވަށާލުމާއެކު ދެމީހުންގެ ތުންފަތް ޖޯޑުކޮށްލިއެވެ.\nkivetha maax aai aikaa marry kurii.\nE-ee Aikaa ah Maazge loabi gaboolu kurevi eynayahves Maaz dheke loabi vevuneema 🙂\nmaikalaako..Mivaahaka genesdhyfi dhw zamaan gandeh fahun…Nasybehnu nimunykan..?\nKurinves bunelaafa vaane fahu baey dhen othy.. Dhimaavi kamehge sababun kiyuntherinnah angaaves nulevuny.. Sorry for that 🙂\nAt last…alhe maaz and ikaa gulhun eemya I am sooooooooo happyyyyy….??\n* gulhu neema\nHehehe.. Naseebehnu ehaa gina dhuvas fahunves ufaakolladhevunukan 🙂\nEkamakuvaa saandy… Haadha dhuvaheh fahunney thi up kohlevuny ? keehve ehaa las v??? Haadha inthizaareh kureemey fahu bayah… Anyways… Maz n aikaa gulhuveema salhi ?❤? but heevany avas aruvaalaafa nimaalaafa oiy hen…Saandy ge ehn story eh kiyaalan libeyne tha avahah??? Thanks dhuvas thakeh fahun viyass up kohleema..❤ mee vrh reethi story eh ??\nThanQ Sham.. E ee life ga v bodu kameh dhimaavegen lasvy.. Dhimaavi kamehge sababun angaaves nulevuny.. V ufaavejje vaahaka kamudhiyaeema.. Saandy ge ehen story eh kiyaalan libeynethoa noony nulibeynethoa.. Thisuvaalah dheyne javaabeh Saandy athaku neiy adhieh.. Dhen mee hama Saandy mivaahaka gendhan reyvi gothah ninmaalaafa miothy.. Avas kollaafaeh noon 🙂\nSubbu. ….haadha duvaheh kohffa. ….anyway ninmmun v salhi\nThanQ Swety 🙂\nsaabas saandy thikuri hevarae. ☺???? v ufaa veje n nice storyyy keep it up ☺????\nThanQ Shaan 🙂\nAnehkka huvafeneh fenuneetha vaahakathi up kuree. Thank v ufaavi vaahaka nimmaleema\nSaandy ge vaudheh e-ee vaahakaeh fashaifiyyaa ninmun.. Ehenve mihaa gina dhuvas veemaves mi up kolladhiny 🙂\nHabeys.nimun vs v reethi zamaan gadakah fahuves kiyaalan libunyma v ufaavejje. Thanks\nThanQ Almaa 🙂\nMihaa dhuvaskohfaves vaahaka up kohleema v feel vejje 😀\nHehehe feelings 😀\nVvvv.reethi… zamaagadeh kohlaafaviyas mi part nerunyma v. Ufaavejje..?saandy ge ehen story eh kiyaalan libeyne kamah ummeedhu kuran???☺?nice….\nThanQ Lai 🙂\nFinallyyyy…emmme inthizaaru kuri vaahaka nimunee mi emme beynunvi gothah.. Varah ufaa vehjje ehaa dhuas kohllaafa ves up kohllaadhineetheevegen. Sanddyy you’re the best.. I hope to see more of your stories❤\nThanQ Lily 🙂\nSaaaandy!!!konthaaku ulhefatha thi aeee….haaadha varakah ehchehi kiyamey vaahakaige fahubayah veema genes nudheythy….\nShaaab!! Sorry for the long delay.. V bodu kameh dhimaavegen hama ehaa lasvy.. Saandy vaudhuvi gothah enme fahun miothy mivaahakaves nimendhen kiyuntherinah genesdheefa 🙂\nThanQ non 🙂\nthivaru meeehun vaahaka nuliyaanee…marroon,nau,HiMi men namoonaaakah balaabala…story reethi ekam redears in ves foohivaane dhw laskuranyyaa..knme faharaku sorry busy ve lasvee bunumun gabooleh nukurevene…ummedhu kurany kuriah oi thaa rangalhuvaanekamah..thikuraa bura masaikah faahagakuran…story liyumuge hunaruebahuri..keep it up ,,\nThanQ nanny.. Dhiriulhumuga Kankan dhimaavany bunefaeh noon.. Saandy ah fahubai genes nudhevi mihaa gina dhuvas mi dhiyaee busy vegeneh noon.. Eyahvure maabodu kameh life ga dhimaavegen.. Ehen noony mihen vaahaka nugenesdhevi lasvefaeh noannaane kureege vaahakathakuga.. Thankolheh rude kamah faahaga kurevenyaa v bodah maafah edhen ekamaa.. ThanQ for ur view 🙂\nwoww…..speacless..ekam ninmun kada\nThanQ erea 🙂\nkeeve tha ehaa lasvanee…sandy kn me faharaku hadhanee mihen…story reethi\nThanQ lolp.. Konme faharakuey buneema ehaa ran’galheh noon aslu.. E-ee mivaahaka ekani adhi mihen delay v.. Ehen noony hunnaany bunaa dhuvaheh up kolladheefa.. Mifaharu hama life ge kanthahthah huri gothun mikamaa noolhevuneema ehaa lasvy.. Ehaa lasveethy maafah edhen 🙂\nHey this is awesome!! N saandy whn is ur nxt story?? Btw if u dont mind plx tell ur age???\nThanQ Mal.. 🙂 Saandyge personal mauloomaathu public ga haamaeh nukuran.. Sorry 🙁\nEkoi.dhaitha ah adhi kiriyaa mi fenuny….haadha dhuvaheh vejje ey dho?alhaa nulaa.?dhaitha nalavanyy ey ekoi mi vaahaka ehkoh nimmaalyma..☺????ekoi.saandy… mi vaahaka haadhahaavaa reehchey..???dhatha adhi nukiyan mihaa reethi vaahaka eh..saandy.?❤??ekoi ge ehen vaahaka eh neihtha…?????avahah liyedhee dhaitha ah…varah reethi ekoi ge vaahaka thah..???❤?\nThanQ Laylerr (Dhaitha) 🙂\nadhi kiriyaa mi fenuny mi stry..\nhaadha haa ey reethi..\ni apriciate u of ur work sandy..\ncox life ga dhimaavaa kanthakaa eku vx vhk nimmaaladhinythy..\ndhuvaskohfa fahubai nikuthas this one perfect..\ndhimaavedhaane kanthah vx ehn kudhin vx dheneganan muhimmu.. 🙂\nThanQ imm’s phau 🙂\nހިތާމަ އެހެނިހެން ލޯބި July 14, 2018\nޔާރު މިވަނީ ލޯތްބޭ ޙަޤީގީ 47 (ސަތާޅީސްވަނަ ބައި)\nހިތާމަ މަޖާ ލޯބި October 25, 2017\nކުށްވެރި ލޯބި 1\nހިތާމަ November 25, 2015\nލޯބި September 2, 2015


Badhaluvun "hoonuvee" phone call akah fahu, memberun nikuthumah engevee Raees Yameen! | Mihaaru\nރައީސް ޔާމީނާއި ރައީސް ޔާމީން ނޫސްވެރިންނާ ވާހަކަފުޅު ދައްކަވަނީ: ކައުންސިލް ބައްދަލުވުން ދޫކޮށް މެމްބަރުން ނިކުންނެވީ ރައީސް ޔާމީން އެންގެވުމުން ކަމަށް ބައެއް މެމްބަރުން ވިދާޅުވިއަސް ނިހާން އެކަން ދޮގުކުރައްވާ. -- ފޮޓޯ: ރައީސް އޮފީސް\nބައްދަލުވުން "ހޫނުވީ" ފޯނު ކޯލަކަށް ފަހު، މެމްބަރުން ނިކުތުމަށް އެންގެވީ ރައީސް ޔާމީން؟\n20 ޖުލައި 2016 - 14:11 66 comments\nޕީޕީއެމްގެ އެތެރޭގައި އުފެދިފައިވާ މައްސަލަތައް ހައްލުކުރަން ރޭ ބޭއްވި ކައުންސިލް ބައްދަލުވުމުން ރައީސް އަބްދުﷲ ޔާމީން ފެކްޝަންގެ ބޭފުޅުން ނިކުމެވަޑައިގަތީ ޕާޓީގެ ނައިބު ރައީސް އަބްދުއްރަހީމަށް އައި ފޯނު ކޯލަކަށް ފަހު ކަމަށާއި އެ ކޯލުގައި ރައީސް އެންގެވީ ބައްދަލުވުމުން ނިކުމެވަޑައިގަތުމަށް ކަމަށް ކުރީގެ ރައީސް އަދި ޕާޓީގެ ރައީސް މައުމޫން އަބްދުލް ގައްޔޫމްގެ ފެކްޝަނުގެ ބައެއް މެމްބަރުން ވިދާޅުވެއްޖެ އެވެ.\nއެކަމަކު މި ތުހުމަތު ޕާލަމެންޓްރީ ގްރޫޕްގެ ލީޑަރު އަހްމަދު ނިހާން ދޮގުކުރައްވަ އެވެ. އޭނާ ރޭ ވިދާޅުވެފައި ވަނީ ބައްދަލުވުމުން ނިކުންނެވުމަށް ރައީސް ޔާމީން އަންގަވާފައިނުވާ ކަމަށެވެ.\nމައުމޫން ފެކްޝަންގައި ހިމެނިވަޑައިގަންނަވާ ބޭފުޅަކު ނަން ނުޖެހުމަށް އެދިވަޑައިގެން މިއަދު ވިދާޅުވީ ރައީސް ޔާމީން ފެކްޝަންގެ ބޭފުޅުން ކައުންސިލް ބައްދަލުވުން ބޯއިކޮޓް ކުރެއްވީ 40 މިނެޓް ވާހަކަ ދެއްކެވުމަށް ފަހު ކަމަށެވެ. ޕާޓީގެ މައްސަލަތަކާ ބެހޭ ގޮތުން ރައީސް މައުމޫން އަބްދުލް ގައްޔޫމް ވާހަކަ ދެއްކެވި ފަހުން ވަކިވަކި މެމްބަރުން ވެސް ހިޔާލުފާޅުކުރެއްވި ކަމަށް އޭނާ ވިދާޅުވި އެވެ.\nޕާޓީގެ މައްސަލަތައް ހައްލުކުރަން ކުޑަ ކޮމެޓީއެއް ނަގަން ފެނިވަޑައިގަންނަވާ ކަމަށް އަބްދުއްރަހީމް މައުމޫނަށް ދެންނެވި ކަމަށް ވެސް "މިހާރާ" ވާހަކަ ދެއްކެވި ބޭފުޅާ ވިދާޅުވި އެވެ.\n.ކައުންސިލް ބައްދަލުވުމުން ނިކުމެވަޑައިގެން ބައެއް މެމްބަރުން ޕީޕީއެމް އޮފީސް ދޮރުމަތީގައި. --ފޮޓޯ: ނިޝާން އަލީ\n"އެއް މެމްބަރަކަށް ފަހު އަނެއް މެމްބަރަކު ވާހަކަ ދައްކަވަމުން ގޮސް، ފޯނުކޯލަކާ ހިސާބުން މި ގޯސްވީ. އޭރު 40 މިނެޓަށް ބައްދަލުވުން ކުރިއަށް ގެންދިޔައީ ފާރިސް އާއި ނާދިރާ ވެސް ތިއްބަވަނިކޮށް،" މެމްބަރު ވިދާޅުވި އެވެ.\nއޭނާ ވިދާޅުވި ގޮތުގައި އަބްދުއްރަހީމަށް ފޯނު ކޯލެއް އައިތާ މާ ގިނައިރުތަކެއް ނުވެ، ފާރިސް އާއި ނާދިރާ ތިއްބެވުމުން ކައުންސިލް ބައްދަލުވުން ސައްހަ ނުވާނެ ކަމަށް ޕާލަމެންޓްރީ ގްރޫޕްގެ ލީޑަރު އަހްމަދު ނިހާން ވިދާޅުވީ އަބްދުއްރަހީމް އިރުޝާދު ދެއްވުމުންނެވެ.\nކައުންސިލް ބައްދަލުވުމަށް ފަހު ރައީސް ޔާމީން ފެކްޝަނުން ނޫސްވެރިންނާ ވާހަކަ ދައްކަވަނީ. -- ފޮޓޯ: ނިޝާން އަލީ/ މިހާރު\nއަބްދުއްރަހީމް ފޯނަށް ޖަވާބު ނުދެއްވާތީ އޭނާގެ ކޮމެންޓެއް ނުލިބުނެވެ.\nބައްދަލުވުމުން ނިކުމެވަޑައިގެން ނޫސްވެރިންނާ ވާހަކަ ދައްކަވަމުން ނިހާން ރޭ ވިދާޅުވީ ބައްދަލުވުން ދޫކޮށް މެމްބަރުން ނިކުންނެވުމަށް ރައީސް ޔާމީން އަންގަވާފައި ނުވާ ކަމަށެވެ. މެމްބަރުން ނިކުންނެވީ ޕާޓީން ވަކިކޮށްފައިވާ ދެ މެމްބަރަކާ އެކު ބާއްވާ ބައްދަލުވުން ސައްހަ ނުވާނެތީ ކަމަށް ވެސް ނިހާން ވިދާޅުވި އެވެ.\nނިހާން މިހެން ވިދާޅުވިއިރު، ފާރިސް އާއި ނާދިރާ ބައިވެރިވެވަޑައިގަންނަވާ ނަމަ، ބައްދަލުވުން ދޫކޮށް މެމްބަރުން ނިކުމެވަޑައިގަތުމަށް ރައީސް ޔާމީން އެންގެވި ކަމަށް މާފަންނު މެދު ދާއިރާގެ މެމްބަރު އަސްމާ ރަޝީދު ޕީޕީއެމް އޮފީހުގެ އިދާރީ ބައެއް މުވައްޒަފުން ގާތު ވިދާޅުވި އެވެ.\nއެކަމަކު އޭނާ ވެސް ފޯނަށް ޖަވާބު ނުދެއްވާތީ އެކަން ސާފެއް ނުވި އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިޔާސީ ޕާޓީ ޕީޕީއެމް ޕީޕީއެމް ކައުންސިލް ރައީސް އަބްދުﷲ ޔާމީން ޕީޕީއެމް ޕާލަމެންޓްރީ ގުރޫޕް


Raees Yameen minivan kuran vedhhi kulli massala beyrukohlaifi\nރައީސް ޔާމީން މިނިވަން ކުރަން ވެއްދި ކުއްލި މައްސަލަ ބޭރުކޮށްލައިފި\nއިދިކޮޅު ޕީއެންސީގެ ޕާލިމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެންބަރު އާދަމް ޝަރީފް: އޭނާ ހުށަހެޅުއްވި ރައީސް ޔާމީން މިނިވަން ކުރާ މައްސަލަ ބޭރުކޮށްލާފައި -- ފޮޓޯ: މަޖިލީސް\nއެމްއެމްޕީއާރުސީގެ ބޮޑު ހިޔާނާތުގައި އެންމެ ބޮޑެތި ތުހުމަތުތައް ކުރެވޭ ކުރީގެ ނައިބު ރައީސް އަހުމަދު އަދީބުގެ މައްޗަށް އުފުލި ދައުވާތައް ބާތިލްކުރަން ކްރިމިނަލް ކޯޓުން ކުރި ހުކުމުން ކުރީގެ ރައީސް އަބްދުﷲ ޔާމީންގެ މައްޗަށް ކޮށްފައިވާ ހުކުމަކީ ހައްގު ނޫން ހުކުމެއް ކަން އެނގޭ ކަމަށް ބުނެ ރައްޔިތުންގެ މަޖިލީހަށް ކުއްލި މައްސަލައެއް ވައްދައިފި އެވެ.\nއިދިކޮޅު ޕީއެންސީގެ ޕާލިމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެންބަރު އާދަމް ޝަރީފް ހުށަހެޅުއްވި ކުއްލި މައްސަލަ ތަޅުމަށް ބަލައިގަނެ ބަހުސަށް ހުޅުވާލަން ފެންނަ ކަމަށް ވޯޓު ދެއްވީ ހަތް މެންބަރުންނެވެ. ބަލައިގަންނަން ނުފެންނަ ކަމަށް 20 މެންބަރު ވޯޓު ދެއްވި އެވެ. އެހެންކަމުން މައްސަލަ ބަހުސަށް ހުޅުވާނުލަން ފާސްވި އެވެ.\nރައީސް ޔާމީންގެ މައްޗަށް ދައުވާ އުފުލައި، ހުކުމް ކޮށްފައި ވަނީ އަދީބު ދިން ބަޔާންތަކުގެ މައްޗަށް ކަމަށްވާއިރު، އެ ހެކިތަކަކީ އޭރުގެ ޕްރޮސެކިއުޓާ ޖެނެރަލް ބިޝާމް ގާނޫނާ ހިލާފަށް އުފައްދާފައިވާ ހެކިތަކުގެ މައްޗަށް އިއްވާފައިވާ ހުކުމެއް ކަން އެނގޭ ކަމަށް ވެސް ކުއްލި މައްސަލާގައިވެ އެވެ.\n"ރައީސް ޔާމީންގެ މައްޗަށް ކޮށްފައިވާ ހުކުމަކީ ޕްރޮސެކިއުޓާ ޖެނެރަލްގެ އޮފީހުން ގާނޫނާ ހިލާފު ހެކި އުފައްދައިގެން ކޮށްފައިވާ ހުކުމެއް ކަން އެނގެން އޮތުމުން ރައީސް ޔާމީންގެ މައްޗަށް އިއްވި ހުކުމް ބާތިލްކޮށް ވަގުތުން ވަގުތަށް މިނިވަން ކުރަން ގޮވާލަން." ކުއްލި މައްސަލަ ހުށަހަޅުއްވަމުން އާދަމް ޝަރީފް ވިދާޅުވި އެވެ.\nރައީސް އަބްދުﷲ ޔާމީން އެމްޑީޕީ ޕީޕީއެމް + ކުރީގެ ނައިބު ރައީސް އަހުމަދު އަދީބު ރައްޔިތުންގެ މަޖިލިސް ޕްރޮސެކިއުޓާ ޖެނެރަލްގެ އޮފީސް އާދަމް ޝަރީފު އުމަރު އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް ރައީސް ޔާމީންގެ ޝަރީއަތް


އިންޑިއާގެ ކުރީގެ ރައީސް ޕްރަނާބް މުކަރުޖީ އަވަހާރަވެއްޖެ\nAugust 31, 2020 21:13:40\nއިންޑިއާގެ ކުރީގެ ރައީސް ޕްރަނާބް މުކަރުޖީ - އަވަހާރަވިއިރު އުމުރުފުޅަކީ 84 އަހަރު\nއިންޑިއާގެ ކުރީގެ ރައީސް ޕްރަނާބް މުކަރުޖީ އަވަހާރަވެއްޖެއެވެ.\nއެމަނިކުފާނު އަވަހާރަވިއިރު އުމުރުފުޅަކީ 84 އަހަރެވެ. އެމަނިކުފާނު އަވަހާރަވިކަން ހާމަކުރެއްވި ދަރިކަލުން އަބިޖިތު މުކަރުޖީއެވެ. އެމަނިކުފާނު އަވަހާރަވީ އާރުއާރު ހޮސްޕިޓަލްގައި ފަރުވާ ދެމުން ދަނިކޮށެވެ.\nއިންޑިއާގެ ބޮޑުވަޒީރު ވަނީ އެމަނިކުފާނު މަރުވުމާއި ގުޅިގެން ހިތާމައިގެ ހަތް ދުވަސް ފާހަގަކުރައްވަން ނިންމަވާފައެވެ. މި ހަތް ދުވަހު ދިދަތައް ބައިދަނޑިއަށް ތިރިކުރުމަށް ނިންމާފައިވާއިރު އެއްވެސް މުނިފޫހިފިލުވުމުގެ ހަރަކާތެއް ކުރިޔަށް ނުގެންދާނެއެވެ.\nމޯދީ ކުރެއްވި ޓްވީޓެއްގައި ވިދާޅުވީ އިންޑިއާގެ ތަރައްގީގައި އެމަނިކުފާނު ވަރަށް ބޮޑު ރޯލެއް އަދާކުރައްވާފައިވާ ކަމަށާއި އިންޑިއާގެ ހުރިހާ އެންމެންގެ މެދުގައި ވެސް އެމަނިކުފާނަށް އިހުތިރާމާއި ލޯބި ލިބިލައްވާފައިވާ ކަމަށެވެ. މަޖިލީހުގައި އާދަޔާ ހިލާފު މަސައްކަތްތަކެއް އެމަނިކުފާނު ކުރެއްވި ކަމަށާއި އިގްތިސާދު ކުރިއެރުވުމަށް ގިނަ މަސައްކަތްތަކެއް ކުރެއްވިކަން މޯދީ ފާހަގަކުރެއްވިއެވެ.\nއޮގަސްޓް މަހުގެ ދެވަނަ ހަފްތާގައި ސާޖަރީއެއް ފުރިހަމަކުރައްވާނެކަން އެމަނިކުފާނު ވަނީ މީގެކުރިން ހާމަކުރައްވާފައެވެ. އަދި މި ސާޖަރީ ފުރިހަމަކުރެއްވުމަށް ހޮސްޕިޓަލަށް ވަޑައިގެން ކޮވިޑް 19 އަށް ޓެސްޓް ކުރެއްވިއިރު ޕޮސިޓިވްވެވަޑައިގެންފައިވާކަން ވެސް އެމަނިކުފާނު ވަނީ ފަހުން ހާމަކުރައްވާފައެވެ.\nއިންޑިއާގެ ގާނޫނު ހަދާ މަޖިލީހަށް އެމަނިކުފާނު ހަތް ދައުރެއްގައި އިންތިހާބުވެވަޑައިގަތެވެ. އަދި ވަނީ އިންޑިއާގެ އިކޮނޮމިކް މިނިސްޓަރު ކަމާއި، ޑިފެންސް މިނިސްޓަރު ކަމާއި، ކޮމާސް އެންޑް ފިނޭންސް މިނިސްޓަރުކަން އެކި ސަރުކާރުތަކުގައި ފުރުއްވާފައެވެ.\nއެމަނިކުފާނު އަވަހާރަވިއިރު ދަރިކަނބަލަކާއި ދެ ދަރިކަލުން ދުނިޔޭގައި އެބަތިއްބެވިއެވެ.\nއިންޑިއާގެ 13 ވަނަ ރައީސްގެ ގޮތުގައި އެމަނުކިފާނު 2012 ވަނަ އަހަރު އެމަގާމަށް އިންތިހާބުވެވަޑައިގެންނެވިއިރު 2017 ވަނަ އަހަރު ދައުރު ނިމެންދެން ހުންނެވީ އެމަގާމުގައެވެ. 2008 ވަނަ އަހަރު އެމަނިކުފާނަށް އިންޑިއާގެ އާއްމު ރައްޔިތުންނަށް ދޭ ދެވަނައަށް އެންމެ މަތީ ޝަރަފު ކަމަށްވާ ޕަޑްމާ ވިބުޝާން އެރުވުނުއިރު 2019 ވަނަ އަހަރު ބާރަތު ރަތުނާގެ ޝަަރަފު ވަނީ އެމަނިކުފާނަށް އަރުވާފައެވެ. މިއީ އިންޑިއާގެ އާއްމު ރައްޔިތަކަށް އެރުވޭ އެންމެ މަތީ ޝަރަފެވެ.


Meeru Fluffy cheese cake hadhaalaanee mi gothah!\nއޮއިޝީގެ ބަދިގޭގައި "ރިހަފަތް" ޕްރޮގްރާމުގައި މިއަދު ހަދާލާނީ ފްލަފީ ޖަޕަނީޒް ޗީޒް ކޭކް އެކެވެ. މިއީ ޖަޕަނީޒް ސްޓައިލަކަށް ތައްޔާރު ކުރާ މީރު ކޭކެކެވެ. ޗީޒް ކޭކަށް ލޯބި ކުރާ ފަރާތްތަކަށް މިއީ އެންމެ ރަނގަޅު ޑިޝް އެވެ.\nއެންކާ ކްރީމް ޗީޒް\nތަވާ ހޫނުކޮށްލާފައި 100 ގްރާމްގެ ބަޓަރާއި ޗީޒް އަދި 130 މިލިލީޓަރުގެ ކިރު އަޅާލާށެވެ. އެއަށް ފަހު ހުދު ކުލަ އަަރަންދެއް ގަށާލާށެވެ. ދެން ވަކި ތައްޓަކަށް އެގް ޔޯކް އަޅާލުމަށް ފަހު ތަވާގައި ހުރި އެއްޗެހި އެއަށް އޮއްސާލާށެވެ. އަނެއްކާ ވެސް ރަނގަޅަށް ގިރާލުމަށް ފަހު ފުށްކޮޅެއް އަޅާލާނީ އެވެ. ދެން އޭގެ ތެރެއަށް އަޅާނީ ކޯން ސްޓާޗް އެވެ. ދެން ކޭކް މިކްސަަރަކުން ރަނގަޅަށް ގިރާލާނީ އެވެ.\nދެން އެހެން ތައްޓަކަށް އެގް ވައިޓް އަޅާލާ ހުދު ކުލައަށް ބަދަލުވާ ވަރަށް ކޭކް މިކްސްރުން ގިރާލާނީ އެވެ. އަދި އޭގެ ތެރެއަށް ހަކުރު އަޅާނީ އެވެ. އޭރުން ހުންނާނީ ކްރީމް ގަނޑަކަށް ބަދަލުވެފަ އެވެ. ދެން އެ ކްރީމްގަނޑާ އެއްކޮށް ކުރިން ހަދާފައި ހުރި މިކްސްގަނޑު އެއްކޮށްލާނީ އެވެ. އަދި 160 ޑިގްރީގައި 25 މިނެޓު ވަންދެއް ފިހެލާށެވެ. ދެން ކޮށާލާފައި ތައްޓަށް ލާނީ އެވެ.\nމާރުކޭޓު ހޮޓާ: ތާޒާ މަސްރޮށިން ކުޅުދިޔާކޮށްލައިފި!\nތަންދޫރީ ކުކުޅުގެ ބިރިޔާނީ މާމީރު!


Valencia gadha6yageen kohfi\nޓޭބަލުގެ ފުލަށް ގޮސް ރެލިގޭޓްވެފައިވާ މަހިބަދޫ 5-1 އިން ބަލިކޮށް، އުރީދޫ ދިވެހި ޕްރެމިއާ ލީގުގެ ގަދަ ހަޔެއް ކުލަބު ވެލެންސިއާ މިއަދު ކަށަވަރުކޮށްފި އެވެ.\nމި ނަތީޖާގެ ސަބަބުން އަންނަ އަހަރު ފުރަތަމަ ޑިވިޝަނުން ޖާގަ ހޯދަން ކުޅޭ ޕްލޭއޯފް މެޗުގައި ކުޅެން ޖެހޭނީ ވިކްޓަރީ ނުވަތަ ބީޖީ އެވެ. މީގެ ތެރެއިން ލީގުގައި މިރޭ ވިކްޓަރީ އާއި ބީޖީ ކުޅޭ މެޗުން ވިކްޓަރީ ބަލިނުވެއްޖެނަމަ އެ ޓީމަށް ގަދަ ހަޔެއްގެ ފަހު ޖާގަ ކަށަވަރުވެ، ބީޖީ ޕްލޭއޯފް ކުޅެންޖެހޭނެ އެވެ. ޕްލޭއޯފުން ސަލާމަތްވާން ބީޖީ އަށް އޮތް ހަމައެކަނި ގޮތަކީ މޮޅުވުމެވެ.\nގަލޮޅު ދަނޑުގައި މިއަދު ކުޅުނު މެޗު ވެލެންސިއާ ފެށީ ވެސް ލަނޑަކާއެކުގަ އެވެ. ހަސަން ސޮލާހު ޖެހި ލަނޑުން ކުރި ހޯދައި ވެލެންސިއާ ވަނީ ފުރަތަމަ 20 މިނިޓް ތެރޭގައި ތިން ލަނޑު ޖަހައިފަ އެވެ. ފުރަތަމަ ދެ ގޯލު ސޮލާހު ޖެހިއިރު ފުރަތަމަ ހާފު ނިމުމުގެ ކުރިން ވެލެންސިއާ ޖެހި ފަހު ދެ ގޯލު ޖެހީ ބަލްގޭރިޔާގެ ފޯވަޑް މިޓްކޯވް މިރްޗޭވްެ އެވެ. އޭގެ ފަހުން ވެލެންސިއާގެ ފަސް ވަނަ ލަނޑު ފަހު ހާފުގައި ޖެހީ ބަދަލު ކުޅުންތެރިޔާ އަބުދުލްވާހިދެވެ. ވެލެންސިއާ ފަސް ލަނޑު ޖެހި ފަހުން މަހިބަދޫ އަށް ސުން ކަނޑުވާލީ ބްރެޒިލް ފޯވަޑް އެންޑަސަން ޖެހި ލަނޑުންނެވެ.\nމި މެޗުން މޮޅުވުމުން ވެލެންސިއާ ގަދަ ހަޔެއް ކަށަވަރު ކުރީ 16 ޕޮއިންޓާއެކުގަ އެވެ. ގަދަ ހަޔަކަށް ދެން ވާދަ ކުރާ ވިކްޓަރީ އަށް 14 ޕޮއިންޓް އަދި ބީޖީ އަށް ލިބިފައިވަނީ 14 ޕޮއިންޓެވެ. ބާކީ އެއް މެޗު އޮއްވައި ޖެހިޖެހިގެން ހަތަރު ވަނަ ފަހަރަށް ނިއުރޭޑިއަންޓް ޗެމްޕިއަންކަން ހޯދާފައިވާ ލީގުގައި މަހިބަދޫ އަށް ލިބިފައިވަނީ އެންމެ ދެ ޕޮއިންޓެވެ.\nވެލެންސިއާ މަހިބަދޫ ދިވެހި ޕްރެމިއާ ލީގް + ވިކްޓަރީ ބީޖީ


SunOnline: #VAAHAKA - Ganduvaru Therein Ep. 33\nގަނޑުވަރު ތެރެއިން 33\nފަތިހުގެ އަލިކަން ފައުޅުވެ ބިންމަތި މުޅިންހެން އަލިކޮށްލައިފިއެވެ. ޔޫގަންނާއާއި ލޫކާ ވާހަކަދައްކަމުން ގަނޑުވަރާއި ދިމާލަށް ވަޑައިގެންނެވިއެވެ. ހަގުރާމަ ހިނގުމުގެ ސަބަބުން ގަނޑުވަރުގެ ދޮރާށީގެ ފާރަވެރިންވެސް ވީ ހަގުރާމައިގެ މައިދާނުގައެވެ. ގަނޑުވަރު ބަލަހައްޓާ އެއްވެސް ސިފައިންގެ މީހަކު ފެންނާކަށް ނެތެވެ. ޔޫގަންނާމެން އެތެރެއަށް ވަދެވަޑައިގަންނަވަނިކޮށް ކޮންމެވެސް މީހަކު ބަނދެލާފައި އޮތް އެއްޗެއް ކޮނޑުމައްޗަށް ލައިގެން ދަނިކޮށް ފެނުނެވެ. ލޫކާ އެމީހަކު ހުއްޓުވިއެވެ.\n"ކަލެއަކީ ކާކުތަ؟ " ލޫކާ ސުވާލުކުރިއެވެ.\nޔޫގަންނާއަށް އެއީ ކާކުކަން އެނގިވަޑައިގަތުމުން ވަރަށް ބޮޑަށް ކޯފާވިއެވެ.\n"ކަލޭގެ ކޮނޑުމަތީ ވަނީ ކޯނޗެއްތަ؟" ޔޫގަންނާ ސުވާލުކުރެއްވިއެވެ.\nސާޖިސް ދުއްވައިގަތުމުން ލޫކާ ފަހަތުންގޮސް ހިފަހައްޓާފައި ބިންމައްޗަށް ގަންނަވާލައިފިއެވެ. އޭނަގެ ކޮނޑުމަތީގައި ފޮތިގަނޑެއްގައި އޮޅާ ބަދެލާފައި އޮތް މީހަކީ ކާކުކަން ބަލަން ލޫކާ އަވަސްވެގަނެގްނ ފޮތިގަނޑު ނިއުޅާލިއިރު އެއީ ޔޫގަންނާގެ ދަރިކަނބަލުން ލޫސީއެވެ. އޭނައޮތީ ޚަބަރު ހުސްވެފައެވެ.\nޔޫގަންނާ ކޯފާގެ ކޮޅެއްނެތް ހާ ބޮޑަށް ކޯފާ އިސްކުރައްވާ އޭނަގެ ކަރުގައި ހިފެހެއްޓެވިއެވެ.\n"އޭ ސުންޕާ ކަލޭގެއާ. ކަލޭ ލޫސީ އޮތް ގަނޑުވަރަށް ވަދެގަތީ ކިހިނެއްތަ؟ "\nސަޖިސް ބިރުން ރޫރޫ އަޅައިގަތެވެ.\n"މާތް ސާހިބާ. އަޅުގަނޑަށް މާފުކޮށްދެއްވާ. މަނިކުފާނު ރޫމީންނާއި ހަގުރާމަކުރައްވާތަން ފެނުނީމަ ދަނޑިވަޅު ބަލާފައި އަޅުގަނޑު މިގަނޑުވަރަށް އައީ. އޭރު ރޫމީންގެ ހަތަރު ސިފައިން ދޮރާށި ކައިރީ ފޯރިމަރަން ތިބި. އަޅުގަނޑު ދެންނެވިން ހަގުރާމަ ވަރަށް ހޫނުވެއްޖެއޭ ކަލޭމެން ތިހެން ތިބެގެން އަދި ވާކަށް ނޯންނާނެއޭ. އެމީހުންވެސް ރާސްލާފައި ދުއްވައިގަތީ. ސިފައިންގެ ބެލުމުގެ ދަށުން ތަން ދޫވުމާއެކު ގަނޑުވަރަށް ވަދެ އަޅުގަނޑަށް ލޫސީ އޮތް ކޮޓަރިއެއް ނޭގިގެން ވަރަށް ހޯދަންވެސް ޖެހުނު. އެންމެފަހުން އެކޮޓަރިކޮޅަށް ވަދެ އެންމެ ކުރިން ޒައިތޫނުގެ މޫނުފުޅުގައި ރުމާ އަޅައިގެން ހޭފުޅު ނައްތާލީ. ލޫސީވެސް ހޭފުޅުނެތުނީމަ ޝީޓުތަކުގައި އޮޅާލައިގެން އަވަހަށް ނުކުތީ. ނަމަވެސް މިއީ އަޅުގަނޑުގެ ނަސީބުގައި ހުރިކަމެއް ނޫންކަން އެނގިއްޖެ. އަޅުގަނޑު ދެން މިފަދަ ކެހިވެރި އަމަލެއް ނުކުރަން މަސީހު ގަންދީ ހުވާކުރަން. އިއްޒަތްތެރި ރަސްގެފާނު އަޅުގަނޑަށް މާފުކޮށްދެއްވާ..." ސާޖިސް އާދޭހާއެކު ޔޫގަންނާގެ ފައި މައްޗަށް ތިރިވެއްޖެއެވެ.\nޔޫގަންނާ ހުންނެވީ އޭނަގެ ވާހަކަތަކަށް ޖަވާބެއް ދެއްވާވަރަށް ވުރެ ބޮޑަށް ކޯފާވެފައެވެ. ކޯފާގެ ސަބަބުން އަމިއްލަ ކޮއްކޯފުޅު އަވަހާރަކޮށްލިއިރު މިފަދަ ނުބައި އަމަލަަށް އޭނައަށް ކެތްކުރެވޭނީ ކިހިނެއް ހެއްޔެވެ؟ ވަގުތުން އަތްޕުޅުގައި އޮތް ޚަންޖަރު ސާޖިސްގެ ބުރަކަށްޓަށް ކޮށްޕަވާލެއްވުމާއެކު ބިރުވެރި ގޮތަކަށް ހަޅޭއްލަވައިގެންފިއެވެ. އޭރު ދުނި ޖަހާފައި ބުރަކަށިން ލޭގަނޑު އޮހިގަތެވެ. އިރުކޮޅެއްނުވެ މަރުވެގެން ކަޅި މައްޗަށް އަރައިފިއެވެ.\nޔޫގަންނާ ލޫސީ އަތްދަނޑި މައްޗަށް ނަންގަވައިގެން ކޮޓަރިކޮޅަށް ގެންދަވާ އެނދުގައި ބޭއްވެވިއެވެ. މާގިނައިރެއްނުވެ ހޭއެރިއެވެ. އޭރު ޒައިތޫންވެސް ހޭފުޅު އަރާ މަލަކާވެސް އިންނެވީ ލޫސީގެ ޚަބަރެއް ނުވެފައެވެ. ލޫކާގެ ފަރާތުން އެ ހާދިސާ އޮޅުން ފިލުމުން ހުރިހާ އެންމެން މާތްﷲއަށް ޝުކުރުދެންނެވިއެވެ.\nމާލިކް އަޝްތަރުގެ ސިފައިން ރޫމީންގެ ގައިދީންތައް ކޭމްޕުތަކުގައި ހައްޔަރުކުރުމަށްފަހު އަރާމުކުރަން އޮށޯތެވެ. ހައްޔަރު ކުރި މީހުންގެ ތެރޭ ގައި ލޫކާއަށް އިސްލާމްދީން އޮޅުން ފިލުވާ ދިނުމުގައި ފަސްޖެހުނު ފާދިރީ ހިމެނުނެވެ. އޭނަ ބުނި ގޮތުން އެހެން ވާންޖެހުނު ސަބަބަކީ ދީނީ މައްސަލަައިގާ އޭނަގެ އަޚުންނާއި ދަރިންވެސް ދުނިޔެއާއި ވަކިވެގެން ގޮސްފައި ވުމެވެ. އޭނަ މާލިކުއާއި އެކި ސުވާލުކުރުމަށްފަހު އެންމެ ފަހުން އިސްލާމް ދީން ގަބޫލުކުރުމުން ލޫކާވެސް އެކަމާ އުފާކުރިއެވެ. މުޅި ދުވާލު ހަަތަރު ދަމު ދަތުރުުކުރުމަށްފަހު ގަަދަފަދަ ހަގުރާމައެއް ކުރަންވުމުން މުޖާހިދުން ވަރުބަލިވެފައި ތިބުމުން ކޭމްޕްތަކުގައި ޖައްސާލިގޮތަށް ނިދުމުގެ ފޮނި އާލަމުގައި އެތައް އިރެއްވާންދެން ތިއްބެވެ.\nޔޫގަންނާ ދާރިޔަސްގެ ޖަނާޒާ އީސާއީ ދީނުގެ އާދަކާދައިގެ މަތިން ބާއްވަވާ ޝާހީ ގަބުރުސްތާނުގައި އޭނަގެ ހަށިކޮޅު ފަސްދާނުވެޑުވިއެވެ. ދާރިޔަސްގެ ގާތިލު ހޯދަން މަސައްކަތް ކުރެއްވި ނަމަވެސް އެކަން ކާމިޔާބެއް ނުވިއެވެ. ބައެއް ރިވާގައިވާ ގޮތުން އޭނަ ގަތުލުކުރެއްވީ އަނބިކަނބަލުން މަލިކާއެވެ. އަނެއްބައި ރިވާގައި ލޫކާ ނޫނީ ކޮއްކޮއިން ކަމުގައިވެސް ބުނެވުނެވެ.\nއެދުވަސްކޮޅު ތެރޭ ދާރިޔަސްގެ އަނބިކަބަލުންނާއި ދަރިކަނބަލުންތައް ވެސް އިސްލާމްވެ ވަޑައިގެންފިއެވެ. އޭގެ ތެރޭ ޒާރާ ހިމެނިވަޑައިގަންނަވައެވެ.\nލާވަންއަށް ފުރިހަމަ ސިއްހަތެއް ލިބެންދެން މުސްލިމުންގެ ލަޝްކަރު އެ ކިއްލާގައި މަޑުކުރެއްވިއެވެ. އެއަށްފަހު ޔޫގަންނާއާއި ޒައިތޫން އަދި މަލިކާ ހުރިހާ ކުދިން ގޮވައިގެން އިސްލާމީ ލަޝްކަރާއެކު ހަލަބަށް ދަތުރުފެށިއެވެ.\nއައުޒާޒު ކިއްލާ ފަތަހަވިކަމުގެ ޚަބަރު ލިބި ވަޑައިގަތުމުން އަބޫއުބައިދާ އުފާފުޅުވިއެވެ. މުސްލިމުންނަށްވެސް އިންތިހާ ދަރަޖައިގެ އުފާވެރިކަމެއް ލިބުނެވެ. މާލިކު އަޝްތަރުއާއި ޔޫގަންނާ އަދި ލަޝްކަރުގެ އިންތިޒާރުގައި އެންމެން ހަލަބުގައި ދުވަސްތައް ވޭތުކުރަމުން ދިޔައިރު ވަރަށް ގިނަ ރޫމީން އިސްލާމްވިއެވެ. ރޫމީން އިސްލާމީ ލަޝްކަރަށް އައިސް މުދާތައް ވިއްކުމާއި އެކު ވިޔަފާރި ކުރަން ފެށުމުން މުސްލިމުންގެ ރީތި ސިފަތައް ފެނި އެމީހުންނަށް އެކަމުގެ އަސަރުކުރީއެވެ. މުސްލިމުން ގެ އަމާނާތްތެރިކަމާއި ވައުދަށް ކަމޭހިތުންފަަދަ ކަންތައްތައް ފާހަގަކުރެވުނެވެ. ވިޔަފާރީގައި އެއްވެސް މަކަރެއް އޮޅުވައިލުމެއް ނެތެވެ. އެމީހުންގެ ކާމިޔާބުގެ އެއް ސިއްރަކީ އެއީކަންވެސް ދެނެގަނެވުނެވެ. ކުރީކޮޅުގައި އަންހެންވެރިންވެސް މުސްލިމުންގެ ލަޝްކަރުގެ ތެރެއަށް ނިވާކަން ކުޑަ ގޮތަށް ހެދުން އަޅައިގެން އަންނަން ފެށުމުން ބުއްދިވެރިން އެވާހަަކަ އަބޫއުބައިދާއަށް ދަންނަވާ އެކަން ހުއްޓުވިއެވެ. އެކަމަކު އެމީހުންނަށް މުސްލިމުންގެ އަންހެނުންގެ ތެރެއަށް ގޮސް ވިޔަފާރީގެ ކަންތައް ކުރެވިދާނެކަމުގައި ނިންމެވިއެވެ.\nދުވަސްތަކަކަށްފަހު އަބޫއުބައިދާއަށް މާލިކު އަޝްތަރުގެ ލަޝްކަރު އަންނަ ޚަބަރު ލިބިގެން އެންމެން ރަށްބޭރަށް ނުކުތެވެ. ފާތިހުންނަށް މަރުހަބާ ކިޔަން ނުކުތް ލަޝްކަރުގެ އެންމެ ކުރީގައި ތިއްބެވީ އަބޫއުބައިދާ ޚާލިދު ޟިރާރުފަދަ ފަހުލަވާނުންނެވެ. އިރުގަނޑެއްނުވަނީސް އަރަބި ލަޝްކަރުގެ ސަވާރުން ފެންނާން ފެސިއެވެ. ދެފަރާތުން ﷲއަކްބަރުގެ ނައުރާ ކިޔަންފެށި އަޑު ފަޒާގެ ތެރެއަށް އަރައިގެން ދިޔުމުން ކައިރީގައިވާ ވިލެޖްތަކުގެ އަހުލުވެރިންވެސް ނުކުމެ ވެގެން އުޅެނީ ކީއްތޯ ބަލަންފެށިއެވެ. އެންމެ ކުރީސަފުގައި މާލިކު އަޝްތަރާއި ޔޫގަންނާ އަދި އާއިލާގެ ބޭފުޅުން ހިމެނިވަޑައިގަންނަވައެވެ. ލަޝްކަރާއެކު ރޫމީ ގައިދީންތައްވެސް ގެނެއެވެ. މާލިކު އަޝްތަރާއި ޔޫގަންނާ އަހުން ފައިބާ ވަޑައިގެން ސަލާމް ކުރެއްވުމަށްފަހު ހަލަބާއި ދިމާލަށް ދަތުރު ކުރައްވަމުން ދިޔައިރު އައުޒާޒު ކިއްލާ ފަތަހަވީގޮތް ކިޔާދެއްވިއެވެ. ހަލަބާއި ހަމަޔަށް ގޮސްފައި މުސްލިމުންގެ ލަޝްކަރު ކިއްލާގެ ބޭރުގައި ފޭލިގެތައް ޖަހަން ފެށިއެވެ.\nރޫމީންގެ ގައިދީންތައް ގެންދެވުނީ ކިއްލާގެ ތެރެއަށެވެ.\nއަބޫ އުބައިދާ ލާވަންއާއި ލޫސީއަށް ސަލާމް ކުރައްވާ ހާލުގެ ވާހަކަ އެއްސެވިއެވެ.\n"މާތްﷲގެ އިރާދަފުޅާއެކު އަޅުގަނޑުގެ ހާލު ރަގަޅު...." ލޫސީ އަދަބުވެރިގޮތަކަށް ބުނެލިއެވެ.\n"އަލްހަމްދުލިﷲ.." އަބޫއުބައިދާ ލާވަންއަށް ނަޒަރު ހުއްޓަވާލެއްވިއެވެ. "މަނިކުފާނުގެ މޫނުފުޅަށް ބަލާފައި އާލާސްކަންފުޅެއްގައި އުޅުއްވާހެން ހީވޭ........."\n"ލައްބަ. އަޅުގަނޑު ދުވަސްގަނޑެއްވާންދެން ތަންމަތީގައި އޮތުމަށްފަހު ތެދުވެވުނީ. އެހެންވެ އަދިވެސް މުޅިން ވަރުބަލިކަން ނުފިލާ..........."\n"އެހެންތޯ؟ އެހެންވިއްޔާ ދަތުރުގެ ސަބަބުން އިތުރަށް ވަރުބަލިފުޅުވާނެ. އަވަހަށް އަރާމުކުރެއްވުމަށް ވަޑައިގަންނަވާ......މާތްﷲ ތިޔަބޭފުޅުންނަށް ރަހުމަތް ލައްވާށި..."\nއަބޫއުބައިދާ އެކުދިންނަށް ސަލާމް ކޮށްލައްވާފައި ވަޑައިގަތުމުން އެންމެން އެކީގައި ގަނޑުވަރާއި ދިމާލަށް ދަތުރުުކުރިއެވެ.\nލޫސީ އާއި މަރިޔަމް ކޮޓަރިއަށް ވަންއިރު ޚާދިމާއަކު ބައްތިތައް ދިއްލާލައިފިއެވެ. މަޣުރިބު ނަމާދު ވަގުތުކަމުން ދެކުދިން އަވަސްވެގަތީ ވުޟޫކޮށްލައިގެން ނަމާދުކުރުމަށެވެ. މުސައްލާ ފަތުރާލައިގެން ނަމާދުކުރުމަށްފަހު ދެކުދިން ވާހަކަަދައްކާލަން އިރުގަނޑެއްވާންދެން ތިބިއިރު މޫނުމަތިން ފެންނަނީ އުފާވެރިކަމެވެ. ލޫސީމެން ނެތުމުން ފަޅުކަން ލިބިފައިވާ ހަލަބުގެ ގަނޑުވަރުވެސް މިރޭ ފެންނަނީ ހަލަބޮލިކޮށެވެ. ހުރިހާ ކޮޓަރިތައް ބިއްލޫރި ބަޑިޔާތަކުން ދިއްލާ އަޅާފައެވެ. ރޭގަނޑު އެންމެން އެކީ ކެއުމަށްފަހު އިޝާކޮށްލައިގެން ދަތުރު ވަރުބަލިކަން ފިލުވަން ޖައްސާލުމާއެކު ނިދިއްޖެއެވެ.\nރޭގަނޑު އަރާމު ނިދިން ހޭލައިގެން ފަތިސް ނަމާދުކޮށްގެން ޔޫގަންނާ ދާނިޔަލް ލޫކާ އަދި ލާވަންވެސް އަބޫ އުބައިދާއާއި ބައްދަލުކުރައްވަން ވަޑައިގަތެވެ. އޭރު ޚާލިދު ފަދަ މުޖާހިދުންވެސް ކޭމްޕްގައި ތިއްބެވިއެވެ. އައުޒާޒު ކިއްލާ ފަތަހައާއި ބެހޭގޮތުން ޔޫގަންނާ އަބޫއުބައިދާއަށް ކޮންމެވެސް ވަރަކަށް ކިޔާދެއްވިއެވެ.\n"އަޅުގަނޑުމެންގެ ރޭވުން އޭގެ އެންމެ ފުރިހަމަ ގޮތުގައި ކާމިޔާބު ނުވީ ޖާސޫސަކު ކޮތަރެއް މެދުވެރިކޮށް ފޮނުވި ސިޓީ އޭނައަށް ލިބިވަޑައިގެންފާ އޮތީމަ. ބާޒު ފޮނުވައިގެން އެ ކޮތަރު އަތުނުލެވުނީ އެހެން ގޮތަކަށް ކިއްލާ ފަތަހަވާން ތަގުދީރުގައި ލިޔުއްވާފައި އޮތީމަ. އައުޒާޒުއިން އޭނަ ކެހިވެރިގޮތަކަށް އަޅުގަނޑުމެން ހައްޔަރުކޮށްލެއްވީ. މާތްﷲގެ އެހީތެރިކަން ލިބިވޮޑި ނުގަތްނަމަ ހުރިހާ މުސްލިމުން ޝަހީދުވާނެކަން ޔަގީން. ހުރިހާ ޝުކުރެއް ހުރީ ހެއްދެވި ފަރާތަށް...." ޔޫގަންނާ ވިދާޅުވިއެވެ.\n"އަޅުގަނޑަށްވެސް އެނގޭ. މުސްލިމުން ހައްޔަރުގައި ތިއްބާ ދޫކޮށްލެއްވީ ކޮން ބޭފުޅެއްތޯ؟ " އަބުއުބައިދާ އެއްސެވިއެވެ.\n"ދާރިޔަސްގެ ދަރިކަލުން ލޫކާ.. މިއިންނެވީ އެބޭފުޅާ.." ޔޫގަންނާ އަބޫއުބައިދާއަށް ލޫކާ ތައާރަފުކޮށްދެއްވިއެވެ.\n"ޝެހެޒާދާ ލޫކާ. ހުރިހާ މުސްލިމުންގެ ފަރާތުން މަނިކުފާނަށް ހިފެހެއްޓުމެއްނެތި ޝުކުރުވެރިވަން.........."\n"އެއީ މަނިކުފާނު ޝުކުރުވެރިވަޑައިގަންނަވާ ވަރުގެ ކަމެއްނޫން. މާ ކުރީއްސުރެން އަޅުގަނޑުގެ ހިތުގައި މުސްލިމުންނާއިމެދު އިހުތިރާމާ ގަދަރު އުފެދިއްޖެ. އޭރު އެެހެން ވާންޖެހުނު ސަބަބެއް ނޭގުނު. ފަހުން އިސްލާމް ދީނާއިމެދު ޝައުގުވެރިކަން އުފެދި ދީން އޮޅުން ފިލުވަން ސުވާލު ކުރަން ފެށީމަ ފާދިރީ އިންކާރުކުރި. މުސްލިމުންނަށް ދެވިފައިވާ ގަދަރެއްގެ ބޮޑުކަމުން އެމީހުން ދޫކޮށްލީ. މިހާރު އަޅުގަނޑު މުސްލިމްވެއްޖައިން. ދީނަށްޓަކާ ފުރާނަ ދުއްވާލުންވެސް އުފަލެއްކަމުގައި ދެކެނީ." ލޫކާ ބުނެލިއެވެ.\n"ތިހެންވިއްޔާ އަދި ވަކިން ބޮޑަށް ޝުކުރުވެރިވަން. ސަބަބަކީ މަނިކުފާނުގެ ބައްޕާފުޅު އަވަހާރަވުމުގެ ސަބަބުން ކޯފާވެ މުސްލިމުންނަށް ކޮންމެފަދަ ގޮތެއް ހައްދަވާލުމުގެ ފުރުސަތު ލިބިވަޑައިގެން ވަނިކޮށް އެފަދަ ފިޔަވަޅެއް އެޅުއްވީ. ތިޔަ ދެބޭފުޅުންނަށްވެސް މާތްﷲ ރަހުމަތްލައްވާށި. ޝެހެޒާދާ ލާވަންގެ ހާލު ކޮޅު މިހާރު ކިހިނެއްތޯ...." އަބޫއުބައިދާ ސުވާލުކުރެއްވިއެވެ.\n"އަޅުގަނޑު މިހާރު މުޅިން ރަގަޅު އަލްހަމްދުލިﷲ...." ލާވަން ހީލިއެވެ.\nޔޫގަންނާއާއި ލާވަންވެސް އެތަނުން ނުކުތުމުން އަރަބި ކޮމަންޑަރުންވެސް ބޭރަށް ނިކުންނާން ފެށިއެވެ. ލޫކާ ހުރީ ފުރުސަތަކަށް ބަލަބަލައެވެ. އޭނަ އަބޫއުބައިދާއާއި ވާހަކަދައްކާލަން ބޭނުންވާ ކަމަށް ބުނުމުން އެކަލޭގެފާނު އިށީދެ ވަޑައިގެންފިއެވެ.\n"މިއީ ވަރަށް ސިއްރުވެރި ވާހަކައެއް....." ލޫކާ ކުޑަކޮށް ހީލިއެވެ.\n"ސިއްރުވެރި ވާހަކައެއް ހިއްސާކުރައްވާ ވަރަށް އިތުބާރު ކުރެއްވިކަމަށްޓަކާ ވަރަށް އުފާކޮށްފިން. އަޅުގަނޑު މިހިރީ އަޑުއަހަން......."\n"އަޅުގަނޑުގެ ކޮއްކޮ ލާވަން އަދި ޔޫގަންނާގެ ދަރިކަނބަލުން ލޫސީގެ ލޯބީގެ ހާދިސާތައް ފަހަރެއްގައި މަނިކުފާނު އައްސަވާފައި އޮތުން އެކަށީގެންވޭ..."\n"ތި ވާހަކަ އެހިން..."\n"އަޅުގަނޑުގެ ކޮއްކޮ ހަލަބުގެ ކިއްލާއިން އެނބުރި ދިޔުމަށްފަހު އެހާ ބޮޑަށް ބަލިވީ ލޫސީގެ ލޯބީގެ ސަބަބުން. ލޫސީގެ އާއިލާ އިސްލާމްދީނަށް ވެދެވަޑައިގެންނެވުމުން ބައްޕާފުޅުގެ ދުޝްމިނުންނަށް އެ ބޭފުޅުންވި. އެހެންވުމުން ކޮއްކޮއާއި ލޫސީގެ ގުޅުމަށް ދެކޮޅު ހެއްދެވީ. ކޮއްކޮ ހުރީ ލޫސީއަށްޓަކާ ފުރާނަވެސް ދޫކޮށްލަން ތައްޔާރަށް. ބައްޕާފުޅުވެސް އަވަހާރަވެފައިވާތީ ޔޫގަންނާއާއި ހަމަޔަށް އެ ކައިވެންޏަށް އެދި ހުށަހަޅާނެ އިސްފަރާތެއްވެސް ނުވޭ. އަޅުގަނޑަށްވެސް މި ވާހަކަ ދައްކާކަށް ނުކެރުނު. އެހެންވެ މަނިކުފާނު އަރިހުން އެދެނީ ޔޫގަންނާއާއި ހަމަޔަށް މި މައްސަލަ ގެންގޮސްދެއްވުން...."\n"ޝެހެޒާދަ ލޫކާ. ތިއީ ސިޔާސީ މައްސަލައެއް ނަމަ ތިކަމާއި ބެހޭގޮތުން ވާހަކަދައްކާ އެކަން ކުރުވަން ބާރު އެޅިދާނެ. އަދި މި ކިއްލާގެ ވެރިކަމާއި ބެހޭގޮތުން އެދިވަޑައިގެންނެވި ނަމަ އެވާހަކަ ދެއްކިދާނެ. ނަމަވެސް ތިއީ އާއިލީ މައްސަލައެއް. ތިޔަބޭފުޅުންގެ އަމިއްލަ ކަމެއް. އަޅުގަނޑު ތިޔަކަމުގެ ތެރެއަށް ވަނުމަކީ ރަގަޅު ކަމަކަށް ނުވެ ހިނގައިދާނެ......" އަބޫއުބައިދާ ވިދާޅުވިއެވެ.\n"މަނިކުފާނު މިކަމާއި ނޫޅުއްވައިފިއްޔާ މި ވާހަކަ ދައްކާނެ މީހަކު ނުވެދާނެ. އަޅުގަނޑަށްވެސް ފަސްޖެހެވެނީ ޔޫގަންނާގެ ޖަވާބެއް ނޭގޭތީ............."\n"މަނިކުފާނުގެ މަންމާފުޅު ޔޫގަންނާ އަރިހަށް ފޮނުއްވާ....."\n"އެންމެ ރަގަޅު. އެކަމަކު މަނިކުފާނު ވެސް ކޮންމެވެސް ވަރެއްގެ އެހީތެރިކަމެއް ވެ ވަޑައިގެންފިއްޔާ ރަގަޅު......."\n"މަންމާފުޅު އަޅުގަނޑުގެ ލަފާއަކަށް އެދިވަޑައިގެންފިއްޔާ އަޅުގަނޑު ތިކަންކޮށްދޭނަން....."\nއަބޫއުބައިދާއާއި ލޫކާ ސަލާމް ކޮށްލައްވާފައި ދިޔަގޮތަށް އޭނަގެ މަންމާފުޅާއި މަޝްވަރާކުރެއްވިއެވެ. ފިރިކަލުން އަވަހާރަވުމުގެ ހިތާމަފުޅުގައި އިންނެވިޔަސް ދަރިފުޅުގެ އުފަލަށްޓަކާ އެކަމަ ފަސްޖެހިވަޑައިގަންނަވަން ބޭނުންފުޅު ނުވިއެވެ. ޒައިތޫނާގެ ކޮޓަރިކޮޅަށް ވަޑައިގެން ލާވަންގެ ފަރާތުން ލޫސީގެ ކައިވެންޏަށް އެދިވަޑައިގެންފިއެވެ. ހަމައެއާއެކު ދާނިޔަލްއާއި ޒާރާގެ ކައިވެނިވެސް އެއްކޮށް ނިންމަވާލަން ދެ ބޭފުޅުން މަޝްވަރާކުރެއްވިއެވެ. އެ ވާހަކަފުޅުގައި ތިއްބަވަނިކޮށް ޔޫގަންނާއަށް ވަދެ ވަޑައިގެންނެވުނެވެ.\n"މަލިކާ އެބަ އެދިވަޑައިގަންނަވާ އަޅުގަނޑުމެންގެ ލޫސީއާއި ލާވަންގެ ކައިވެނީގެ ގޮތުން ގުޅުމަށް.. އަދި ދާނިޔަލްއާއި ޒާރާވެސް......."\n"އެހެންތޯ؟ އެކަމަކު ލާވަން ތިކަމާ ބެހޭގޮތުން އަޅުގަނޑު ގާތުގައި އެއްވެސް ވާހަކައެއް ނުދައްކާ. ވީއިރު ޖަވާބު ދޭކަށް އަދި ނޭގޭ..ދާނިޔަލްއާއި ޒާރާގެ ކައިވެނި މާކުރިންވެސް ހަމަޖެހިފައި އޮތްކަމެއް................." ޔޫގަންނާގެ މޫނުފުޅު އަލިވިގޮތުން އެކަމާއި ވަރަށް ގަބޫލުފުޅުވެފައި ހުންނެވިކަން އެނގުނެވެ.\nޖެހިގެން އައި ދުވަހު ލާވަންއާއި ލޫކާ އެކީގައިގޮސް ޔޫގަންނާގެ ގާތުގައި ލޫސީގެ ކައިވެންޏަށް އެދި ވާހަކަދެއްކިއެވެ.\nޔޫގަންނާ އެ ކައިވެންޏާމެދު ގަބޫލުފުޅުކަން ވަގުތުން އެންގެވިއެވެ. އަދި ދާނިޔަލްއާއި ލާވަންގެ ކައިވެނީގެ ތާރީޚު ކަނޑައަޅާ އެކަމަށްޓަކާ ހަލަބުގެ ގަނޑުވަރު ޒީނަތްތެރިކުރާން ފަށައިފިއެވެ. މިކަމުގައި އެތައް ހާސް ބަޔަކު ބައިވެރިވިއެވެ. ޔޫގަންނާ ވަނީ އެކައިވެންޏަށްޓަކާ މުޅި އިސްލާމީ ލަޝްކަރަށް ދައުވަތު ދެއްވާފައެވެ.\nޝާހީ ކައިވެނިތައް ހަމަޖެހުނު ރޭގެ އިރު އޮއްސުނުއިރު މުޅި ގަނޑުވަރު ބިއްލޫރި ބަޑިޔާތަކުން ދިއްލާ އަޅާލައިފިއެވެ. މުޅި ހިސާބުގައި އުއްބައްތިތައްވެސް ދިއްލާލާފައިވާއިރު ގަނޑުވަރު ފެންނަލެއް ނިކަން ހިތްގައިމެވެ. މަލުގެ ދޫލަތަކުން ފައި ގެނބޭވަރުވެއެވެ. އެކި ދިމާލުގައި މީރުވަސްދުވާ މާ ޓުކުރިތަކެވެ. ހަފްލާ ނިކަން ފުރިހަމައަށް ތައްޔާރުކޮށްލާފައިވާއިރު ލޫސީއާއި ޒާރާ ފަށުވި ހެދުންތައް ލައިގެން ތައްޔާރުވެއްޖެއެވެ. ހެދުމާއި ގަހަނާތައް ޖަވާހިރުން ދަޅަ އަޅައެވެ. ގަނޑުވަރުގެ ކުރިމަތީގައިވާ މައިދާންގައި ބޯ ދޫލަ އަޅާ ބާލީސްތައް ޖަހާފައިވަނީ މެހުމާނުން އިށީދެވަޑައިގަތުމަށެވެ. އިޝާ ނަމާދަށްފަހު އަބޫއުބައިދާއާއި ލަޝްކަރުގެ އިއްޒަތްތެރިން ވަޑައިގެންފިއެވެ. ލާވަންއާއި ދާނިޔަލްގެ އެއްފަރާތުގައި އަބޫ އުބައިދާ އަދި އަނެއް ފަރާތުގައި ޔޫގަންނާ އިށީދެ ވަޑައިގެންފިއެވެ. ކައިވެނިކޮށްދެއްވީ އަބޫއުބައިދާއެވެ. ކައިވެނީގެ ޚުތުބާއަށްފަހު ހުރިހާ އެންމެން ލާވަންއާއި ދާނިޔަލްއަށް މަރުހަބާ ކިޔަންފެށިއެވެ. ނިންމާލަމުން ކައިވެނި ބާއްޖަވެރިވުން އެދި އެންމެން ދުޢާކުރިއެވެ. އެއަށްފަހު ކައިވެނީގެ ޖާފަތް ފެށުނެވެ.\nއެރޭ ފަދަ ހިތާމަވެރި ރެއެއް މަރިޔަމްގެ ހަޔާތުގައި ނައި ނަމަވެސް އެކުއްޖާ ބޭރުފުށުން ފާޅުކުރީ އުފާވެރިކަމެވެ. ދާނިޔަލް ރަސްދަރިކަލަކަށް ވުމުން އޭނަގެ ފެންވަރު ނޫންކަމުގައި ހިތަށް ވިސްނާދީ ހިނިތުންވާން ދަސްކުރީއެވެ. އޭނައަށްޓަކާވެސް ހަޔާތުގެ ކޮންމެވެސް ހިސާބަކުން ބައިވެރިއަކު އަންނަން ތަގުދީރުގައި ހުރިއްޔާ އެމީހަކު އަންނާނެއެވެ. ނެތަސް ހެއްދެވި ފަރާތަށް ޝުކުރުވެރިވާން އޭނަ ދަސްކޮށްފިއެވެ. އީސާއީއެއްގެ ގޮތުގައި ހުރިއިރު އޭނަ ކެތްކުރަން ދަނެއެވެ. މުސްލިމަކަށްވުމުން އެއަށްވުރެ ބޮޑަށް ކެތްތެރިވާން ދަސްވެ ދީނަށް ހިތުގައި ލޯބި ޖެހިއްޖެއެވެ. ވަގުތެއް ވާއިރަށް އޭނަ އިންނަނީ ގުރުއާން ދަސްކުރަން އަރަބިންގެ ފޭލިގޭގައެވެ.\nމުސްލިމް ކޮމާންޑަރެއްގެ ނަޒަރުގައި މަރިޔަމް އަޅައިގަތުމުން އޭނަ އެކުއްޖާއާއި ބެހޭ މައުލޫމާތު ހޯދިއެވެ. އެއީ ޔޫގަންނާގެ ލަޝްކަރުގެ ވެރިޔާ ކާރކަސްއަށް ބޮޑުބޭބެ ކިޔާކުއްޖެއްކަން އެނގުމުން ކައިވެންޏަށް އެދި ހުށަހެޅިއެވެ. ކާރކަސް ބުނީ މަރިޔަމްގެ ރުހުން އޮތިއްޔާ އޭނަ ގަބޫލުކަމުގައެވެ.\nހެދުނު އަވީގެ ރަންދޯދިތައް ގަނޑުވަރުގެ ކޮޓަރިތެރެއަށް އެޅިގެން ދިޔައިރު ލޫސީ މޭޒުދޮށުގައި އިނެވެ. އިސްތަށިގަނޑު ހުޅިއެއް ޖަހާލައިގެން އިންއިރު ދޮންމޫނަށް ރަންކުލަ ވެރިވެފައިވިއެވެ. އޭނަގެ ފެހި ލޯ ކަރުނުން ތެމިފައެވެ. އަތުގައި އޮތީ ބޮޑުބޭބެ ޔޫހަންނާގެ ސިޓީއެވެ. އެއީ ކައިވެންޏަށްފަހު ކަނޑަން ބޮޑުބޭބެ ވަސިއްޔަތް ކުރި ސިޓީއެވެ.\nދަރިފުޅުގެ ކައިވެނީގެ އުފަލުގައި މުބާރިކްބާދީ ކިޔަން މިއަދު ދުނިޔޭގައި ނެތަސް ވަރަށް އުފާކުރަން. ދަރިފުޅުގެ އުއްމީދުތައް މިއަދު ވަނީ ފުރިހަމަވެފައި. ބޮޑުބޭބެގެ ހެޔޮދުޢާތައް އަބަދުވެސް ދަރިފުޅާއެކު ވާނެ. މާތްރަސްކަލާނގެ ތިޔަދެކުދިންނަށް ރަހުމަތް ލައްވާށި. އަދި ދާނިޔަލްއާއި ޒާރާގެ ކައިވެނިވެސް ކުރެވިފައިވާނެ ކަމުގައި ބޮޑުބޭބެ އުއްމީދުކުރަން. އެކުދިންނަށްވެސް މުބާރިކްބާދީއާއި ހެޔޮ ދުޢާކުރަން. އަދި ހީވާގޮތުން ބޭބޭފުޅުވެސް އިސްލާމްވެ ވަޑައިގެން މުސްލިމުންނާއެކު ވާނީ. މާތް ރަސްކަލާނގެ ބޭބޭފުޅަށްވެސް ރަހުމަތްލައްވާށި. މިދުވަސްދެކެން ހުރެވޭނެނަމަ އޭ ހިތަށް އެރިޔަސް ކޮންމެ ކަމަކަށް ހިކުމަތެއްވާނެ. ދުނިޔެއަކީ ވަގުތީ ގޮވަތްޗެއް. ދަރިފުޅާ. ބަހާރުވާދީގައި ދަރިފުޅަށްޓަކާ ބޮޑުބޭބެ ރައްކާކޮށްފައިވާ ޚަޒާނާއެއް ވާނެ. އެއްވެސް މީހަކަށް ޗާޓުންވެސް އެ ޚަޒާނާ ހުރިތަނެއް ހޯދައެއް ނުގަނެވޭނެ. އެވާދީގެ ތެރޭގައިވާ މަރުމަރު ހިލައިގެ ގޮނޑިދަށުގައި އެ ޚަޒާނާ ފޮރުވިފައިވާނެ.\nމިއަދު ބޮޑުބޭބެ މިވަނީ ދަރިފުޅާއި އާއިލާގެ އެންމެންގެ ހެޔޮ ދުޢާއަށް ބޭނުންވެފައި. ހެޔޮ ދުޢާކުރައްޗޭ.\nދަރިފުޅުދެކެ ލޯބިވާ ބޮޑުބޭބެ ޔޫހަންނާ\nލޫސީގެ ކަރުނަތައް އިތުރުވިއެވެ. ލާވަން ކޮޓަރިއަށް ވަންއިރު ލޫސީ އެހާވަރަށް ކަރުނަ އޮއްސާތަން ފެނި ކަންބޮޑުވިއެވެ. ސުވާލުކުރަން ފެށިއެވެ. ލޫސީ އެ ސިޓީ ދެއްކިއެވެ.\n"ލޯބިވާ ލާވަން. އެންމެ ފަހު ވަގުތުގައިވެސް ބޮޑުބޭބެ އަޅުގަނޑުމެން މަތިން ހަދާން ނައްތައެއް ނުލައްވާ....."\n"ހިތާމަ ނުކުރޭ. ތިގޮތަށް ރުއިމަކީ ބޮޑުބޭބެ އެދިވަޑައިގަންނަވާނެ ކަމެއްނޫން..." ލާވަން ލޫސީ ގެނެސް މޭގައި ޖައްސައިލިއެވެ.\n"މެންދުރު ކެއުމަށްފަހު އަޅުގަނޑު ބަހާރުވާދީއަށް ދާން ބޭނުން....."\n"އެންމެ ރަގަޅު. އެކަންތައް ހަމަޖައްސަމާ...."\nމެންދުރު ކެއުން ނިމިގެން ލާވަންއާއި ލޫސީ ގަނޑުވަރުގެ ޚާދިމުން ގޮވައިގެން ބަހާރުވާދީއަށް ދިޔައިރު އެތަން ދުވާލު ފެންނަނީ ދުނިޔެމަތީގެ ސުވަރުގެ ގޮތުގައެވެ. ފެން އާރުގެ އަޑާއި ދޫނިތަކުގެ ލަވަ ޖެހުމުގެ ހިތްގައިމު އަޑުން ހިތްތަކަށް އުފާވެރިކަން ގެނުވާނެއެވެ. ލާވަންއާއި ލޫސީ އަތުގައި ހިފާލައިގެން ހިނގާލަން ދިޔައެވެ. އެއަށްފަހު އެނބުރި އައިސް އެ މަރުމަރު ހިލައިގެ ގޮނޑި ހުރިތަން ކޮންނަން ޚާދިމުންނަށް އެންގިއެވެ. އެތަނުގެ ތެރޭގައި އޮތް ހިލަ ނެގުމާއެކު ލޯތައް ތަރަތަރަޖަހައިގެން ދާ ވަރުވިއެވެ. އެތާގައި ވަނީ ހޮހަޅައެކެވެ. ރަނާއި ރިއްސާއި ޖަވާހިރުން ފުރިފައެވެ. ނީލަމާ އަގީދު އަލިމަސް ފީރޯޒް ޔާގޫތު ފަދަ ކުލަކުލައިގެ ޖަވާހިރުތަކެވެ. މިލިއަނުން އަދަދުނުކުރެވޭހާ އަގުހުރި ޚަޒާނާއެކެވެ. ލޫސީ ޚާދިމުން ފޮނުވައިގެން ބައްޕާފުޅަށް އެކަން އެންގެވިއެވެ. ޔޫގަންނާ ވަޑައިގަތީ އަބޫއުބައިދާވެސް ގޮވައިގެންނެވެ. އެދެބޭފުޅުންނަށްވެސް އެ ޚަޒާނާ ފެނި ހައިރާންވީވަރުން ބަސްފުޅު ހުއްޓިފައި ބައްލަވަން ތިއްބެވިއެވެ.\n""މިއީ ބައްޕާފުޅުގެ ޚަޒާނާއެއް. މިތަކެތި ޝާހީ ޚަޒާނާއަށް ލައްވާނީ. އެންމެ ރަގަޅުގޮތަކީ އެއީ......." ލޫސީ ބުނެލިއެވެ.\n"ނޫން. ތިއިން އެންމެ ރިހި ފައިސާ ފޮތްޗެއްވެސް ބައްޕަ ބޭނުމެއްނޫން. އެންމެ ރަގަޅުވާނީ މުސްލިމުންނަށް ދިނިއްޔާ. މާތްﷲގެ މަގުގައި ހަގުރާމަކުރާ މުޖާހިދުންގެ ހައްގެއް ތިއީ...." ޔޫގަންނާ ވިދާޅުވިއެވެ.\n"ނޫން. ތިއީ މުސްލިމުންގެ އެއްޗެއްވެސް ނޫން. ތިއީ ލާވަންއާއި ލޫސީގެ މުދާ..." އަބޫއުބައިދާ ވިދާޅުވިއެވެ.\nޚަޒާނާ ބަލަން ދާނިޔަލްއާއި ޒާރާވެސް ފަހުން އައެވެ. ލޫސީއަށް އެކަނި ދިނުން ހައްގުތޯ ކިޔާ ދާނިޔަލް ސަމާސާކުރިއެވެ. ނަމަވެސް ބޮޑުބޭބެ ދުނިޔޭގައި ހުންނެވިއިރު އޭނައަށް ދެއްވި އެއްޗެހި މަދެއް ނޫނެވެ. އޭނައަކީ ހަލަބު ކިއްލާގެ ވަލީ އަހުދެވެ. ޚަޒާނާގެ ވެރިޔާއެވެ. ކޮއްކޮދެކެ ބޮޑުބޭބެފުޅު ވީ މަތިވެރި ލޯތްބެކެވެ.\n"ބޭބޭ ތިހުންނެވީ ބޭވަފާތެރިވެފައި. އެކަމާ އަޅުގަނޑަށް މާފުނުވެސް ކުރެވޭނެ. މަރިޔަމްގެ ހިތް ހަލާކުކޮށްލެއްވީ....." ލޫސީ ހަމައެކަނި އޭނަގެ ބޭބެއަށް އިވޭވަރަށް ބުނެލައިފިއެވެ.\n"ހަމައެކަނި ހިތުގެ އެދުމަށް ނޫން ވިސްނަންވީ. އާއިލާގެ މަސްލަހަތާއި މައިންބަފައިންގެ އުފަލަށްވެސް ވިސްނަމޭ ލޯބިވާ ކޮއްކޯ. ބައެއްފަހަރު ލޯބި ގުރުބާންކުރަންވެސް ޖެހިދާނެ. ލޯބީގެ ދެވަނަ ނަމަކީ ގުރުބާން. ހުރިހާ ދުއާއެއްވަނީ މަރިޔަމްއާއެކު. އިރާދަކުރެއްވިއްޔާ ބޭބެއަށް ވުރެ އުފަލުގައި މަރިޔަމް އުޅޭނެ...." ދާނިޔަލް ސީރިޔަސްވިއެވެ. ޒާރާ އަރާ ހަމަވެފައި ދައްކަނީ ކޮން ވާހަކައެއް ތޯ އެހުމުން ދާނިޔަލް ހީލަމުން ޒާރާގެ އަތުގައި ހިފަހައްޓައިލިއެވެ.\n"ޚަޒާނާއާއި ހެދި ކޮއްކޮއާއި އަރައިރުންވީ. ދެން އަޅާނުލަމާ. އެއްކޮޅުން ޒާރާގެ ބޭބެ އަނެއްކޮޅުން އަހަރެންގެ ކޮއްކޮ...." ދާނިޔަލް ހެމުން ބުނެލިއެވެ.\nދެހަފްތާފަހުން މަރިޔަމްއާއި މުސްލިމް ކޮމާންޑަރުގެ ކައިވެނިވެސް ކުރެވުނެވެ. މަރިޔަމް ހިތްއެދޭފަދަ ބައިވެރިޔަކަށް އެ ޒުވާނާ ވިއެވެ. ހިތްވަރުގަދަ ޖެހިލުންކުޑަ މުޖާހިދަކު ލިބުމުން މަރިޔަމްގެ ހިތް އުފަލުން ފުރުނެވެ. އޭނަގެ ހިތުގެ "ޕްރިންސް"އަކީ އޭނަ ކަމުގައިވެއްޖެއެވެ. ދާނިޔަލް މަތިން ހަދާން ނައްތާލާ ހަޔާތުގެ ނަވުގެ ލަގަނުގައި ހިފަހައްޓާނެ ބައިވެރިޔަކު ލިބުނީއެވެ. ފަސް އެނބުރި ބަލައިނުލާ ކުރިއަށް ދަތުރުކުރަން މަރިޔަމް އަޒުމް ކަނޑައެޅިއެވެ.\nލާވަންއާއި ލޫސީވެސް ހަލަބުގައި މައްސަރެއްހާ ދުވަސް ހޭދަކުރުމަށްފަހު އައުޒާޒް ކިއްލާގައި ދިރިއުޅެން ދަތުރު ފެށީ އުފަލާއެކުގައެވެ. ދާނިޔަލްގެ ދެމަފިރިން ހަލަބުގައި މަޑުކުރިއިރު މުސްލިމުންގެ ލަޝްކަރާއެކު ޔޫގަންނާ ފުރާ ވަޑައިގަތީ ފަތަހަތަކުގެ ސިލްސިލާގައި ބައިވެރިވެ ވަޑައިގެން ޖިހާދުކުރެއްވުމަށެވެ. އޭނަގެ ލަޝްކަރާއެކު ވަޑައިގެން އަންތާކިޔާ ފަތަހަކުރައްވަން ގަސްތު ކުރައްވާ އެ ދިމާލަށް މިސްރާބު ޖެއްސެވިއެވެ.\nއިސްލާމީ މުޖާހިދުން ހަލަބް އަދި އައުޒާޒް ކިއްލާ ފަތަހު ކުރިގޮތާއި އަދި ރޫމީންގެ ޝާހީ އާއިލާގެ ބޭފުޅުންގެ ލޯބި އަސްލަކަށް ހިމަނައިގެން ލިޔެފައިވާ އިސްލާމީ ތާރީޚުގެ ފޮތްތަކަކުން ނަކަލުކޮށްފައިވާ މި ވާހަކަ ނިމުނީ\n(މި ވާހަކަ ނިންމުމުގެ ތައުފީގު ދެއްވި ކަމަށްޓަކާ މާތްﷲއަށް ހަމްދުކުރަން. އަދި ކިޔުންތެރިން ދެއްވި ތަރުހީބާއި ލޯތްބަށްޓަކާ ހިތުގެ ފުންމިނުން ޝުކުރުކުރަން. މި ވާހަކައަށްފަހު ޚަލީފާއިންނާއި ސަހާބީންގެ ވާހަކަ، އަންދަލުސްގެ ތަރި، މިސްރުގެ ފަތަހަ، ޝާހީން، މުހައްމަދު ބިން ގާސިމް، ފަލަސްތީން ފަތަހަ އަދިވެސް އުސްމާނީ ދައުލަތް ފަދަ މުސްލިމް ތާރީޚީ ވާހަކަފޮތްތަކުގެ ތަރުޖަމާ ގެނެސްދޭނަން އިންޝާﷲ. ރަސޫލު ސައްލަﷲ އަލައިހި ވަސައްލަމްގެ މާތް ސަހާބީންގެ ވާހަކަތަކާއި މުސްލިމުންގެ ތާރީޚުގެ ކޮންމެ ވާހަކައަކީ ހިތްގައިމު އިބުރަތްތެރި ވާހަކަތަކެއް ކަމުގައި ވުމުން ކިޔުންތެރިންނާއި ހިއްސާކޮށްލުމަކީ އަބަދުވެސް ދެކެމުން އައި ހުވަފެނެއް. އިރާދަކުރެއްވިއްޔާ ކޮންމެ ހުކުރު ދުވަހަކު އިސްލާމީ ވާހަކައިގެ ސިލްސިލާ ގެނެސްދޭނަން. السَّلاَمُ عَلَيْكُمْ وَرَحْمَةُ اللهِ وَبَرَكَاتُهُ )


ހުކުރު ދުވަހުގެ ރޭ ބާއްވަން އޮތް ރޮކްސްޓޯމް ޝޯ މޫސުން ގޯސްވެ ވައި ގަދަވުމާ ގުޅިގެން މިރެއަށް ފަސްކޮށްފި ކަމަށް ޝޯ އިންތިޒާމުކުރާ ފަރާތުން ބުނެފި އެވެ.\nސްވިޑެންގެ މަޝްހޫރު މެލޮޑިކް ޑެތު މެޓަލް ބޭންޑް "އާކް އެނެމީ" އާ އެކު ބާއްވަން ހަމަޖެހިފައި އޮތް ޝޯ ހުކުރު ދުވަހުގެ ރޭ ނުބޭއްވުނީ ވައިގަދަ ވުމުގެ ސަބަބުން ސައުންޑް ޓެންޓާއި އެހެނިހެން ސާމާނުތަކަށް ވަރަށް ބޮޑަށް ގެއްލުން ލިބުމުން ކަމަށް ޝޯ އިންތިޒާމުކުރާ މެކްސްލެވެލް އިން ބުނެ އެވެ.\n"އިއްޔެ ހުރިހާ ކަމެއް ތައްޔާރުކުރުމަށް ފަހު އަޅުގަނޑުމެން ހަމައެކަނި ކުރަން އޮތް ކަމަކީ ސައުންޑް ޗެކްކުރުން. މިވަރުގެ ބޮޑު ބޭންޑެއް ޕާފޯމް ކުރާއިރު ބޭންޑުން ސައުންޑް ޗެކް ކުރާނެ، ދެއްތޯ؟ އެހެންނަމަވެސް އިއްޔެ ފަތިހު ވަރަށް ބޮޑަށް ވައި ގަދަވެ އަޅުގަނޑުމެންގެ އިކުއިޕްމެންޓްސްތަކަށް ގެއްލުން ލިބިފައިވަނީ،" މެކްސްލެވެލްގެ މެނޭޖިން ޑިރެކްޓަރު މުހައްމަދު ރަޝީދު ވިދާޅުވި އެވެ.\nރަޝީދު ވިދާޅުވީ "ލެކިއުޓް ރޮކްސްޓޯމް ޗެޕްޓާ3- އެވޭކް ޔޯ ސެންސަސް"ގެ ނަމުގައި ބާއްވާ ޝޯ ހޮނިހިރުދުވަހުގެ ރޭ 8.00 ގައި ބާއްވާ ގޮތަށް ހަމަޖައްސާ ލައިޓުތަކަށް ލިބިފައިވާ ގެއްލުންތައް ވެސް މަރާމާތުކޮށްފައިވާ ކަމަށެވެ.\nޝޯގައި ބައިވެރިވުމަށް މިދިޔަ އާދިއްތަ ދުވަހު ރާއްޖެ އައި "އާކް އެނެމީ" މާދަމާގެ ހެނދުނުގެ ވަގުތެއްގައި ފުރާނެ އެވެ.\nއަރުޝީފަށް ނެގީ 23/03/2017 03:09\nއެންމެފަހުން އަޕްޑޭޓްކުރީ 23/03/2017 03:09\nއަލީ ރާޒީ 1 މިނެޓު ކުރިން\nއަޒްހާން އިބްރާހިމް 55 މިނެޓު ކުރިން


COVID-19: China in Raajje ah hadhiyaakuri emergency saamaanuge fuarathama shipment genesfi | Mihaaru\nޗައިނާ އިން ރާއްޖެއަށް ހަދިޔާކުރާ ސާމާނުގެ ފުރަތަމަ ޝިޕްމެންޓް އެމްއެންޑީއެފް އިން ބަލާ ފާސްކުރަނީ -- ފޮޓޯ: އެމްއެންޑީއެފް\nކޮވިޑް-19: ޗައިނާއިން ރާއްޖެއަށް ހަދިޔާކުރި ތަކެތީގެ ފުރަތަމަ ޝިޕްމެންޓް ގެނެސްފި\n27 މާޗް 2020 - 15:33 26 comments\nޗައިނާގެ ވޫހާން ސިޓީން މިދިޔަ ޑިސެމްބަރު މަހު އުފަންވި މި ބަލި މިހާރު ވަނީ މުޅި ދުނިިޔެ އަށް ފެތުރިފަ އެވެ. މި ބަލިން ސަލާމަތްވުމަށްޓަކައި ޗައިނާ އިން އަންނަނީ އެކި ގައުމުތަކަށް އެހީ ވަމުންނެވެ.\nToday, first batch of emergency medical supplies from China arrived in Male'.\nCommunity of Shared Future 🇨🇳🇲🇻\nSOLIDALITY 🇨🇳🇲🇻 pic.twitter.com/G03UEpSsB4\nޗައިނާ ސަފީރު މިއަދު ކުރި ޓްވީޓެއް\nޗައިނާގެ ސަފީރު، ރާއްޖޭގެ ފޮރިން މިނިސްޓަރު އަބްދުﷲ ޝާހިދުއާ އެކު މި މަހު 15 ގައި ބޭއްވި ބައްދަލުވުމަށްކަށް ފަހު، ޗައިނާ އިން ރާއްޖެއަށް ހަދިޔާކުރާނެ ތަކެތީގެ ތަފްސީލީ ލިސްޓެއް އެކުލަވާލާފައިވާ ކަމަށް ވިދާޅުވި އެވެ. އަދި މި ތަކެތި ގެނައުމުގައި ލަސްތަކެއް ދިމާވެގެން އުޅެނީ، މި ބަލީގެ ސަބަބުން ދަތުރުފަތުރުގެ ނިޒާމަށް އައި ބަދަލުތަކާ އެކު ކަމަށް މިނިސްޓަރު ޝާހިދު މި ހަފްތާގައި ވިދާޅުވި އެވެ. އަދި ރާއްޖެއަށް ގެންނަން ކަނޑައަޅާފައި ހުރި ތަކެތި ހުރީ ތައްޔާރަށް ކަމަށް ވެސް ވިދާޅުވި އެވެ.\nޗައިނާ އިން ފޮނުވި ތަކެތި ކްލިއާކުރުމުގެ މަސައްކަތުގައި އެމްއެންޑީއެފް އިން ވަނީ ބައިވެރިވެފަ އެވެ. ރާއްޖެ އަށް ހަދިޔާކޮށްފައިވާ ތަކެތީގެ ތެރޭގައި އެކި ބާވަތުގެ ބޭހާއި އިމަޖަންސީ ހާލަތެއްގައި ބޭނުންވާ ތަކެތި ހިމެނެ އެވެ.\nChina in Rajje ah dhey ehee huraa thayyaarah: Safeer\nކޮރޯނާވައިރަހަށް ރާއްޖެއިން ޕޮޒިޓިވްވި 13 މީހުން (ރިސޯޓުގައި މަސައްކަތްކުރާ ބިދޭސީން/ ޓޫރިސްޓުން) ގެ ތެރެއިން ނުވަ މީހަކު މިހާރު ވަނީ ރަނގަޅުވެފަ އެވެ. ނަމަވެސް މި ބަލި ހަލުވި ކަމާއެކު ދުނިޔޭގެ އެކި ގައުމުތަކުގައި އަދިވެސް ފެތުރެމުންދާތީ، މިކަމާ މެދު އަޅަމުންދާ ފިޔަވަޅުތައް އަދިވެސް ދަމަހައްޓަން ޖެހޭނެ ކަމަށް ސަރުކާރުން އަންނަނީ ތަކުރާރުކޮށް ބުނަމުންޏެވެ.\nއިތުރު ލިޔުންތައް ސިއްހަތު ޗައިނާ އެމްއެންޑީއެފް ރާއްޖެ-ޗައިނާ ޗައިނާގެ ސަފީރު ޒަންގް ލިޒޯންގް ސިއްހީ ކުއްލި ނުރައްކަލުގެ ހާލަތު\nރާއްޖެއަށް ޗައިނާގެ އެހީތައް ގެނައުމުގެ ދަތުރު ފަށައިފި


Addu City Council in Gan International airport gai hingamundhaa mashroou thakuge mauloomaathu hoaddhavaifi\nއައްޑޫސިޓީ ކައުންސިލުން ގަން އިންޓަނޭޝަނަލް އެއަރޕޯޓްގައި ހިނގަމުންދާ މަޝްރޫޢުތަކުގެ މަޢުލޫމާތު ހޯއްދަވައިފި\nގަން އެއާޕޯޓްގައި ހިނގަމުންދާ ބައެއް މަޝްރޫޢުތަކާ އެ ކަންތައްތައް ހިނގަމުންދާ ގޮތުގެ މައުލޫމާތު އައްޑޫސިޓީ ކައުންސިލުން ހޯއްދަވައިފިއެވެ. މި މަޢުލޫމާތު ކައުންސިލުން ހޯއްދެވީ، އޮކްޓޯބަރ މަހުގެ9ވަނަ ދުވަހު ގަން އިންޓަނޭޝަނަލް އެއާޕޯޓްގެ ބޭފުޅުންނާއެކު ބޭއްވުނު ބައްދަލަވުމުއްގައެވެ.\nމި ބައްދަލުވުމުގައި ކައުންސިލްގެ ފަރާތުން ބައިވެރިވެ ވަޑައިގެންނެވީ، މޭޔަރ ޢަބްދުﷲ ސާދިޤާއި، ޑެޕިއުޓީ މޭޔަރ ޢަބްދުﷲ ޠައްޔިބް އާއި، ކައުންސިލަރ ޢަލީ ފަހުމީ އަޙުމަދާއި، ކައުންސިލަރ މުޙައްމަދު ޔަސްރިފްގެ އިތުރުން ޑިރެކްޓަރ މުޙައްމަދު ސަޢުދީ ޙަސަނެވެ.\nމި ބައްދަލުވުމުގައި ކައުންސިލްގެ ފަރާތުން މިހާރު ގަމުގައި މަސައްކަތް ކުރެވުމުންދާ ރަންވޭ އާ ބެހޭ ގޮތުންނާއި ސީ ޕްލޭން ބޭސް ޤާއިމް ކުރުމުގެ މަސައްކަތް ތަކާ ބެހޭ ގޮތުން އޮޅުންފިލުއްވިއެވެ. އަދި ގަމުގައި އަޅަން ނިންމާފައިވާ އެއާޕޯޓް ހޮޓެލް އަދި ސްރީލަންކަން އެއާލައިންސް ގެ ދަތުރުތައް ފެށުމަށް ވެފައިވާ ތައްޔާރީތަކާއި ބެހޭ ގޮތުންވެސް ކަންކަން އޮޅުންފިލުއްވިއެވެ.\nކައުންސިލްގެ ބޭފުޅުންނަށް އެއަރޕޯޓްގައި ހިނގަމުންދާ މަޝްރޫޢުތަކާބެހޭ މައުލޫމާތު ދެއްވީ އެއާރޕޯޓް ކޮންޕެނީގެ ޑެޕިއުޓީ މެނޭޖަރ އޮޕަރޭޝަންސް އަހްމަދު ޝަފީޤް އެވެ. އައު ރަންވޭގެ މަސައްކަތްތައް މިހާރު ވަނީ ނިމުމަކާ ހަމަޔަށް އައިސްފައި ކަމަށާއި، މިހާރު ކުރަމުންދަނީ އަލަށް އެޅި އޭޕަރަންގެ ޑިފެކްޓްސްތައް ހޯދައި މަރާމާތު ކުރުމުގެ މަސައްކަތް ކަމަށް ޝަފީޤު މައުލޫމާތު ދެއްވިއެވެ. އައު ރަންވޭ ނޮވެންބަރު މަހުގެ ފަހުކޮޅު ހުޅުވޭވަރު ވާނެ ކަމަށާއި، އަދި ރަންވޭ އާއެކު ސީޕްލޭން ބޭސްގެ މަސައްކަތްތައް ވެސް ނިންމުމަށް ހަމަޖެހިފައިވާ ކަމަށް ޝަފީޤު ހާމަކުރެއްވިއެވެ. ސްރީލަންކަން އެއާލައިންސް އިން ގަމަށް ފެށުމަށް ރާވަމުންދާ ދަތުރުތަކަށް ކޭޓަރ ކުރެވެނޭ ވަސީލަތްތައް އެބަހުރި ކަމަށާއި، ނަމަވެސް ކުރިއަށް އޮތް ތަނުގައި ގްރައުންޑް ހެނޑްލިނގް އިކުޕްމެންޓް އިތުރުކުރަން ޖެހޭނެ ކަމަށެވެ. އެއާޕޯޓް ހޮޓެލް ގެ މަސައްކަތާ ބެހޭ ގޮތުން މިވަގުތު އެއްޗެއް ދަންނަވަން ދަތިކަމަށް ޝަފީޤް މަޢުލޫމާތު ދެއްވިއެވެ.\nގަމުގެ އެއަރޕޯޓްގެ އައުރަންވޭގެ މަސައްކަތް ނިމުމުން ރާއްޖޭގެ އެންމެ ދިގު ރަންވޭ އޮތް އެއާޕޯޓަކަށް ގަން އިންޓަނޭޝަނަލް އެއާޕޯޓް ވެގެންދާނެއެވެ. އަދި ގަމުގައި ސީޕްލޭން ބޭސް އެއް ޤާއިމް ކުރިވެގެން ދިއުމަކީ އައްޑޫސިޓީގެ ފަތުރުކަމަށް ލިބަގެންދާނެ ވަރަށް ބޮޑު ކުރިއެރުމަކަށްވާނެއެވެ.


އަތޮޅު ކައުންސިލްގެ ގޮނޑި ބޮޑު ތަފާތަކުން އެމްޑީޕީ ކެންޑިޑޭޓު ކާމިޔާބު ކުރައްވައިފި — Ihavandhoo.com\n7 މެއި 20175ޢަބުދުﷲ ޙަމީދު\nއަތޮޅު ކައުންސިލްގެ އިހަވަންދޫ ދާއިރާގެ ގޮނޑި، ބޮޑު ތަފާތަކުން އެމްޑީޕީ ކެންޑިޑޭޓު ޢަބުދުﷲ ހުސައިން ކާމިޔާބު ކުރައްވައިފި ކަމަށް އިއްޔެ ބޭއްވި ލޯކަލް ކައުންސިލްތަކުގެ އިންތިހާބުގެ، މިހާތަނަށް ސާފުކުރެވިފައިވާ ވަގުތީ ނަތީޖާ ތަކުން ދައްކައިފި އެވެ.\nއިހަވަންދޫގައި ބެހެއްޓި ދެފޮއްޓާއި މާރަންދޫ، މޮޅަދޫ އަދި މާލޭގައި ބެހެއްޓި އިހަވަންދޫ ދާއިރާގެ ރައްޔިތުން ވޯޓު ލުމަށް ބެހެއްޓި ފޮށީގެ ވަގުތީ ނަތީޖާ ލިބިފައި ވާއިރު، އެމްޑީޕީގެ ކެންޑިޑޭޓު، ޢަބުދުﷲ ހުސައިން މި ގޮނޑި ކާމިޔާބު ކުރައްވާފައި ވަނީ އެބޭފުޅާއާ ވާދަކުރެއްވި ޕީޕީއެމްގެ ކެންޑިޑޭޓު، މުޙައްމަދު އަރީބު އަށްވުރެ އިތުރަށް 678 ވޯޓު ހޯއްދަވައިގެން ނެވެ. ޢަބުދުﷲ ހުސެއިން އަށް މިފޮށިތަކުން މިހާތަނަށް ޖުމުލަ 1529 ވޯޓު ލިބިފައިވާ އިރު އެއީ މިފޮށި ތަކަށް ވޯޓުލީ މީހުންގެ 62 އިންސައްތަ އެވެ. މުޙައްމަދު އަރީބު އަށް ލިބިފައިވަނީ 851 ވޯޓެވެ. އެއީ މިފޮށި ތަކަށް ވޯޓުލީ މީހުންގެ 35 އިންސައްތަ އެވެ.\nލޯކަލް ކައުންސިލް އިންތިހާބުގައި މިފަހަރު އިހަވަންދޫން ކުރިމަތިލެއްވި އެމްޑީޕީގެ6ކެންޑިޑޭޓުންނަށް ވަނީ ގޮނޑިތައް ކަށަވަރު ވެފައެވެ.\nރައްޔިތުން ސަރުކާރަށް ނޫނެކޭ ބުނެފި․ މައުމޫނާ ނުލާ ޔާމިން އަށް ކުރިއަށް ދެވޭނެތަ؟\n–7މެއި 2017 1 1\nކޮބާ ރަށުކައުންސިލަށއ ކުރިމަތިލި އަސްލު މީހާ؟ ކަމެއްޖެހޭއިރަށް ފިއްލަވާ އަސްލުމީހާއަށް އަސްލު ނަތީޖާ ފެނިއްޖެ ދޯ؟\nއަރީބު މައުމޫނު ފެކުޝަނުން އައިނަަމަ ތިހެނެއް ނުވީސް․\n–7މެއި 201700\nމަރުޚަބާ ޢަބުދުﷲ ހުސެއިން․ މަރުޚަބާ․\nމަޤާމުތަކަށް އާދެވުނީމާ ތިމާމެން އަމިއްލަ އަށް ހީވަނީ މީ ތިމާގެ މޮޅުކަމުން ތިމާ އަމިއްލަ އަށް ހޯދި މަޤާމެކޭ ބޭނުންވެއްޖެ ހިނދެއްގައި ބޭނުން މީހަކަށް ބޭނުންގޮތެއް ހަދާނަމޭ، މިއަދު ރަށުކައުންސިލް އިންތިހާބުގައިވެސް ފެނިގެން އެދިޔައީ ތިމާމެންގެ ބަލިކަށިކަމާއި އާރެއް ބާރެއް ނެތްކަން، ރައްޔިތުން ހިތް ނޭދޭގޮތަށް ކަންކަން ކުރާނަމަ ސައްޕުޖަހާ ބޭރު ކުރާނެކަން․ އެދުވަހު ތިމާމެންނާއި ހަވާލުކުރެވުު ކަންކަން ފުރިހަމައަށް އަމާނާތްތެރިކަމާއި އެކު ކުރެވުނު ނަމައޭ މިއަދު ހިތައް އަރާނެ ތޯއްޗެ․ އަތޮޅުކައުންސިލް ގޮނޑި އަބްދުﷲ ހުސައިން ކެމްޕޭން ނުކޮށް ގޭގައޮތްނަމަވެސް ބޮޑުތަފާތުން ނެގުނީސް!\n– 8 މެއި 201730